എല്ലാവരുടെയും പ്രിയപ്പെട്ട വിശുദ്ധ കൊച്ചുത്രേസ്യാ: ‘കുടുംബം – ജനനം – ജീവിതം – വിശുദ്ധി- ലിസ്യൂ’ – ഒരു സമഗ്ര പഠനം: ഫാ. മാത്യു ചാർത്താക്കുഴിയിൽ എഴുതുന്നു | Lifeday: Catholic Online News Malayalam\nHome Articles എല്ലാവരുടെയും പ്രിയപ്പെട്ട വിശുദ്ധ കൊച്ചുത്രേസ്യാ: ‘കുടുംബം – ജനനം – ജീവിതം – വിശുദ്ധി- ലിസ്യൂ’ – ഒരു...\nഎല്ലാവരുടെയും പ്രിയപ്പെട്ട വിശുദ്ധ കൊച്ചുത്രേസ്യാ: ‘കുടുംബം – ജനനം – ജീവിതം – വിശുദ്ധി- ലിസ്യൂ’ – ഒരു സമഗ്ര പഠനം: ഫാ. മാത്യു ചാർത്താക്കുഴിയിൽ എഴുതുന്നു\nഅസാധാരണമായ വിശുദ്ധിയുടെ വിളനിലയമായി സഭയിൽ അംഗീകരിക്കപ്പെട്ടിരിക്കുന്ന ഒരു കുടുംബമാണ് ലിസ്യുവിലെ വി. കൊച്ചുത്രേസ്യയുടേത്. തെരേസയുടെ മാതാപിതാക്കളായ വി. ലൂയി മാർട്ടിനും (1823-1894) വി. സെലീഗുവേരിനും (1831-1877) സഭയുടെ ചരിത്രത്തിൽ ആദ്യമായി ഒരേസമയം വിശുദ്ധ പദവിയേലേയ്ക്ക് ഉയർത്തപ്പെടുന്ന ദമ്പതികളാണ് (2015 ഒക്ടോബർ 18). ഇവരുടെ ഒൻപതു മക്കളിൽ ശൈശവത്തെ അതിജീവിച്ച പെണ്മക്കൾ അഞ്ചുപേരും സന്യാസം തിരഞ്ഞെടുത്തവരാണ്.\nവി. കൊച്ചുത്രേസ്യയുടെ മറ്റൊരു സഹോദരിയായ സി. ലിയോണി മാർട്ടിന്റെ നാമകരണ നടപടികളും ഏതാനും വർഷം മുമ്പ് ആരംഭിച്ചിരിക്കുന്നു. യേശുവിനെ അസാധാരണമായ വിധത്തിൽ സ്നേഹിക്കുകയും അങ്ങനെ ചെയ്യാൻ എല്ലാവർക്കും സാധിക്കുമെന്ന് തന്റെ ചുരുങ്ങിയ ഇരുപത്തിനാലു വർഷത്തെ ജീവിതത്തിനിടയിൽ ലോകത്തിനു കാട്ടിത്തരികയും അതുവഴി ഇന്ന് സഭയിൽ ഏറ്റവും കൂടുതൽ സ്നേഹിക്കപ്പെടുകയും ബഹുമാനിക്കപ്പെടുകയും അനുകരിക്കപ്പെടുകയും ചെയ്യുന്ന ഒരു വിശുദ്ധയാണ് കൊച്ചുത്രേസ്യ.\nതന്റെ ചെറിയ മുറിയിലിരുന്നു മാത്രം പ്രാർത്ഥിച്ചവൾ, ലോകം മുഴുവൻ സഞ്ചരിച്ച് ലക്ഷക്കണക്കിന് ആളുകൾക്ക് വിശ്വാസവെളിച്ചം പകർന്നുനൽകിയ വി. ഫ്രാൻസിസ് സേവ്യറിനൊപ്പം സഭയുടെ മിഷൻ പ്രവർത്തനത്തിന്റെ മധ്യസ്ഥയായി തീർന്നിരിക്കുന്നു. “ഒരു ആത്മാവിന്റെ കഥ” (The Story ofaSoul) എന്ന ചെറിയ ഓർമ്മക്കുറിപ്പുകൾ മാത്രം എഴുതിയ അവൾ വലിയ പണ്ഡിതന്മാരായ വി. അഗസ്തീനോസിനോടും വി. തോമസ് അക്വിനാസിനോടുമൊപ്പം വേദപാരംഗതന്മാരുടെ ഗണത്തിൽ ഉൾപ്പെട്ടിരിക്കുന്നു. ലിസ്യുവിൽ നിന്നും പ്രസരിച്ച ഈ കൊച്ചുസന്യാസിനിയുടെവിശുദ്ധിയുടെ വെളിച്ചം ലോകത്തെ മുഴുവൻ പ്രകാശപൂരിതമാക്കി. ഒരു കുടുംബം വിശുദ്ധമായി ജീവിക്കാൻ തീരുമാനിച്ചപ്പോൾ അതുവഴി അനേകർ യേശുവിനെ അറിയുന്നതിന് കാരണമായിത്തീർന്നു. ചെറുപുഷ്പമെന്നും, ഉണ്ണിയീശോയുടെ കൊച്ചുത്രേസ്യായെന്നും ലോകം മുഴുവൻ അറിയപ്പെടുന്ന വി. തെരേസയെയും അവളുടെ കുടുംബത്തെയും ലിസ്യു എന്ന തീർത്ഥാടനകേന്ദ്രത്തെയും വായനക്കാർക്ക് പരിചയപ്പെടുത്തുകയാണ് ഈ ലേഖനത്തിന്റെ ലക്ഷ്യം.\nഫ്രാൻസിലെ വടക്കു-പടിഞ്ഞാറ് പ്രദേശത്തുള്ള ഒരുചെറിയ പട്ടണമാണ് ലിസ്യു (Lisieux). ഇരുപതിനായിരത്തോളം ആളുകൾ വസിക്കുന്ന ഈ പട്ടണം ഇന്ന് പ്രതിവർഷം ഇരുപതുലക്ഷത്തിലധികം ആളുകൾ സന്ദർശിക്കുന്ന ഫ്രാൻസിലെ ലൂർദ്ദ് കഴിഞ്ഞാൽ രണ്ടാമത്തെ വലിയ തീർത്ഥാടനകേന്ദ്രമാണ്. വി. കൊച്ചുത്രേസ്യയും അവളുടെ കുടുംബവും വസിച്ച പ്രദേശമെന്ന നിലയിലാണ് ഇന്ന് ലിസ്യു ലോകത്തിൽ അറിയപ്പെടുന്നത്. ലിസ്യുവിൽ നിന്ന്ഏകദേശം നൂറു കിലോമീറ്റർ ദൂരത്തിലുള്ള അലൻകോൺ (Alençon) എന്ന പ്രദേശത്ത് സെലിഗുവേരിന്റെയും (Zélie Guerin) ലൂയി മാർട്ടിന്റെയും( Louis Martin) ഒൻപതു മക്കളിൽ ഏറ്റവും ഇളയ മകളായി 1873 ജനുവരി രണ്ടാം തീയതിയാണ് കൊച്ചുത്രേസ്യ ജനിച്ചത്.\nമരിയ തെരേസ മാർട്ടിൻ (Marie Françoise-Thérèse Martin) എന്നായിരുന്നു കൊച്ചുത്രേസ്യായുടെ മാമോദീസാപ്പേര്. ആഭരണങ്ങളും വാച്ചുകളും നിർമ്മിച്ച് കച്ചവടം ചെയ്യുകയായിരുന്നു മാർട്ടിന്റെ തൊഴിൽ. തൂവാലയും മറ്റും നിർമ്മിച്ചു നൽകുന്ന തൊഴിലായിരുന്നു സെലിയുടേത്. ഇവർ രണ്ടുപേരും സന്യാസജീവിതം ആഗ്രഹിച്ചവരും അതിനായി തുടക്കം കുറിച്ചവരുമായിരുന്നു. എന്നാൽ പലവിധ കാരണങ്ങളാൽ അത് സഫലീകരിക്കുന്നതിന് അവർക്കു സാധിച്ചില്ല. വിശുദ്ധരുടെ കുടുംബത്തെ സൃഷ്ടിക്കുക എന്ന നിയോഗം ദൈവം അവർക്കു വേണ്ടി പണ്ടേ കരുതിവച്ചിരുന്നു!\nതെരേസയുടെ നാല് സഹോദരങ്ങൾ ശൈശവദശയിൽ തന്നെ മരിച്ചുപോയി. എന്നാൽ മറ്റു നാലു പേരും തെരേസയ്‌ക്കു മുമ്പേ സന്യാസത്തിനായി ഇറങ്ങിത്തിരിച്ചു. സി. മരീലൂയിസ് (Sr. Marie-Odile Martin,1860-1940), സി. മരീപൗളീൻ മാർട്ടിൻ (1861-1951), സി. മരീസെലിൻ മാർട്ടിൻ (Sr. Geneviève,1869-1959), കൂടാതെ വി. കൊച്ചുത്രേസ്യയും ലിസ്യുവിലെ കർമ്മലീത്താ മഠത്തിലെ അംഗങ്ങളായി. സി. മരീലയോനെ മാർട്ടിൻ (1863-1941) കായേനിലെ വിസിറ്റേഷൻ മഠത്തിലെ സന്യാസിനിയായിത്തീർന്നു.\nജനിച്ചപ്പോൾ തന്നെ ആരോഗ്യപ്രശ്നങ്ങളുണ്ടായിരുന്ന തെരേസ, ശൈവവവത്തിലെ അസുഖങ്ങളെ അതിജീവിക്കുമോ എന്ന ആശങ്ക എല്ലാവർക്കുമുണ്ടായിരുന്നു. അതിനാൽ അവളെ ശ്രദ്ധാപൂർവ്വം പരിചരിക്കുന്നതിനായി വീട്ടിൽ നിന്നും മാറ്റി റോസ് ടൈല്ലേ എന്ന ഒരു നേഴ്സിന്റെ സംരക്ഷണത്തിലാക്കി. കുഞ്ഞിന് പതിനഞ്ചു മാസം പ്രായമായപ്പോൾ അവളെ തിരികെ മാതാപിതാക്കന്മാരുടെ അടുത്ത് കൊണ്ടുവന്നു. ഇളയ കുട്ടിയെന്ന നിലയിലും അസാധാരണ സൗന്ദര്യവും മനം കവരുന്ന പെരുമാറ്റരീതികളും കാരണം അവൾ വീട്ടിൽ എല്ലാവരുടെയും ഓമനയായി വളർന്നു.\nകത്തോലിക്കാ വിശ്വാസം തീക്ഷ്ണതയോടെ ഒരു കുടുംബമായി അവർ പരിപാലിച്ചിരുന്നു. എല്ലാ ദിവസവും രാവിലെ 5.30-നുള്ള ഇടവകപ്പള്ളിയിലെ വിശുദ്ധ കുർബാനയ്ക്ക് കുടുംബമായി സംബന്ധിക്കുകയും വീട്ടിൽ എല്ലാ പ്രാർത്ഥനകളും കൃത്യതയോടെ നടത്തുകയും ചെയ്തു. തന്റെ കുഞ്ഞുങ്ങളിൽ കാരുണ്യത്തിന്റെയും അനുകമ്പയുടെയും വിത്തുകൾ ചെറുപ്പത്തിലേ പാകുന്നതിന് സെലിയും മാർട്ടിനും പ്രത്യേകം ശ്രദ്ധിച്ചു. മുടക്കം കൂടാതെയുള്ള നോമ്പ്, പ്രാർത്ഥന, രോഗീസന്ദർശനം, പാവങ്ങളെ വീട്ടിൽ ക്ഷണിച്ചുവരുത്തി ഭക്ഷണം കൊടുക്കുക എന്നത് അവരുടെ ജീവിതശൈലിയുടെ ഭാഗമായിരുന്നു.\nകൊച്ചു തെരേസ ഒരു കുസൃതിക്കുട്ടിയും അസാധാരണ വാശിക്കാരിയുമായിരുന്നു. അവൾ ഉദ്ദേശിച്ച രീതിയിൽ കാര്യങ്ങൾ നടക്കാത്തപ്പോൾ എല്ലാം തീർന്നെന്ന രീതിയിൽ നിലത്തുകിടന്ന് ഉരുളുകയും ഉച്ചത്തിൽ കരയുകയും ചെയ്യുമായിരുന്നു. എന്നിരുന്നാലും ഇത്തരം സന്ദർഭങ്ങൾക്കുശേഷവും പിണങ്ങിയ ആളെ പെട്ടെന്ന് കെട്ടിപ്പിടിച്ച് രമ്യപ്പെട്ട് എല്ലാവരുടെയും പ്രിയപ്പെട്ടവളായിത്തന്നെ അവൾ ജീവിച്ചു. തെരേസയ്ക്ക് നാലര വയസ്സുള്ളപ്പോഴാണ് അവളുടെ അമ്മ സ്തനാർബുദം വന്നു മരിക്കുന്നത്. ഇത് അവളുടെ ജീവിതത്തിലെ ഏറ്റവും ദുഃഖകരമായ സംഭവമായിരുന്നു. തന്റെ ലോകം ഇതോടെ അവസാനിച്ചവെന്നാണ് കൊച്ചു തെരേസ അപ്പോൾ ചിന്തിച്ചത്.\nവിവിധ രോഗങ്ങൾ അലട്ടിയിരുന്നതിനാലും പുറത്തുള്ളവരോട് ഇടപെടുന്നതിന് തെരേസിന് സ്വാഭാവികമായിത്തന്നെ മടിയായിരുന്നതിനാലും എട്ടര വയസ്സുവരെ അവൾ വീട്ടിൽ നിന്നാണ് പഠിച്ചത്. തുടർന്ന് ലിസ്യുവിലുള്ള ബനഡിക്റ്റൈൻ സിസ്റ്റേഴ്സ് നടത്തുന്ന സ്കൂളിൽ ചേർന്നു. സഹോദരിമാരായ മാരിയും പൗളിനും തെരേസിന്റെ പഠനത്തിൽ നന്നായി ശ്രദ്ധിക്കുകയും തത്ഫലമായി അവൾ മിക്ക വിഷയങ്ങൾക്കും ക്ലാസ്സിൽ ഒന്നാമാതാവുകയും ചെയ്തു. ഇത് ക്ലാസ്സിലെ മുതിർന്ന കുട്ടികളുടെ അസൂയയ്ക്കും ഉപദ്രവങ്ങൾക്കും കാരണമായിത്തീരുന്നു.\nപതിനാലു വയസുള്ള ക്ലാസ്സിലെ ഒരു പെൺകുട്ടി, കൊച്ചുമിടുക്കിയായിരുന്ന തെരേസിനെ എപ്പോഴും ഉപദ്രവിച്ചിരുന്നു. തെരേസയുടെ പ്രത്യേക സ്വാഭാവരീതി കാരണം, അവൾ ആരോടും ഇത് പറയുന്നതിന് ധൈര്യപ്പെട്ടില്ല. തത്ഫലമായി വളരെയധികം സഹനങ്ങൾ അവൾ സ്വയം ഏറ്റെടുത്തു. ഈ കാലഘട്ടത്തെക്കുറിച്ച് തെരേസ എഴുതി: “ഞാൻ സ്കൂളിൽ ചെലവഴിച്ച അഞ്ച് വർഷം എന്റെ ജീവിതത്തിലെ ഏറ്റവും ദുഃഖകരമായ സമയമായിരുന്നു. എന്റെ പ്രിയപ്പെട്ട സെലിൻ എന്നോടൊപ്പം ഉണ്ടായിരുന്നില്ലെങ്കിൽ എനിക്ക് അസുഖം വരാതെ ഒരു മാസം പോലും അവിടെ കഴിയാൻ സാധിക്കുമായിരുന്നില്ല.” സ്‌കൂളിലോ, വരുന്ന വഴിയിലോ മറ്റാരും അവളെ നോക്കുന്നതോ, ശ്രദ്ധിക്കുന്നതോ, അപരിചിതരോട് സംസാരിക്കുന്നതോ അവൾ ഇഷ്ടപ്പെട്ടിരുന്നുമില്ല.\nമാർട്ടിൻ ഭവനം ഒരു കൊച്ചുസ്വർഗ്ഗമായിരുന്നു. രോഗങ്ങളും വേദനകളുമൊക്കെ ഉണ്ടായിരുന്നപ്പോഴും അവരുടെ പരസ്പരമുള്ള സ്നേഹത്തിൽ അതൊക്കെ അവർ സ്നേഹത്തോടെയും സമചിത്തതയോടെയും നേരിട്ടിരുന്നു. തെരേസയുടെ എല്ലാ വിഷമങ്ങളും പ്രയാസങ്ങളും മിക്കപ്പോഴും വീട്ടിലെ സ്നേഹം നിറഞ്ഞ അന്തരീക്ഷത്തിൽ അലിഞ്ഞില്ലാതായിരുന്നു. തെരേസ എഴുതുന്നു: “ഭാഗ്യവശാൽ എനിക്ക് എല്ലാ വൈകുന്നേരവും വീട്ടിലേയ്ക്ക് പോകാം. അത് എനിക്ക് വലിയ സന്തോഷം പ്രദാനം ചെയ്തു. ഞാൻ പിതാവിന്റെ മടിയിൽ കയറിയിരുന്ന് എനിക്ക് കിട്ടിയ മാർക്കൊക്കെ പറയുമായിരുന്നു. എന്റെ അപ്പന്റെ ചുംബനത്താൽ എന്റെ എല്ലാ പ്രശ്നങ്ങളും അലിഞ്ഞില്ലാതാകുമായിരുന്നു. ആ സമയത്ത് എനിക്കിതൊക്കെ ആവശ്യമായിരുന്നു.” എന്നിരുന്നാലും സ്‌കൂളിലെ അന്തരീക്ഷം തെരേസയെ സംബന്ധിച്ച് വളരെ പ്രയാസമേറിയതു തന്നെയായിരുന്നു.\nഅമ്മയുടെ മരണശേഷം ആ കുറവ് പരിഹരിച്ച് ആ സ്ഥാനത്തു നിന്ന് എല്ലാം ചെയ്തിരുന്നത് സഹോദരി പൗളിൻ ആയിരുന്നു. എന്നാൽ തെരേസയ്ക്ക് ഒൻപത് വയസ്സുള്ളപ്പോൾ, 1882 ഒക്ടോബറിൽ, പൗളിൻ ലിസ്യുവിലെ കർമ്മലീത്താ മഠത്തിൽ പ്രവേശിച്ചു. തന്റെ ചേച്ചി ഇനി ഒരിക്കലും വീട്ടിലേടക്ക് തിരികെ വരില്ല എന്ന ചിന്ത കുഞ്ഞുതെരേസയെ വളരെയധികം തളർത്തിക്കളഞ്ഞു. അമ്മയുടെ മരണം മൂലമുണ്ടായ ആഘാതം അവളിൽ വീണ്ടും ഉയർന്നു. അതുകൊണ്ടു തന്നെ ചേച്ചിയുടെ കൂടെ പോയി മഠത്തിൽ ചേരാൻ അവളും ആഗ്രഹിച്ചു. പക്ഷേ, അവൾക്ക് മഠത്തിൽ ചേരുന്നതിനുള്ള പ്രായമായിട്ടില്ല എന്ന കാരണത്താൽ അത് നിരസിക്കപ്പെട്ടു.\nഈ സമയത്ത് തെരേസ് പലപ്പോഴും രോഗിയായിരുന്നു. അവളുടെ ശരീരം എന്തിനെയോ കണ്ടു ഭയക്കുന്നതുപോലെ വിറയ്ക്കുമായിരുന്നു. മറ്റുള്ളവരെപ്പോലെ തണുപ്പ് താങ്ങാനുള്ള ശേഷി തെരേസയ്ക്കില്ല എന്നു കരുതി ചേച്ചിമാർ അവളെ നല്ല പുതപ്പ് കൊണ്ട് മൂടി. എന്നാൽ അത് മിക്കപ്പോഴും സംഭവിക്കുന്നത് അമ്മയെക്കുറിച്ചു സംസാരിക്കുമ്പോഴാണെന്ന് മറ്റുള്ളവർ തിരിച്ചറിയാൻ തുടങ്ങി. അവളുടെ അസുഖം ശാരീരികം എന്നതിനേക്കാൾ മാനസികമായിരുന്നു. തന്റെ മുറിയിലുള്ള പരിശുദ്ധ അമ്മയുടെ രൂപത്തിലേയ്ക്ക് നോക്കിയപ്പോഴൊക്കെ അവളുടെ രോഗത്തിന് സൗഖ്യം അനുഭവപ്പെടുന്നതായും അവൾ തിരിച്ചറിഞ്ഞു. പിന്നീട് തന്റെ സഹോദരിമാർ ഓരോരുത്തരായി സന്യാസവൃത്തിയിലേയ്ക്ക് പോയത് തെരേസിന്റെ ദുഃഖവും ഏകാന്തതയും വർദ്ധിപ്പിക്കുകയായിരുന്നു.\n1886-ൽ തെരേസിന്പതിമൂന്ന് വയസ്സ് തികഞ്ഞു. ആ വർഷത്തെ ക്രിസ്തുമസിന്റെ പാതിരാകുർബാനയ്ക്ക് അവർ കുടുംബമായി ദേവാലയത്തിൽ പോയ സമയത്ത് തെരേസയ്ക്ക് വലിയ ദൈവികസാന്നിധ്യം അനുഭവപ്പെടുന്നതായി തോന്നി. അന്നവൾ തന്നെത്തന്നെ ദൈവത്തിനു പൂർണ്ണമായുംസമർപ്പിച്ചു. അതിനെക്കുറിച്ച് പിന്നീട് തെരേസ ഇപ്രകാരം എഴുതി: “ഞാൻ പെട്ടെന്ന് വളരുന്നതിനുവേണ്ടി ദൈവം എനിക്ക് ഒരു അത്ഭുതം ചെയ്തുതന്നു. ആ അനുഗ്രഹീതരാത്രിയിൽ യേശു എന്നോടുള്ള സ്നേഹത്തെപ്രതി തന്റെ പിള്ളക്കച്ചയിൽ നിന്നും ശൈശവത്തിന്റെ കുറവുകളിൽ നിന്നും പുറത്തുവരുന്നവനായി കാട്ടിത്തന്നു.” ചെറുപ്പം മുതൽ തെരേസായ്ക്ക് യേശുവുമായിട്ടുള്ള പ്രത്യേകസ്നേഹബന്ധം ഇത്തരത്തിലുള്ള ഓരോ അനുഭവത്തിലൂടെയും വളരുകയായിരുന്നു.\nഅങ്ങനെ സാവധാനം അമ്മയുടെ മരണശേഷം അവൾക്ക് നഷ്ടപ്പെട്ട ആത്മബലം അവൾ വീണ്ടെടുക്കാൻ തുടങ്ങി. പതിനാലാമത്തെ വയസ്സു മുതൽ തെരേസ ശാന്തമായ ഒരുആനന്ദം അനുഭവിക്കുകയും ആ സമയത്ത് തോമസ് അകെമ്പിസിന്റെ പ്രസിദ്ധമായ “ക്രിസ്താനുകരണം” എന്ന കൃതി അനുദിനം വായിക്കാനുംആരംഭിച്ചു. ഈ പുസ്തകം അവൾക്കുവേണ്ടി എഴുതപ്പെട്ടതാണെന്ന് അവൾ ആത്മാർത്ഥമായി വിശ്വസിക്കാൻ തുടങ്ങി. ചില വാചകങ്ങൾ അവളെ ആഴത്തിൽ സ്വാധീനിച്ചു. “ദൈവരാജ്യം നിങ്ങളുടെ ഉള്ളിലുണ്ട്. പൂർണ്ണഹൃദയത്തോടെ കർത്താവിങ്കലേയ്ക്ക് തിരിയുക, ഈ ദുഃഖപൂര്‍ണ്ണമായ ലോകത്തെ ഉപേക്ഷിക്കുക, നിങ്ങളുടെ ആത്മാവിന് സ്വസ്ഥത ലഭിക്കും.” ഈ പുസ്തകവും അവൾ ഇക്കാലഘട്ടത്തിൽ വായിച്ച മറ്റു ചില ഗ്രന്ഥങ്ങളും അവളെ വലുതായി സ്വാധീനിച്ചിട്ടുണ്ട് എന്ന് തെരേസ തന്റെ ആത്മകഥയിൽ എഴുതിയിട്ടുണ്ട്.\n1887-ലുണ്ടായ പ്രത്യേക ദൈവാനുഭവത്തിന്റെ ഒരു വർഷത്തിനുശേഷം തെരേസ തന്റെ പിതാവിനോടൊത്ത് വീടിന്റെ മുമ്പിലുള്ള പൂന്തോട്ടത്തിൽ ഇരിക്കുമ്പോൾ മഠത്തിൽ ചേരാനുള്ള തന്റെ ആഗ്രഹം വെളിപ്പെടുത്തി. അവരുടെ സംസാരത്തിന്റെ അവസാനം രണ്ടുപേരും പരസ്പരം കെട്ടിപ്പിടിച്ച് കുറെനേരം കരഞ്ഞു. അതിനുശേഷംആ പൂന്തോട്ടത്തിലുണ്ടായിരുന്ന ഒരു വെളുത്ത പുഷ്പം അത് നിന്നിരുന്ന ചെടിയോടു കൂടി അവൾക്ക് കൊടുത്തുകൊണ്ട് ദൈവം അതിനെ എത്ര ഭംഗിയായി പരിപാലിക്കുന്നുവെന്ന് അദ്ദേഹം അവളോട് വിശദീകരിച്ചു. അതിനെക്കുറിച്ച് തെരേസ പിന്നീട് ഇങ്ങനെ എഴുതി: “പിതാവിന്റെ പൂവിനെക്കുറിച്ചുള്ള വാക്കുകൾ കേൾക്കുമ്പോൾ അത് എന്റെ കഥ തന്നെയാണെന്ന് ഞാൻവിശ്വസിച്ചു.” അപ്പോൾ പറിച്ചെടുക്കപ്പെട്ട പൂവ് പോലെ, സന്യാസഭവനമാകുന്ന മണ്ണിലേയ്ക്ക് മാറ്റിനടപ്പെടുന്നതിന് അവൾ ആഗ്രഹിച്ചു. എന്നാൽ പ്രായക്കുറവിന്റെ പേരിൽ അവളുടെ ആഗ്രഹം വീണ്ടും നിരസിക്കപ്പെട്ടു.\nഈ കാലയളവിലാണ് രണ്ട് സ്ത്രീകളെയും ഒരു കുട്ടിയെയും ക്രൂരമായി കൊലപ്പെടുത്തിയ കേസിൽ ശിക്ഷിക്കപ്പെട്ട ഹെൻറി പ്രാൻസിനിയുടെ കഥ ഫ്രാൻസിലെ പത്രങ്ങളിൽ നിറയുന്നത്. ഫ്രാൻസിലെ ജനങ്ങളുടെ നന്മയെ പരിഹസിക്കുന്ന പ്രതീകമായി പ്രാൻസിനി ചിത്രീകരിക്കപ്പെട്ടു. ഇത് വായിക്കാനിടയായ തെരേസ അയാളുടെ മാനസാന്തരത്തിനായി തീക്ഷ്ണമായി പ്രാർത്ഥിച്ചു. അയാള് ക്രൂരതയുടെ അവതാരം പോലെ കാണപ്പെടുകയും മാനസാന്തരത്തിന്റെ കണിക പോലും സംസാരത്തിലോ, പെരുമാറ്റത്തിലോ വരുത്തിയില്ല. എന്നാൽ പ്രാൻസിനിയുടെ കഴുത്ത് ഛേദിക്കാനായി ഗില്ലറ്റിനിൽ വച്ച നിമിഷത്തിൽ അദ്ദേഹം ക്രൂശിതരൂപത്തെ മൂന്ന് തവണ ചുംബിച്ച വാർത്ത പത്രങ്ങളിൽ വന്നു. ഇത് വായിക്കാനിടയായ തെരേസ സന്തോഷം കൊണ്ട് എല്ലാം മറന്ന് തുള്ളിച്ചാടി. കാരണം അവളുടെ പ്രാർത്ഥന ദൈവം കേട്ടു എന്ന് അവൾ ആത്മാർത്ഥമായി വിശ്വസിച്ചു. മരണശേഷവും അയാളുടെ ആത്മശാന്തിയ്ക്കായി തെരേസ പ്രാർത്ഥിച്ചുകൊണ്ടേയിരുന്നു.\n1887-ൽ ലിയോ പതിമൂന്നാമൻ മാർപാപ്പയുടെ പൗരോഹിത്യ കനകജൂബിലി പ്രമാണിച്ച് ബയേക്സ്-ലിസ്യു രൂപത റോമിലേക്ക് ഒരു തീർത്ഥാടനം സംഘടിപ്പിച്ചു. ലൂയി മാർട്ടിൻ സെലിനെയും തെരേസയെയും കൂട്ടി ആ സംഘത്തിന്റെ കൂടെ ആ തീർത്ഥാടനത്തിനു പോയി. 1887 നവംബർ 20-ന് ഈതീർത്ഥാടക സംഘത്തിന് മാർപാപ്പയുമായി കൂടിക്കാഴ്ചയ്ക്കുള്ള അവസരം ലഭിച്ചു. കൊച്ചു തെരേസ മാർപാപ്പയെ കണ്ടുമുട്ടിയപ്പോൾ 15 വയസിൽ കർമ്മലീത്ത മഠത്തിൽ പ്രവേശിക്കാൻ തന്നെ അനുവദിക്കണമെന്ന് അദ്ദേഹത്തോട് ആവശ്യപ്പെട്ടു. മാർപാപ്പ അവളെ അനുഗ്രഹിച്ചുകൊണ്ടു പറഞ്ഞു: “എന്റെ മകളെ, അധികാരികൾ എന്ത് തീരുമാനിക്കുവോ അത്തു നീ സ്വീകരിക്കുക. ഇത് ദൈവഹിതമാണെങ്കിൽ തീർച്ചയായും നിന്റെ ആഗ്രഹം സാധിച്ചുകിട്ടും.”\nഒരു മാസം നീണ്ടുനിന്ന ഈ തീർത്ഥാടനയാത്രയായിരുന്നു തെരേസയുടെ ജീവിതത്തിലെ തന്റെ പ്രദേശത്തിനു പുറത്തുള്ള ആദ്യത്തെയും അവസാനത്തെയും യാത്ര. റോമിലേയ്ക്കുള്ള തീർത്ഥാടനം തെരേസയ്ക്ക് വലിയൊരു പഠനക്കളരിയായിരുന്നു. അതിനുശേഷം വൈദികർക്കുവേണ്ടി പ്രാർത്ഥിക്കുക എന്നത് അവളുടെ പ്രധാന നിയോഗമായി മാറി. തിരികെ വന്ന് അധികം താമസിയാതെ തന്നെ 1888 ഏപ്രിൽ 9-ന് കർമ്മലീത്ത മഠത്തിൽ തെരേസയെ ചേർക്കുന്നതിനുള്ള അനുവാദം അവളുടെ ബിഷപ്പ് മഠം സുപ്പീരിയറിനു നൽകുകയും ചെയ്തു.\nതെരേസ ചേർന്ന ലിസ്യുവിലെ കർമ്മലീത്താ മഠത്തിലെ സിസ്റ്റേഴ്സ് എല്ലാവരും തന്നെ പ്രായമായവരായിരുന്നു. അതിന്റേതായ ചില വെല്ലുവിളികളും പിന്നീട് അവർ വന്ന ജീവിതസാഹചര്യങ്ങളിൽ നിന്നുള്ള വെല്ലുവിളികളും അവൾക്ക് നേരിടേണ്ടിവന്നു. ആവിലായിലെ വി. അമ്മത്രേസ്യ പതിനാറാം നൂറ്റാണ്ടിൽ പരിഷ്കരിച്ചു നടപ്പിലാക്കിയ സന്യാസജീവിതക്രമമായിരുന്നു ലിസ്യുവിലെ കർമ്മലീത്ത മഠത്തിനുണ്ടായിരുന്നത്. വ്യക്തിപരമായ പ്രാർത്ഥനയ്ക്കും സമൂഹപ്രാർത്ഥനയ്ക്കും ഇവിടെ ധാരാളം അവസരം ഉണ്ടായിരുന്നു. വർഷത്തിൽ ഏഴ്മാസം ദിവസം ഒരുനേരത്തെ ഭക്ഷണം മാത്രം കഴിച്ച് വളരെ നിഷ്‌കർഷയോടെയുള്ള ജീവിതശൈലി ആയിരുന്നു അവരുടേത്.\n1888 ഏപ്രിൽ 9-ന് കർമ്മലീത്താ മഠത്തിലെ ഒരു പോസ്റ്റുലന്റ് ആയി തെരേസ തന്റെ സന്യാസജീവിതത്തിന് ആരംഭം കുറിച്ചു. മഠത്തിലെ ആദ്യ ദിവസത്തെ കുർബാന അനുഭവത്തെക്കുറിച്ച് അവൾ പിന്നീട് എഴുതി: “അവസാനം എന്റെ ആഗ്രഹങ്ങൾ സാക്ഷാത്കരിക്കപ്പെട്ടു. ഞാൻ ആത്മാവിൽ അനുഭവിക്കുന്ന ആഴമേറിയ ആന്തരിക സമാധാനത്തെക്കുറിച്ച് എനിക്ക് വിവരിക്കാൻ കഴിയില്ല. എന്റെ ജീവിതത്തിൽ പിന്നീടൊരിക്കലും വലിയ പ്രതിസന്ധികൾക്കിടയിലും ഈ സമാധാനം എന്നെ വിട്ടുപോയിട്ടില്ല.” വേദനകളും രോഗങ്ങളുമെല്ലാം തെരേസ എന്ന കുഞ്ഞുപുഷ്പത്തെ സംബന്ധിച്ച് തന്നെ കൂടുതൽ മനോഹരവും സൗരഭ്യമുള്ളതുമാക്കാൻ ദൈവം ഒരുക്കിക്കോടുക്കുന്ന മാർഗ്ഗങ്ങളായിരുന്നു.\nകുട്ടിക്കാലം മുതലേ, അവൾ സ്വപ്നം കണ്ട ദൈവത്തോടൊത്തുള്ള ഒരു മരുഭൂമി യാത്ര ഇവിടെ അവൾക്ക് കൈവന്നതായി അവൾ തിരിച്ചറിഞ്ഞു. തന്റെ മൂത്ത രണ്ടു സഹോദരിമാരായ മരിയയുടെയും പൗളിന്റേയും സാന്നിധ്യം സന്തോഷപ്രദമായിരുന്നുവെങ്കിലും ആദ്യ ദിവസം മുതൽ തന്നെ അവരിൽ നിന്നും അകലം പാലിക്കുന്നതിനും അവൾ ശ്രദ്ധിച്ചിരുന്നു. തന്റെ സഹോദരിമാരോടത്തല്ല, ദൈവത്തോടൊത്തായിരിക്കാനാണ് കർമ്മലീത്താ മഠത്തിൽ ചേർന്നതെന്ന് തെരേസ ചിന്തിക്കുകയും അങ്ങനെ തന്നെ ബോധപൂർവ്വം ജീവിക്കാൻ പരിശ്രമിക്കുകയും ചെയ്തിരുന്നു. തെരേസ എഴുതി: “കർത്താവ് കർമ്മലീത്ത മഠത്തിലെ ജീവിതത്തെക്കുറിച്ച് ചേരുന്നതിനു മുമ്പ് ഒരു അബദ്ധധാരണകളും നൽകിയിരുന്നില്ല. ഞാൻ ആഗ്രഹിച്ചതും ചിന്തിച്ചതും പോലെയായിരുന്നു മഠത്തിലെ ജീവിതവും. അതിനാൽ ഒരു ത്യാഗവും എന്നെ ചഞ്ചലചിത്തയാക്കിയില്ല.” വെല്ലുവിളി നിറഞ്ഞ അവസരങ്ങൾ പുണ്യത്തിൽ പൂർണ്ണത പ്രാപിക്കാനുള്ള മാർഗ്ഗമായി പരിവർത്തനപ്പെടുത്തന്നതിന് തെരേസയ്ക്ക് പ്രത്യേകമായ സിദ്ധി തന്നെ ഉണ്ടായിരുന്നു.\nഎല്ലാ സമൂഹങ്ങളിലുമെന്നതുപോലെ പലതര സ്വഭാവക്കാർ അവിടുത്തെ കർമ്മലീത്താ മഠത്തിലുണ്ടായിരുന്നു. അസാധാരണമായ കൃപയോടെ എല്ലാവരെയും സന്തോഷത്തോടെ കാണുന്നതിന് അവൾ ശ്രമിച്ചിരുന്നു. എന്നാൽ ഈ സമയത്ത് അതിനേക്കാൾ വലിയ ദുഃഖം തെരേസയ്ക്ക് സമ്മാനിച്ചത് 1888 ജൂൺ 23-ന് പിതാവിനെ വീട്ടിൽ നിന്നും ഏതാനും ദിവസത്തേയ്ക്ക് കാണാതായതാണ്. പിന്നീട് അടുത്തുള്ള പോസ്റ്റോഫീസിൽ അദ്ദേഹത്തെ കണ്ടെത്തി. പക്ഷേ, അദ്ദേഹത്തിന്റെ ആരോഗ്യം ക്ഷയിച്ചതിന്റെയും ഓർമ്മ നഷ്ടപ്പെടുന്നതിന്റെയും ലക്ഷണമായിരുന്നു അത്. കുറെനാളത്തെ രേഗത്തിനുശേഷം പിന്നീട് 1894 ജൂലൈ 29-ന് അദ്ദേഹം അന്തരിച്ചു.\n1889 ജനുവരി 10-നാണ് തെരേസയുടെ പോസ്റ്റുലൻസി അവസാനിക്കുന്നത്. ഈ സമയത്ത് തന്നെ തന്റെ വിളിയുടെ ആഴവും അർത്ഥവും അവൾ തിരിച്ചറിയാൻ തുടങ്ങിയിരുന്നു. പിന്നീട് വളരെ പ്രസിദ്ധമായിത്തീർന്ന തെരേസയുടെ, ചെറുതാകാനും എളിമപ്പെടാനും യേശുസ്‌നേഹത്താൽ എടുത്തുയർത്തപ്പെടാനുമുള്ള അഭിനിവേശം അപ്പോൾത്തന്നെ അവളിൽ ആഴത്തിൽ വേരൂന്നിയിരുന്നു. ഈ സമയത്ത് കുരിശിന്റെ വി. യോഹന്നാന്റെ കൃതികൾ വായിക്കുന്നതിനും അതേക്കുറിച്ചു ധ്യാനിക്കുന്നതിനും അവൾ സമയം കണ്ടെത്തി. ദൈവത്തെ ഭയന്ന് എല്ലാം ചെയ്യാൻ ശ്രമിക്കുന്ന പല സിസ്റ്റേഴ്സിന്റെയും മനോഭാവത്തിൽ അവൾക്ക് അത്ഭുതം തോന്നി. കാരണം ദൈവത്തോടുള്ള സ്നേഹത്താൽ ജീവിക്കുകയും എല്ലാം പ്രവർത്തിക്കുകയും ചെയ്യേണ്ടവളാണ് കർത്താവിന്റെ മണവാട്ടി എന്നത് അവളുടെ ഉത്തമബോധ്യമായിരുന്നു. യഥാർത്ഥത്തിൽ ആ സ്നേഹത്തിൽ ചിറകടിച്ച് അനന്തമായി പറന്നുല്ലസിക്കുന്നവളായിരുന്നു തെരേസ. പിന്നീട് വന്ന നൊവീഷിയറ്റിനു ശേഷമുള്ള അവളുടെ ജീവിതം ആത്മീയജീവിതത്തിൽ വളരെയധികം പക്വത വന്നവളെപ്പോലെയായിരുന്നു. ജീവകാരുണ്യപ്രവർത്തനങ്ങളും മറ്റുള്ളവരെ ശുശ്രൂഷിക്കുന്നതുമായ ചെറിയ കാര്യങ്ങൾ വലിയ ശ്രദ്ധയോടെ അവൾ ചെയ്തു. അന്യായമായ വിമർശനങ്ങൾപോലും സന്തോഷത്തോടെ ഉൾക്കൊണ്ടു. വിദ്വേഷത്തോടെ പെരുമാറിയവരെപ്പോലും നോക്കി ഏപ്പോഴും പുഞ്ചിരിച്ചു.\nഒരു വിശുദ്ധയാവുകഎന്ന ലക്ഷ്യത്തോടെയാണ് തെരേസ കർമ്മലീത്താ മഠത്തിൽ ചേർന്നത്. എന്നാൽ അവൾ സാവധാനം, താൻ എത്ര നിസ്സാരയും ചെറിയവളും ആണെന്ന് തിരിച്ചറിയുകയായിരുന്നു. അവളുടെ എല്ലാ ശ്രമങ്ങളുടെയും പരിമിതികൾ അവൾ തിരിച്ചറിഞ്ഞു. തന്റെ ഒന്നുമില്ലായ്മയിൽ നിന്നുകൊണ്ടാണ് ദൈവത്തിന്റെ കൃപയുടെ സഹായം തേടേണ്ടതെന്ന് അവൾ ഈ സമയത്ത് വിവേചിച്ചറിയുന്നു. യേശു തന്നെയാണ് തന്നെ വിശുദ്ധിയുടെ പൂര്‍ണ്ണതയിലേയ്ക്ക് നയിക്കേണ്ടത് എന്ന് അവൾക്കറിയാമായിരുന്നു. അവളുടെ “നിസ്സാരത” അങ്ങനെ അവളുടെ സന്തോഷത്തിന്റെ അടിസ്ഥാനമായിത്തീർന്നു. ഇവിടെ മറ്റുള്ളവരുടെയും ക്രിസ്തീയജീവിതത്തിന്റെ വിശുദ്ധിയിലേയ്ക്കുള്ള വിളിയിൽ വഴിത്തിരിവായ വലിയൊരു കണ്ടുപിടുത്തം തെരേസ നടത്തി. അതാണ് പിന്നീട് പ്രസിദ്ധമായിത്തീർന്ന “ചെറിയ മാർഗ്ഗം” (Little Way). സ്വർഗ്ഗത്തിലേയ്ക്ക് പോകാൻ കൊച്ചു തെരേസ കണ്ടുപിടിച്ച എളുപ്പവഴിയായിരുന്നു ഇത്. അവൾഎഴുതി: “നാം കണ്ടുപിടുത്തങ്ങളുടെ യുഗത്തിലാണ്; ഇപ്പോൾ സമ്പന്നർക്ക് പടികൾ കയറാൻ ബുദ്ധിമുട്ടില്ല, പകരം അവർക്ക് ലിഫ്റ്റുകളുണ്ട്. ദൈവത്തിലേയ്ക്ക് ഉയർത്തപ്പെടുന്ന ഒരു ലിഫ്റ്റ് പരീക്ഷിച്ചുനോക്കാനാണ് ഞാൻ ഉദ്ദേശിക്കുന്നത്. കാരണം, പരിപൂർണ്ണതയുടെ കുത്തനെയുള്ള പടികൾ കയറാൻ ഞാൻ അശക്തയാണ്. അതിനാൽ യേശുവേ, നിന്റെ കരങ്ങൾ എന്നെ സ്വർഗ്ഗത്തിലേയ്ക്ക് ഉയർത്തേണ്ട ലിഫ്റ്റാണ്. അവിടെയെത്താൻ ഞാൻ വളരേണ്ടതില്ല. നേരെ മറിച്ച്, ഞാൻ കുഞ്ഞായിത്തന്നെ തുടരണം. ഞാൻ ഇനിയും ചെറുതാകേണ്ടിയിരിക്കുന്നു” (ഈ മാർഗ്ഗത്തെക്കുറിച്ച് കൂടുതലായി അറിയുന്നത്തിന് വി. കൊച്ചുത്രേസ്യയുടെ ആത്മകഥ വായിക്കുക).\nവലിയ സാഹസികകൃത്യങ്ങൾ ചെയ്യാതെ തന്നെ അഗാധ ദൈവസ്നേഹ പ്രകടനത്തിലൂടെ അസാധാരണ വിശുദ്ധി സമ്പാദിക്കാൻ സാധിക്കുമെന്ന് തെരേസ തിരിച്ചറിഞ്ഞു. ദൈവസ്നേഹം തന്റെ ഓരോ പ്രവൃത്തികളാലും വെളിവാക്കപ്പെടേണ്ടതാണെന്നവൾ വിശ്വസിച്ചു. വലിയ കാര്യങ്ങൾ ചെയ്യുന്നതിൽ നിന്നും തന്നെ വിലക്കിയിരിക്കുമ്പോൾ തന്റെ സ്നേഹം തെളിയിക്കാനുള്ള ഒരേയൊരു മാർഗ്ഗം പൂക്കൾ വിതറുന്നതുപോലെ ഓരോ പ്രവൃത്തിയിലൂടെയും ദൈവസ്നേഹം പ്രസരിപ്പിക്കുക എന്നതാണെന്ന് തെരേസാ തെളിയിച്ചുകൊണ്ടേയിരുന്നു. തന്റെ ഓരോ ചെറിയ ത്യാഗവും ഓരോ നോട്ടവും ഓരോ വാക്കും സ്നേഹത്തിലൂടെ താൻ വിതറുന്ന പൂക്കളാണ്. തെരേസ ഇപ്രകാരം എഴുതി: “ബലഹീനതയിലൂടെ ഞാൻ വീഴാൻ സാധ്യതയുണ്ടെങ്കിൽ അങ്ങയുടെ കണ്ണുകളിൽ നിന്നുള്ള ഒരു നോട്ടം എന്റെ ആത്മാവിനെ ഉടനടി ശുദ്ധീകരിക്കുകയും എന്റെ എല്ലാ അപൂര്‍ണ്ണതകളും നശിപ്പിക്കുകയും ചെയ്യട്ടെ – അഗ്നി അതിന്റെ പരിധിയിൽ വരുന്ന എല്ലാത്തിനെയും രൂപാന്തരപ്പെടുത്തുന്നതുപോലെ.” ഒരുപാട് പ്രവൃത്തിക്കുക എന്നതിനേക്കാൾ ചെയ്യുന്ന ഓരോ പ്രവൃത്തിയും ഒരുപാട് സ്നേഹത്തോടെ ചെയ്യുക എന്നതായിരുന്നു തെരേസായുടെ വഴി.\nതെരേസയെ ബാധിച്ച ക്ഷയരോഗം അവളുടെ അന്ത്യകാലങ്ങളിൽ വളരെയധികം കഷ്ടപ്പാടിനും പ്രയാസത്തിനും കാരണമായി. പക്ഷേ, ഇത് തന്റെ ആത്മീയയാത്രയുടെ ഭാഗമായിരുന്നുവെന്ന് അവൾ നേരത്തെ തന്നെ തിരിച്ചറിഞ്ഞിരുന്നു. തന്റെ മൂക്കിൽകൂടി രക്തം വരുന്നത് ക്ഷയരോഗത്തിന്റെ കാഠിന്യം വെളിവാക്കുന്നതാണെന്നും ഈ രോഗമെന്നാൽ താമസിയാതെ മരണമാണെന്നും ബുദ്ധിമതിയായ തെരേസ മനസ്സിലാക്കി. ഈ രോഗലക്ഷണങ്ങൾ ആദ്യമായി വെളിവാക്കപ്പെടുന്നത് 1896-ലെ ദുഃഖവെള്ളിയുടെ തലേരാത്രിയിലാണ്. അതിനെക്കുറിച്ച് അവൾ ഇപ്രകാരം എഴുതി: “ഞാൻ പഠിക്കേണ്ടിയിരുന്ന സന്തോഷകരമായ കാര്യത്തെക്കുറിച്ച് ഞാൻ ഉടനെ ചിന്തിച്ചുകൊണ്ട് ജനാലയ്ക്കരുകിലേയ്ക്ക് പോയി. എനിക്ക് തെറ്റിയില്ല എന്ന് അപ്പോൾ മനസ്സിലായി. ഓ! എന്റെ ആത്മാവ് ഒരു വലിയ ആശ്വാസത്തിൽ നിറഞ്ഞു; ഞാൻ ആന്തരികമായി, യേശുവിന്റെ മരണത്തിന്റെ വാർഷികത്തിൽ, അവന്റെ സഹനത്തിലേയ്ക്കുള്ള ആദ്യവിളി ഞാൻ കേൾക്കണമെന്ന് അവൻ ആഗ്രഹിച്ചു!”\nതെരേസയുടെ അവസാന നാളുകളിലെ സഹനത്തെക്കുറിച്ച് അവളെ ചികിത്സിച്ച ഡോക്ടർ പറഞ്ഞത് ഇപ്രകാരമാണ്: “ഓ, ഈ കൊച്ചു കന്യാസ്ത്രീ എത്രമാത്രമാണ് സഹിക്കുന്നതെന്ന് നിങ്ങൾ അറിഞ്ഞിരുന്നെങ്കിൽ!” തെരേസ അവളുടെ വേദനകളെക്കുറിച്ച് ഇപ്രകാരം പറഞ്ഞതായി രേഖപ്പെടുത്തിയിരിക്കുന്നു: “ഇത്രയധികം കഷ്ടത അനുഭവിക്കുവാനുള്ള ശക്തി എനിക്കുണ്ടെന്ന് ഞാൻ ഒരിക്കലും വിശ്വസിച്ചിരുന്നില്ല. ഒരിക്കലും, ഒരിക്കലും!” 1897 ഓഗസ്റ്റ് 19-നാണ് അവൾ അവസാനാമായി വിശുദ്ധ കുർബാന സ്വീകരിച്ചത്. 1897 സെപ്റ്റംബർ 30-ന് അവൾ തന്റെ നിത്യസമ്മാനത്തിനായി കർത്താവിന്റെ സന്നിധിയിലേയ്ക്ക് എടുക്കപ്പെട്ടു. മരണക്കിടക്കയിൽ അവൾ പറഞ്ഞു: “ഇനിയും എനിക്ക് കഷ്ടപ്പാടുകളില്ല, ഇപ്പോൾ എല്ലാ സഹനവും എനിക്ക് മധുരമാണ്.” തെരേസ അവസാനമായി പറഞ്ഞ വാക്കുകൾ “എന്റെ ദൈവമേ, ഞാൻ നിന്നെ സ്നേഹിക്കുന്നു!” എന്നാണ്. ഈ വിശുദ്ധയുടെ ലോകത്തിൽ നിന്നുള്ള വേർപാട് സഭാചരിത്രത്തിൽ പുതിയൊരു യുഗത്തിന്റെ ആരംഭമായിരിക്കുമെന്ന് അന്ന് അധികമാരും ചിന്തിച്ചുട്ടുണ്ടാവില്ല!\n1897 ഒക്ടോബർ 4-ന് ലിസ്യു നഗരസഭയുടെ സെമിത്തേരിയിൽ കർമ്മലീത്താ സിസ്റ്റേഴ്സിനെ അടക്കുന്നത്തിനായി നീക്കിവച്ചിരുന്ന സ്ഥലത്ത് അവളുടെ മാതാപിതാക്കളുടെ സമീപത്തായി തെരേസായെ സംസ്കരിച്ചു. അങ്ങനെ മരണത്തിലും മൂന്നു വിശുദ്ധരുടെ ഭൗതീകശരീരം ഒരേ സ്ഥലത്ത് അന്ത്യവിശ്രമത്തിനായി പോയി. 1910 സെപ്റ്റംബറിൽ അവളുടെ ഭൗതീകശരീരം അവിടെ നിന്നും പുറത്തെടുത്ത് മറ്റൊരു സ്ഥലത്തേയ്ക്ക് മാറ്റുകയും പിന്നീട് 1923 മാർച്ചിൽ, അവളെ വാഴ്ത്തപ്പെട്ടവളായി പ്രഖ്യാപിക്കുന്നതിനു മുമ്പ്, അവളുടെ മൃതദേഹം ലിസ്യുവിലെ കർമ്മലീത്താ ആശ്രമത്തിലാക്കി.\nഅധികമാരാലും അറിയപ്പെടാത്തവളായി ജീവിച്ച, അങ്ങനെ ജീവിക്കാൻ ആഗ്രഹിച്ച തെരേസ സഭാചരിത്രത്തിലെ തന്നെ ഏറ്റം പ്രിയപ്പെട്ട വിശുദ്ധയായി മാറുന്ന കാഴ്ചയായിരുന്നു പിന്നീട് കണ്ടത്. അവളുടെ ആത്മീയതയുടെ ആഴം, തെരേസയുടെ “ആത്മവിശ്വാസത്തിലും സ്നേഹത്തിലുമാണ്” അടങ്ങിയിരിക്കുന്നത്. വളരെ എളിയവളായി ഒരു പുതിയ കുഞ്ഞുവഴിയിലൂടെ സ്വർഗ്ഗത്തിലേയ്ക്ക് പോകാൻ അവൾ ആഗ്രഹിച്ചു. തെരേസ പറയുന്നു: “എന്നെ യേശുവിന്റെ അടുത്തേയ്ക്ക് ഉയർത്തുന്ന ഒരു ലിഫ്റ്റ് കണ്ടെത്താൻ ഞാൻ ആഗ്രഹിച്ചു.” അങ്ങനെ യേശുവിന്റെ കരം അവളുടെ നിസ്സാരതയിൽ അവളെ മുകളിലേയ്ക്കു ഉയർത്തുന്ന ലിഫ്റ്റ് ആയി മാറി. തെരേസയെ വിശുദ്ധയായി പ്രഖ്യാപിക്കുന്നതിന് അന്നുണ്ടായിരുന്ന കാലതാമസങ്ങളൊക്ക മാർപാപ്പമാർ തന്നെ പലപ്പോഴായി എടുത്തുമാറ്റി. അവളുടെ മരണത്തിന്റെ ഇരുപത്തിയെട്ട് വർഷങ്ങൾക്കുശേഷം 1925 മെയ് 17-ന് പിയൂസ് പതിനൊന്നാമൻ മാർപാപ്പ തെരേസയെ വിശുദ്ധയായി പ്രഖ്യാപിച്ചു.\nഅറുപതിനായിരം പേരാണ് വി. പത്രോസിന്റെ ബസിലിക്കയിൽ അന്നത്തെ ചടങ്ങിൽ സംബന്ധിച്ചത്. വൈകുന്നേരത്തെ പുറത്തുവച്ചുള്ള പ്രാർത്ഥനയ്ക്ക് അന്ന് അഞ്ചുലക്ഷം ആളുകളാണ് ഒഴുകിയെത്തിയത്. വി. ജോൺപോൾ രണ്ടാമൻ മാർപ്പാപ്പ 1997 ഒക്ടോബർ 19-ന് സഭയിലെ മുപ്പത്തിമൂന്നാമത്തെ വേദപാരംഗതയായി വി. കൊച്ചുത്രേസ്യായെ പ്രഖ്യാപിക്കുമ്പോൾ ആ പദവിയിലേയ്ക്കുയർത്തപ്പെടുന്ന ഏറ്റം പ്രായം കുറഞ്ഞവളായി കേവലം 24 വയസുവരെ ജീവിച്ച ഉണ്ണിയീശോയുടെ വിശുദ്ധ കൊച്ചുത്രേസ്യ മാറി.\nതെരേസയുടെ പേരിലുള്ള ലിസ്യുവിലെ ബസിലിക്കയിൽ അവളുടെ കബറിടം സന്നർശിക്കാൻ ഇപ്പോൾ ഓരോ വർഷവും ഇരുപതു ലക്ഷം തീർത്ഥാടകരാണ് എത്തുന്നത്. അവളുടെ തിരുനാൾ ദിനമായ ഒക്ടോബർ ഒന്നിനാണ് വലിയ തീർത്ഥാടനത്തിരക്ക് അനുഭവപ്പെടുന്നത്. 1929-ൽ പണി ആരംഭിച്ച ഈ ദേവാലയം 1937 ജൂലൈയിൽ കർദ്ദിനാൾ യൂജീനിയോ പാച്ചെല്ലിയാണ് കൂദാശ ചെയ്തത്. അദ്ദേഹമാണ് പിന്നീട് മാർപാപ്പയായിത്തീർന്ന പിയൂസ് പന്ത്രണ്ടാമൻ. ലോകത്തിലെ വിവിധ രാജ്യങ്ങളിലുള്ളവരുടെ സംഭാവനകൾ കൊണ്ടു മാത്രമാണ് ഈ ബസിലിക്ക പണിതിരിക്കുന്നത്. രണ്ടാം ലോകമഹായുദ്ധത്തിൽ ലിസ്യു നഗരത്തിന്റെ മൂന്നിൽ രണ്ടു ഭാഗവും ബോംബാക്രമണത്തിൽ തകർന്നപ്പോഴും ചെറിയ കേടുപാടുകളോടെ ഈ ബസിലിക്ക അവിടെ നിലനിന്നു. പിന്നീട് 1951-ൽ കേടുപാടുകളൊക്കെ തീർത്ത് ദേവാലയം പുനഃപ്രതിഷ്ഠിക്കുകയും ചെയ്തു. ഇക്കൂട്ടത്തിൽ തെരേസ താമസിച്ച കർമ്മലീത്ത മഠത്തിലെ മുറിയും അവിടുത്തെ ചാപ്പലുമൊക്കെ തീർത്ഥാടകർക്ക് സന്ദർശിക്കാവുന്നതാണ്.\nഅതുപോലെ തന്നെ വി. കൊച്ചുത്രേസ്യ തന്റെ നാലാം വയസ്സു മുതൽ കർമ്മലീത്ത മഠത്തിൽ ചേരുന്ന പതിനഞ്ചാം വയസ്സുവരെ താമസിച്ച ഭവനവും ബസിലിക്കയിൽ നിന്നും അധികം ദൂരത്തല്ലാതെ തീർത്ഥാടകർക്ക് എപ്പോഴും സന്ദർശിക്കാവുന്നതാണ്. ഈ വീട്ടിനുള്ളിൽ മാർട്ടിൻ കുടുംബം ഉപയോഗിച്ചിരുന്ന വസ്തുക്കളൊക്കെ കാണാവുന്നതാണ്. തെരേസ ആദ്യകുർബാനയ്ക്ക് അണിഞ്ഞ വെള്ളവസ്ത്രവും അവളുടെ സ്വർണ്ണവർണ്ണ തലമുടിയും ഈ വീട്ടിൽ സൂക്ഷിച്ചിട്ടുണ്ട്. വീടിന്റെ പുറത്തുള്ള പൂന്തോട്ടത്തിൽ മഠത്തിൽ ചേരാൻ പിതാവിനോട് അനുവാദം ചോദിക്കുന്നതിനെ അനുസ്മരിപ്പിച്ചുകൊണ്ട് മനോഹരമായ ഒരു സ്റ്റാച്യൂവും പണിതുവച്ചിട്ടുണ്ട്. ഇതുകൂടാതെ, ലിസ്യുവിലെ പതിമൂന്നാം നൂറ്റാണ്ടിലെ കത്തീഡ്രൽ തീർത്ഥാടകർക്ക് വലിയൊരു ആകർഷണമാണ്. ഇവിടെ പ്രാർത്ഥിച്ചപ്പോഴാണ് തെരേസയ്‌ക്കു സന്യാസത്തിലേയ്ക്കുള്ള വിളിയെക്കുറിച്ച് ദൈവം വെളിപ്പെടുത്തിക്കൊടുത്ത്.\nഅധികമാരും അറിയാതെ ജീവിച്ചുമരിച്ച ഉണ്ണീശോയുടെ വി. കൊച്ചുത്രേസ്യ മരണശേഷം വളരെ പെട്ടെന്ന് തന്നെ എല്ലാവരുടെയും പ്രിയപ്പെട്ട വിശുദ്ധയായിത്തീർന്നു. “ദൈവത്തെ സ്നേഹിക്കുകയെന്ന എന്റെ ദൗത്യം ഞാൻ എന്റെ മരണശേഷം ആരംഭിക്കും” – തെരേസയുടെ പ്രസിദ്ധമായ വാക്കുകളാണിത്. തന്റെസ്വർഗ്ഗപ്രേവേശനത്തെക്കുറിച്ച് അവൾക്ക് തെല്ലും സംശയമുണ്ടായിരുന്നില്ല. അതുകൊണ്ടാണ് അവൾ പറഞ്ഞത്: “എന്റെ സ്വർഗ്ഗത്തിലെ ജീവിതം ഭൂമിയിൽ നന്മ ചെയ്യുന്നതിനായി ചിലവഴിക്കും. അവിടെ നിന്നും ഞാൻ റോസാപ്പൂക്കൾ വർഷിച്ചുകൊണ്ടേയിരിക്കും.”\nഇക്കാരണത്താൽ തെരേസയുടെ ചിത്രങ്ങളെല്ലാം തന്നെ റോസാപ്പൂക്കൾ കൈയ്യിലേന്തി നിൽക്കുന്നതാണ്. ആധുനികയുഗത്തിലെ ഏറ്റം പ്രശസ്തയായ ഉണ്ണിയീശോയുടെ കൊച്ചുത്രേസ്യയുടെ “ചെറിയ വഴി” അനുകരിച്ച് ദൈവത്തെ അനുധാവനം ചെയ്യാൻ ശ്രമിക്കുന്ന ലക്ഷോപലക്ഷം വിശ്വാസികലാണ് ഇന്നുള്ളത്. ഈ അടുത്ത കാലത്ത് ഫ്രാൻസിസ് മാർപാപ്പ തന്റെ ഏറ്റം പ്രിയപ്പെട്ട വി. കൊച്ചുത്രേസ്യ ആണെന്നു പറഞ്ഞിട്ടുണ്ട്. കാരണം, “ദൈവത്തിൽ ഇത്രയധികം സ്നേഹത്തോടെ ആശ്രയിച്ച മറ്റൊരാളില്ല. അതുകൊണ്ട് എനിക്ക് എന്തെങ്കിലും ബുദ്ധിമുട്ടുകൾ ഉണ്ടാകുമ്പോൾ കൊച്ചുത്രേസ്യയോട് ഞാൻ പറയും, അവളുടെ കൈയ്യിലെടുത്ത് ദൈവത്തിനു സമർപ്പിച്ച് ഇത് ഉൾക്കൊള്ളാനുള്ള ശക്തി എനിക്ക് നൽകണമേ എന്ന്.” നമുക്കും കൊച്ചുത്രേസ്യയുടെ പാത പിന്തുടർന്ന് വിശുദ്ധിയോടെ ജീവിച്ച് സ്വർഗ്ഗം പുല്‍കുന്നതിനായി പരിശ്രമിക്കാം.


മാർച്ച് 8 അന്താരാഷ്ട്ര വനിതാ ദിനം. – Palathully\nSMS ജോക്കുകളുടെ കാലത്തു തൊട്ട് എല്ലാ വനിതാ ദിനത്തിലും മുടങ്ങാതെ കിട്ടിയിരുന്ന ഒരു msg ഉണ്ടായിരുന്നു “womens’ day was supposed to be on march 6th, but they took two days to get ready” എന്നോ മറ്റോ ആയിരുന്നു അത്. എങ്ങനെയാണ് march 8 അന്താരാഷ്ട്ര വനിതാ ദിനം ആയി ആചരിക്കാൻ തുടങ്ങിയത് ? നൂറിൽ പരം വർഷങ്ങൾക് മുൻപ് സ്ത്രീകൾക് മാത്രമായി ഒരു ദിനം വേണം എന്ന് എങ്ങനെ ആണ് തീരുമാനിക്കപ്പെട്ടത് ?\nറഷ്യൻ വിപ്ലവത്തിന് തന്നെ തുടക്കം കുറിച്ചത് ഈ സമരം ആയിരുന്നു. തലസ്ഥാനമായ പെട്രോഗ്രാഡിലെ textile workers ആയ സ്ത്രീകൾ അന്നേ ദിവസം തെരുവിലേക്കിറങ്ങി. St petersburg ഇൽ ആയിരകണക്കിന് സ്ത്രീകൾ ഒത്തുകൂടി. “Bread and peace’ ആയിരുന്നു അവരുടെ മുദ്രാവാക്യം. യുദ്ധം അവസാനിപ്പിക്കണം എന്നും, റഷ്യ നേരിടുന്ന ഭക്ഷ്യക്ഷാമം കണക്കിലെടുക്കണം എന്നും, czarഇന്റെ രാജവാഴ്ച അവസാനിപ്പിക്കണം എന്നുമായിരുന്നു ആവശ്യങ്ങൾ.7ദിവസത്തിന് ശേഷം സാർ നിക്കോളായ് രണ്ടാമൻ സ്ഥാനമൊഴിഞ്ഞു. അതിനു ശേഷം രൂപപ്പെട്ട സോവിയറ്റ് ഭരണകൂടം സ്ത്രീകൾക് വോട്ടവകാശം അനുവദിച്ചു കൊടുത്തു. March 8 സോവിയറ്റ് റഷ്യയിൽ നാഷണൽ ഹോളിഡേ ആയിട്ട് പ്രഖ്യാപിക്കപ്പെട്ടു. ഇതിന്റെ തുടർച്ചയായി ലോകത്തെമ്പാടും കമ്മ്യൂണിസ്റ്റ് രാജ്യങ്ങൾ ഇത് ഏറ്റെടുത്തു. 1922 ഇൽ ചൈന വനിതാ ദിനം ആഘോഷിച്ചു. 1949ഇൽ പീപ്പിൾസ് റിപ്പബ്ലിക്ക് ഓഫ് ചൈന മാർച്ച് 8 നാഷണൽ ഹോളിഡേ ആയിട്ട് പ്രഖ്യാപിച്ചു. ഇന്നൊരുപാട് രാജ്യങ്ങളിൽ മാർച്ച് 8 പൊതു അവധി ആണ്.\n1975 UN International women’s year ആയി ആചരിച്ചു. March 8 അന്തരാഷ്ട്ര വനിതാ ദിനം ആയി അംഗീകരിച്ചു. 1977 ഇൽ UN day for women’s rights and world peace ആയി മാർച്ച് 8 പ്രഖ്യാപിക്കാൻ അംഗരാജ്യങ്ങളോട് ആവശ്യപ്പെട്ടു. പിന്നീട് 1996 മുതൽ ഓരോ വർഷവും സ്ത്രീകളുടെ ഉന്നമനത്തിനായി ഓരോ തീം ആസ്പദമാക്കിയാണ് വനിതാ ദിനം UN ആഘോഷിച്ചത്. ഈ വർഷത്തെ തീം ആണ് #pressforprogress\nസ്ത്രീപുരുഷസമത്വം എന്ന പ്രഥമമായ ആശയം നമുക്കിന്നും കൈവരിക്കാൻ പറ്റിയിട്ടില്ല. ലോകമെമ്പാടും സ്ത്രീകളുടെ വിദ്യാഭ്യാസം ആരോഗ്യം എല്ലാം പുരുഷനേക്കാൾ താഴെയും സ്ത്രീകൾക്ക് നേരെയുള്ള കുറ്റകൃത്യങ്ങൾ അധികരിച്ചു വരുന്നതും ആണ് ഇന്നും കാണുന്നത്. തുല്യ വേതനം എന്ന അവകാശം ഇപ്പോളും സ്ത്രീക്ക് ഒരു സ്വപ്നമാണ്. 2017 ഇൽ അസമത്വത്തിന്റെ ഫലമായി പുരുഷനെ അപേക്ഷിച്ചു സ്ത്രീകൾ 51 ദിവസം “വേതനമില്ലാതെ” ജോലി ചെയ്തു എന്നാണ് കണക്കുകൾ സൂചിപ്പിക്കുന്നത് . പോയ വർഷത്തെ world economic forum പറയുന്നത് ഇനിയുമൊരു 100 വര്ഷം എങ്കിലും എടുക്കും ഇന്ന് കാണുന്ന സ്ത്രീപുരുഷ അസമത്വം തീർത്തും അപ്രത്യക്ഷം ആകാൻ എന്നാണ്. 2017 കണ്ട ഒരു campaign ആയിരുന്നു #metoo. Harvey Weinstein നു എതിരെ വന്ന ലൈംഗിക ആരോപണങ്ങളെ തുടർന്നാണ് ഇത്തരമൊരു ക്യാമ്പയിൻ ശ്രദ്ധ ആകർഷിച്ചത്. ഹോളിവുഡ് നടി Alyssa Milano ആണ് തന്റെ ട്വിറ്റെർ ഇൽ ഈ ആശയം കുറിക്കുന്നത്. തുടർന്നു ലൈംഗിക അതിക്രമങ്ങൾ നേരിട്ട സ്ത്രീകൾ #metoo hashtagഓട് കൂടി അത് വിളിച്ചു പറഞ്ഞപ്പോൾ ലോകം അക്ഷരാർത്ഥത്തിൽ ഞെട്ടി. പലർക്കും അംഗീകരിക്കാൻ തന്നെ ബുദ്ധിമുട്ടിണ്ടായി.കാരണം മിക്കവാറും എല്ലാ സ്ത്രീകൾക്കും ഇങ്ങനെ ഒരു കഥ എങ്കിലും പറയാൻ ഉണ്ടായിരുന്നു. (ഹോളിവുഡിന് പകരം ഇതിന്ത്യയിലെങ്ങാൻ സംഭവിച്ചിരുന്നെങ്കിലുള്ള പുകിലൊന്നാലോചിച്ചു നോക്ക്. നമ്മുടെ കേരളത്തിൽ തന്നെ ഒരു നടി സിനിമയിലെ സ്ത്രീവിരുദ്ധത ചൂണ്ടികാട്ടിയപ്പോൾ ഉണ്ടായ പുകിലൊന്നും നാം മറന്നിരിക്കാൻ ഇടയില്ല!)\nനമ്മളെ സംബധിച്ചിടത്തോളം ഫെമിനിസം എന്നൊക്കെ പറഞ്ഞാൽ ഇപ്പോളും “കുട്ടിയെക്കാൾ പട്ടിയേ സ്നേഹിക്കുന്ന, കയ്യില്ലാത്ത ബ്ലൗസ് ധരിക്കുന്ന കൊച്ചമ്മയും ” ഒക്കെ ആണ്. ലോകം പക്ഷെ മുൻപോട്ടുള്ള കുതിപ്പിലാണ്. പലപ്പോഴും ഇത്തരം ആശയങ്ങളെ സ്ത്രീകൾ തന്നെ പിന്നിലോട്ട് വലിക്കുന്നത് കണ്ടിട്ടുണ്ട്. അവനവന്റെ comfort zone ഇൽ ഇരുന്നത് ചെയ്യുമ്പോൾ നാമിന്ന് അനുഭവിക്കുന്ന സ്വാതന്ത്ര്യം(?) പലതും അതാത് കാലഘട്ടങ്ങളിൽ സ്ത്രീകൾ പൊരുതി നേടിയതാണ് എന്ന് മറന്നുപോകുന്നു. ഇത്രയും സമരങ്ങൾക്ക് ശേഷവും ഒരു ന്യൂനപക്ഷത്തിനേ സ്വതന്ത്രമാവാൻ പറ്റിയിട്ടുള്ളു. അതും പൂർണമാണോ എന്ന് സംശയമാണ്. സമൂഹത്തിന്റെ താഴെക്കിടയിൽ ഉള്ളവർക്കു ഇന്നും അപ്രാപ്യം ആണ് പലതും. ഇനിയും പോരാട്ടങ്ങൾ ആവശ്യമാണ് സമൂഹം സ്ത്രീകളെ പുരുഷന് സമമായി ഉൾകൊള്ളുന്ന ഒരു കാലത്തിനായി…\nമാറ്റം ഒറ്റ രാത്രി കൊണ്ട് വരുത്താവുന്നതല്ല. ചെറുതെങ്കിലും പോസിറ്റീവ് ആയ മാറ്റങ്ങൾ ഉണ്ടാകുന്നുണ്ട്. അതുകൊണ്ടു എപ്പോളത്തെക്കൾ ശക്തമായി നമുക്ക് പുരോഗതിക്ക് വേണ്ടി പോരാടാം. നമുക്കൊരുമിക്കാം ലിംഗവിവേചനം ഇല്ലാത്തൊരു സമൂഹത്തിനായി. Let us #pressforprogress


Velipaadukal വെളിപാടുകള്: രൂപയുടെ മൂല്യത്തില് ഇടിവ്\nയുഎസ് ഡോളറിനെതിരെ രൂപയുടെ മൂല്യത്തില് ഇടിവ് തുടരുന്നു. ബുധനാഴ്ച നാല്പത് പൈസയുടെ ഇടിവാണ് വിപണിയില് രേഖപ്പെടുത്തിയിരിക്കുന്നത്. വിദേശ മൂലധന നിക്ഷേപത്തില് ഇടിവ് വന്നേക്കുമെന്ന ആശങ്കയാണ് രൂപയെ സമ്മര്‍ദ്ദത്തിലാക്കിയത്.\nഫൊറെക്സ് വിപണിയില് ആഭ്യന്തര കറന്‍സിയുടെ മൂല്യം ഡോളറിന് 45.99 രൂപയെന്ന നിലയിലാണ് ഇപ്പോള് വ്യാപാരം നടക്കുന്നത്. കഴിഞ്ഞ ദിവസം ഡോളറിനെതിരെ രണ്ടു പൈസയുടെ ഇടിവോടെ 45.59/60 എന്ന നിലയിലായിരുന്നു വ്യാപാരം ക്ലോസ് ചെയ്തിരുന്നത്.\nഏഷ്യന് വിപണികളില് പൊതുവെ ആലസ്യം അനുഭവപ്പെടുന്നത് രൂപയ്ക്ക് തിരിച്ചടിയായിട്ടുണ്ട്. ആഭ്യന്തര വിപണിയില് നഷ്ടത്തോടെയാണ് വ്യാപാരം നടക്കുന്നത്. ആഗോള വിപണികളിലെ നഷ്ടമാണ് ആഭ്യന്തര വിപണികളിലും പ്രകടമായിരിക്കുന്നത്. സെന്‍സെക്സില് 231.11 പോയിന്റ് ഇടിവോടെ 16,644 എന്ന നിലയിലാണ് വ്യാപാരം നടക്കുന്നത്\nRupee weakens by 40 paise vs USD in early trade | രൂപയുടെ മൂല്യത്തില് ഇടിവ്\nപോസ്റ്റ് ചെയ്തത് Muralidharan p p ല് 8:50 AM


യൂറിന് ബാങ്കുകള് സ്ഥാപിക്കൂ, യൂറിയ ഉല്‍പാദിപ്പിക്കൂ; നിര്‍ദ്ദേശവുമായി നിതിന് ഗഡ്ഗരി,ഇന്നത്തെ ചില പ്രധാന വാർത്തകൾ – കേരള ടൈംസ്\nHome / പുതിയ വാർത്തകൾ / യൂറിന് ബാങ്കുകള് സ്ഥാപിക്കൂ, യൂറിയ ഉല്‍പാദിപ്പിക്കൂ; നിര്‍ദ്ദേശവുമായി നിതിന് ഗഡ്ഗരി,ഇന്നത്തെ ചില പ്രധാന വാർത്തകൾ\nയൂറിന് ബാങ്കുകള് സ്ഥാപിക്കൂ, യൂറിയ ഉല്‍പാദിപ്പിക്കൂ; നിര്‍ദ്ദേശവുമായി നിതിന് ഗഡ്ഗരി,ഇന്നത്തെ ചില പ്രധാന വാർത്തകൾ\nനാഗ്പൂര്: രാജ്യത്തെ എല്ലാ താലൂക്കുകളിലും യൂറിന് ബാങ്കുകള് സ്ഥാപിച്ച് കര്‍ഷകര്‍ക്ക് കൈത്താങ്ങാവാന് കേന്ദ്രമന്ത്രി നിതിന് ഗഡ്ഗരിയുടെ നിര്‍ദ്ദേശം. യൂറിന് ബാങ്കുകള് സ്ഥാപിച്ച് കര്‍ഷകര്‍ക്കാവശ്യമായ യൂറിയ ഉല്‍പാദിപ്പിക്കാനാണ് കേന്ദ്ര മന്ത്രി നിര്‍ദ്ദേശിക്കുന്നത്. യൂറിയ ഇറക്കുമതി കുറക്കാന് ഇത് സഹായകമാവുമെന്നും അദ്ദേഹം പറയുന്നു.\nഇക്കാര്യം ചില സ്വീഡിഷ് ശാസ്ത്രജ്ഞന്‍മാരുമായി ചര്‍ച്ച ചെയ്തതായും അദ്ദേഹം പറഞ്ഞു. ‘ മനുഷ്യമൂത്രത്തില് ധാരാളം നൈട്രജന് അടങ്ങിയിട്ടുണ്ട്. ഇത് പാഴായിപ്പോവുകയാണ്. പാഴായിപ്പോവുന്നവ ഉപയോഗയോഗ്യമാക്കുകയാണ് എന്റെ ലക്ഷ്യം. അതിനാല് ഇത് നടപ്പാക്കുന്നതില് ഒരു പ്രശ്‌നവുമില്ലെന്നാണ് കരുതുന്നത്’- ഗഡ്കരി പറഞ്ഞു.\nനിലവില് നമുക്കാവശ്യമായ ഫോസ്ഫറസും പൊട്ടാസ്യവും നിര്‍മിക്കാനുള്ള ജൈവവസ്തുക്കള് നമ്മുടെ പക്കലുണ്ട്. നൈട്രജനും കൂടി ഉല്‍പാദിപ്പിക്കാന് കഴിഞ്ഞാല് കാര്‍ഷിക രംഗത്തെ മികച്ച നേട്ടമായിരിക്കുമെന്നും അദ്ദേഹം കൂട്ടിച്ചേര്‍ത്തു. എന്നാല് പദ്ധതിയുടെ സാമ്പത്തിക ബാധ്യതയെ കുറിച്ച് വ്യക്തമായി അറിയില്ലെന്നും അദ്ദേഹം വ്യക്തമാക്കി.\nചില പ്രധാന വാർത്തകൾ\nതിരുവിതാംകൂര് ദേവസ്വം ബോര്‍ഡ് അംഗങ്ങളുടെ കാലാവധി മൂന്നുവര്‍ഷത്തില്‍നിന്ന് രണ്ടുവര്‍ഷമായി കുറയ്ക്കാനായി സര്‍ക്കാര് തയ്യാറാക്കിയ ഓര്‍ഡിനന്‍സില് ഗവര്‍ണര് ഒപ്പിട്ടു\nഏറെ കാലമായി കേരളത്തിലെ സി.പി.എം വ്യക്തി കേന്ദ്രീകൃതദിശയിലൂടെയാണ് സഞ്ചരിച്ചുകൊണ്ടിരിക്കുന്നത്. അത് സര്‍വസീമകളും ലംഘിച്ചിട്ടും പാര്‍ട്ടി നിലപാട് തിരുത്താന് തയാറായില്ല.\nഗെയില് വിഷയത്തില് സമരക്കാര് ഒരുക്കമാണെങ്കില് വീണ്ടും ചര്‍ച്ചയ്ക്ക് തയ്യാറാണെന്ന് വ്യവസായ മന്ത്രി എ.സി മൊയ്തീന്. ചര്‍ച്ചക്കിടയില് ബാലിശമായ വാദങ്ങള് ഉയര്‍ത്തുന്നത് ശരിയല്ലെന്നും സമവായത്തിന്റെ അന്തരീക്ഷം ഉണ്ടാക്കാന് സര്‍ക്കാര് ഒരുക്കമാണെന്നും അദ്ദേഹം മലപ്പുറത്ത് പറഞ്ഞു\nഇറാന്- ഇറാഖ് അതിര്‍ത്തിയിലുണ്ടായ ഭൂകമ്പത്തിന്റെ പ്രകമ്പനത്തില് വിറങ്ങലിച്ച് ലോകം. ജപ്പാനും നിരവധി അറബ് രാജ്യങ്ങളും കേരളത്തിലെ ഇടുക്കിയും ഭൂകമ്പത്തില് കുലുങ്ങി.\nസംസ്ഥാനത്തു നടക്കുന്ന എല്ലാ അതിക്രമങ്ങളും നിയന്ത്രിക്കാനാവില്ലെന്ന് രാജസ്ഥാന് സര്‍ക്കാര്. അല്‍വാറില് പശുസംരക്ഷണത്തിന്റെ പേരില് കര്‍ഷകനെ കൊന്ന് റെയില് പാളത്തില് തള്ളിയ സംഭവത്തിലാണ് സംസ്ഥാന ആഭ്യന്തര മന്ത്രി ഗുലാബ് ചന്ദ് ഗട്ടാരിയയുടെ പ്രതികരണം\nഡല്‍ഹിയിലെ അന്തരീക്ഷ മലിനീകരണം നിയന്ത്രിക്കുന്നതിനാവശ്യമായ നടപടി വേണമെന്ന പൊതുതാല്‍പര്യ ഹരജിയില് സുപ്രിം കോടതി ഉടന് വാദം കേള്‍ക്കും. പ്രശ്‌നം അവഗണിക്കാനാവില്ലെന്ന് ചീഫ് ജസ്റ്റിസ് ദീപക് മിശ്ര പറഞ്ഞു.\nഏത് തരം പശുവിലാണ് സൂര്യകേതു നാഡി?; ഭാരതീയ സംസ്‌കാരത്തിലുള്ള വിവരമളക്കാന് വിദ്യാര്‍ഥികള്‍ക്ക് പരീക്ഷ\nസുരക്ഷാകാരണങ്ങള് ചൂണ്ടിക്കാട്ടി രാഷ്ട്രപതി രാം നാഥ് കോവിന്ദിന്റെ മകള് സ്വാതിയെ ജോലിയില് നിന്ന് മാറ്റിനിര്‍ത്തി. എയര് ഇന്ത്യയില് എയര് ഇന്ത്യയുടെ ബോയിങ് 787, ബോയിങ് 777 വിമാനങ്ങളിലെ ക്യാബിന് ക്രൂവായിരുന്നു സ്വാതി. ഒരു മാസം മുമ്പായിരുന്നു നടപടി\nറയാന് ഇന്റര്‍നാഷണല് സ്‌കൂളില് രണ്ടാം ക്ലാസുകാരന് പ്രഥ്യുമന് താക്കൂറിന്റെ കൊലപാതകവുമായി ബന്ധപ്പെട്ട് നാലു പൊലിസുകാര്‍ക്കെതിരെ അന്വേഷണം. സ്‌കൂള് ബസ് ജീവനക്കാരനായ അശോക് കുമാറിനെതിരെ കൃത്രിമ തെളിവുകള് നിര്‍മിച്ചെന്ന ആരോപണത്തിലാണ് അന്വേഷണം.\nനവംബര് 11ന് നടന്ന പാര്‍ട്ടി സംസ്ഥാന കമ്മിറ്റിയോഗത്തെപ്പറ്റി മാധ്യമങ്ങള് റിപ്പോര്‍ട്ട് ചെയ്ത വാര്‍ത്തകള് വസ്തുതാ വിരുദ്ധവും കെട്ടിച്ചമച്ചതുമാണെന്ന് സി.പി.എം സംസ്ഥാന സെക്രട്ടേറിയറ്റ് പ്രസ്താവനയില് വ്യക്തമാക്കി\nതിരുവനന്തപുരത്ത് കഴിഞ്ഞ ദിവസം നടന്ന സി.പി.എം സംസ്ഥാന കമ്മിറ്റിയില്‍നിന്നും താന് ഇറങ്ങിപ്പോയെന്ന വാര്‍ത്ത വസ്തുതാവിരുദ്ധമാണെന്ന് സി.പി.എം കണ്ണൂര് ജില്ലാ സെക്രട്ടറി പി.ജയരാജന്. അതേസമയം യോഗത്തില് തനിക്ക് നേരെ വിമര്‍ശനമുണ്ടായെന്ന വാര്‍ത്ത അദ്ദേഹം സ്ഥിരീകരിച്ചു.\nPrevious ഇറാന്- ഇറാഖ് ഭൂചലനം: മരണം 328 ആയി, രക്ഷാപ്രവര്‍ത്തനം ദ്രുതഗതിയില്\nNext ജിയോ നല്‍കുന്ന അതേ പ്ലാനുമായി മറ്റു മൊബൈല് കമ്പനികളും


‘ചരിത്രത്തിലെ ഏറ്റവും മോശം ഓസ്കര് വിജയ ചിത്രം’ ; ഗ്രീന് ബുക്കിന്റെ വിജയം ഞെട്ടിക്കുന്നത് ! - metromatinee.com Lifestyle Entertainment & Sports\nമികച്ച ചിത്രത്തിനുള്ള തൊണ്ണൂറ്റി ഒന്നാമത് ഓസ്കാര് പുരസ്കാരം ഗ്രീന് ബുക്ക് ആണ് നേടിയത്. പ്രവചനങ്ങള് തെറ്റിയാണ് പീറ്റര് ഫാരെലി സംവിധാനം ചെയ്‍ത ഗ്രീന് ബുക്ക് മികച്ച ചലച്ചിത്രത്തിനുള്ള ഈ വര്‍ഷത്തെ ഓസ്‍കര് പുരസ്‍കാരം സ്വന്തമാക്കിയത് .\nസാധ്യതാ പട്ടികയില് അധികമാരും പ്രവചിക്കാതെ പോയ ചിത്രമാണ് ഗ്രീന് ബുക്ക്. ബ്രാഡ്ലി കൂപ്പറിന്റെ എ സ്റ്റാര് ഈസ് ബോണ്, സ്പൈക്ക് ലീയുടെ ബ്ലാക്‌ലാന്‍സ്മാന്, ബൊഹീമിയന് റാപ്സഡി, ബ്ലാക് പാന്തര്, വൈസ്, റോമ, ദ ഫേവറൈറ്റ് എന്നീ ചിത്രങ്ങളെ പിന്തളളിയാണ് ഗ്രീന് ബുക്ക് പുരസ്കാരം സ്വന്തമാക്കിയത്. ചിത്രം നേരത്തെ ഗോള്‍ഡന് ഗ്ലോബ് പുരസ്കാരവും സ്വന്തമാക്കിയിട്ടുണ്ട്.മികച്ച സിനിമയ്‍ക്കുള്ള അവാര്‍ഡ് ലഭിക്കുമെന്ന് കണക്ക് കൂട്ടിയിരുന്ന അല്‍ഫോണ്‍സോ കൊറോണ് സംവിധാനം ചെയ്‍ത റോമ, സ്പൈക്ക് ലീയുടെ ബ്ലാക്ക് ക്ലാന്‍സ്‍മാന് ചിത്രങ്ങളെ പിന്തള്ളിയാണ് ഗ്രീന് ബുക്ക് പുരസ്‍കാരം നേടുന്നത്. ഇതില് റോമയ്‍ക്ക് അവാര്‍ഡ് ലഭിക്കാതെ പോയി എന്നത് തികച്ചും അപ്രതീക്ഷിതമായിരുന്നു.\n1960കളില് യഥാര്‍ത്ഥത്തില് നടന്ന ഒരു റോഡ് യാത്രയെ അടിസ്ഥാനമാക്കിയാണ് ചിത്രം തയാറാക്കിയിരിക്കുന്നത്. ആഫ്രിക്കന്-അമേരിക്കന് പിയാനിസ്റ്റ് ആയ ഡോണ് ഷിര്‍ലിയുടെ റോഡ് യാത്രയാണ് കഥ. മഹര്‍ഷെല അലിയാണ് ഷിര്‍ലിയായി വേഷമിട്ടത്. ഷിര്‍ലിയുടെ ബോഡിഗാര്‍ഡും കാര് ഡ്രൈവറുമായ വിഗ്ഗോ മോര്‍ട്ടന്‍സനാണ് മറ്റൊരു കഥാപാത്രം ചെയ്തത്. ടോണി വല്ലെലോഗ എന്ന കഥാപാത്രമായിട്ടാണ് വിഗ്ഗോ വേഷമിട്ടത്.\nസംഗീത കച്ചേരിക്കായി എട്ടാഴ്ച നീളുന്ന യാത്രയാണ് ചിത്രത്തില് കാണിക്കുന്നത്. കറുത്ത വര്‍ഗക്കാരായ ആളുകള് യാത്ര ചെയ്യുമ്പോള് താമസിക്കാനുളള ഇടങ്ങളും ഹോട്ടലുകളും പ്രതിപാദിക്കുന്ന വിവരങ്ങള് ഉള്‍പ്പെടുത്തിയ ‘ഗ്രീന് ബുക്ക്’ കൈയില് വച്ചാണ് ഇരുവരുടേയും യാത്ര. യാത്രയുടെ തുടക്കത്തില് വ്യത്യസ്ത സ്വഭാവക്കാരായ ഇരുവരും തമ്മില് പ്രശ്നങ്ങള് ഉണ്ടാവുന്നു. കറുത്ത വര്‍ഗക്കാരന് നേരിടേണ്ടി വരുന്ന അക്രമങ്ങളും അപമാനങ്ങളും സഹിക്കുന്ന ഡോണ് ഷിര്‍ലിയുമായി ടോണിക്ക് ആത്മബന്ധം വളരുന്നു. തുടര്‍ന്നുണ്ടാകുന്ന സംഭവവികാസങ്ങളാണ് ചിത്രത്തിന്റെ ജീവന്. ഇരുവരുടേയും പ്രകടനം ഏറെ പ്രശംസകൾ നേടിയെങ്കിലും ഗ്രീന് ബുക്ക് മികച്ച ചിത്രത്തിനുളള ഓസ്കര് നേടിയത് അപ്രതീക്ഷിതമായാണ്. ‘ചരിത്രത്തിലെ ഏറ്റവും മോശം ഓസ്കര് വിജയ ചിത്രം’ എന്നാണ് ഗ്രീന് ബുക്കിനെ ലൊസാഞ്ചല്‍സ് ടൈംസ് പരാമര്‍ശിച്ചത്. 1996ല് ക്രാഷ് എന്ന ചിത്രത്തിന് ഓസ്കര് ലഭിച്ചതിന് ശേഷം പിന്നീട് തിരഞ്ഞെടുക്കപ്പെടുന്ന ഏറ്റവും മോശം ചിത്രമാണ് ഇതെന്നാണ് പലരും അഭിപ്രായപ്പെടുന്നത്.\nഞെട്ടിക്കുന്നതാണ് ഈ പ്രഖ്യാപനം എന്നാണ് ലൊസാഞ്ചല്‍സ് ടൈംസിന്റെ ലേഖനത്തില് പറയുന്നത്. അമേരിക്കന് വംശീയ ചിന്തയെ കുറിച്ച് ആവര്‍ത്തന വിരസവും മാറ്റമില്ലാത്തതുമായ പ്രമേയമാണ് ചിത്രം കൈകാര്യം ചെയ്യുന്നതെന്നാണ് ആക്ഷേപം. ചിത്രത്തിലെ അഭിനയത്തിന് മികച്ച സഹനടനുളള പുരസ്കാരം മഹര്‍ഷല അലി സ്വന്തമാക്കിയത് ന്യായീകരിക്കാന് പറ്റുന്നതാണെങ്കിലും ചിത്രം മികച്ച ചിത്രത്തിനുളള ഓസ്കറിന് അര്‍ഹമല്ലെന്നാണ് അഭിപ്രായം ഉയരുന്നത്.\ncritic says that worst filim green book got oscar\nഓസ്‌കാര് വേദിയില് സിംപിള് ലുക്കില് നടി; നെക്ലേസിന്റെ വില കേട്ട് കണ്ണുതള്ളി സോഷ്യല് മീഡിയ\nഓസ്കാർ നേടുന്ന ഏറ്റവും പ്രായം കൂടിയ ഇതിഹാസ നടൻ ! യഥാർത്ഥ നരഭോജി; സൈക്കോ സിനിമകളുടെ രാജാവ് ; അവസാനിക്കാത്ത വിശേഷണങ്ങളോടെ ആൻ്റണി ഹോപ്‌കിൻസ് !\nഓസ്‌കാര് 2021; മികച്ച സംവിധായികയ്ക്കുള്ള പുരസ്‌കാരം നേടുന്ന ആദ്യ ഏഷ്യന് വനിത ആയി ക്ലായി ഷാവോ\nമക്കൾ സെൽവൻ ഇനി പറക്കുന്നത് ബി എം ഡബ്ള്യു ബൈക്കിൽ !


'അഹാനയിലായിരുന്നു ഞങ്ങളുടെ പരീക്ഷണമെല്ലാം, അവളോടാണ് കടപ്പാടുള്ളത്'; പെൺമണികളെക്കുറിച്ച് കൃഷ്ണകുമാർ - Samakalika Malayalam\n'അഹാനയിലായിരുന്നു ഞങ്ങളുടെ പരീക്ഷണമെല്ലാം, അവളോടാണ് കടപ്പാടുള്ളത്'; പെൺമണികളെക്കുറിച്ച് കൃഷ്ണകുമാർ\nBy സമകാലിക മലയാളം ഡെസ്‌ക് | Published: 09th May 2020 04:36 PM |\nLast Updated: 09th May 2020 04:50 PM | A+A A- |\nമലയാള സിനിമലോകത്തെ സൂപ്പർ ഫാമിലിയാണ് നടൻ കൃഷ്ണകുമാറിന്റേത്. നാല് പെൺമണികളാണ് കൃഷ്ണകുമാറിന്റേയും സിന്ധുവിന്റേയും ഫാമിലിയുടെ തിളക്കം കൂട്ടുന്നത്. സോഷ്യൽ മീഡിയയിലൂടെ തങ്ങളുടെ വിശേഷങ്ങളെല്ലാം ഇവർ ആരാധകരുമായി പങ്കുവെക്കാറുണ്ട്. അച്ഛനും മക്കളും ഒന്നിച്ചുള്ള ഡാൻസും ടിക് ടോക് വിഡിയോകളുമെല്ലാം സൂപ്പർഹിറ്റാണ്. എന്നാൽ സിനിമയിൽ കാണുന്നതുപോലെ എപ്പോഴും സന്തോഷം മാത്രമുള്ള കുടുംബമല്ല തങ്ങളുടേത് എന്നാണ് കൃഷ്ണകുമാർ പറയുന്നത്.\n'പ്രണയിച്ച് വിവാഹം കഴിച്ചവരാണ് ഞങ്ങള്. അതിന്റെ ചില എതിര്‍പ്പുകളൊക്കെ ഉണ്ടായിരുന്നു. എല്ലാവരും പറയാറുണ്ട് പോസറ്റീവ് ആകണം എന്ന്. പക്ഷേ അങ്ങനെയല്ല. പോസറ്റീവും നെഗറ്റീവും ചേര്‍ന്നതാണ് ജീവിതം. നെഗറ്റീവിലും കുറച്ച് പോസറ്റീവ് ഉണ്ടാകുമല്ലോ.'- കൃഷ്ണകുമാർ പറഞ്ഞു. അച്ഛനും അമ്മയും എന്ന നിലയിൽ ഏറ്റവും കടപ്പെട്ടിരിക്കുന്നത് മൂത്ത മകൾ ആഹാനയോടാണെന്നും അവളിലാണ് തങ്ങൾ പാരന്റിങ്ങിൽ പരീക്ഷണം നടത്തിയതെന്നും താരം പറയുന്നു.\nമൂത്ത മകളിലാണ് പാരന്റിംഗില് ഞങ്ങളുടെ പരീക്ഷണം നടത്തിയത്. അതുവരെ പാരന്റിംഗ് എന്തെന്ന് ഞങ്ങള്‍ക്ക് അറിയില്ലായിരുന്നു. മൂത്ത മകളിലൂടെയാണ് ഞങ്ങള് അതൊക്കെ പഠിച്ചത്. അതുകൊണ്ട് അവളോടാണ് ഞങ്ങള്‍ക്ക് കടപ്പാട് ഉള്ളത്. അടുത്ത കുട്ടിയില് നിന്ന് പിന്നീടുള്ള കാര്യങ്ങള് പഠിച്ചു. സിനിമയില് കാണുന്നതുപോലെ എപ്പോഴും സന്തോഷം ഉള്ള കുടുംബം ഒന്നും അല്ല. കാരണം ഞാനും സിന്ധുവും വലിയ അഭിപ്രായ വ്യത്യാസമുള്ളയാള്‍ക്കാരാണ്. നല്ല ഭര്‍ത്താവും ഭാര്യയൊന്നുമല്ല. അതുകൊണ്ട് അതിന്റെ പ്രശ്‍നങ്ങള് ഒക്കെയുണ്ടാകും. പക്ഷേ അതൊക്കെ ചേര്‍ന്നതാണ് കുടുംബം. ഞാൻ കുട്ടികളോട് എപ്പോഴും പറയും, നമ്മള് നമ്മളായി തന്നെ ഇരിക്കുക. മറ്റുള്ളവര് എന്ത് വിചാരിക്കും എന്ന് വിചാരിച്ച് കാര്യം പറയാതിരിക്കരുത്. നമ്മള് ഒരു കാര്യം പറയുമ്പോള് ആദ്യം ചിലപ്പോള് അത് അംഗീകരിക്കാൻ പറ്റിയെന്നുവരില്ല. പക്ഷേ ഇതാണ് അഹാന, ഇതാണ് കൃഷ്‍ണകുമാര് എന്ന് മനസിലാക്കണം. മുമ്പ് പറയും തെറ്റുകളില് നിന്ന് പഠിക്കണം എന്ന്. ഇപ്പോള് മറ്റുള്ളവരുടെ തെറ്റുകളില് നിന്ന് കൂടി പഠിക്കണമെന്ന് ആണ് ഞാൻ പറയുക. കാരണം അവര്‍ക്ക് പറ്റിയ തെറ്റ് നമുക്ക് പറ്റാൻ പാടില്ലല്ലോ. - കൃഷ്ണകുമാർ പറഞ്ഞു. \nനടി അഹാനയാണ് ഇരുവരുടേയും മൂത്ത മകൾ. ദിയ കൃഷ്‍ണ, ഇഷാനി കൃഷ്‍ണ, ഹൻസിക കൃഷ്‍ണ എന്നിവരാണ് മറ്റ് മക്കൾ.മമ്മൂട്ടിയുടെ പുതിയ ചിത്രം വണ്ണിലൂടെ അരങ്ങേറ്റം കുറിക്കാൻ ഒരുങ്ങുകയാണ് ഇഷാനി കൃഷ്‍ണ.\nKrishna Kumar Ahaana Krishna FAMILY


പാണ്ടമ്പറമ്പത്തു കോടൻഭരണിയിലെ ഉപ്പുമാങ്ങ - Sayahna\nഈ ഉപ്പുമാങ്ങ വളരെ പ്രസിദ്ധമായിട്ടുള്ളതാണെങ്കിലും ഇതിനു് അനന്യസാധാരണമായ ഈ വിശേ‌ഷമുണ്ടാകുവാനുള്ള കാരണവും മേല്പറഞ്ഞ ഭരണിയുടെ ആഗമവും കേട്ടിട്ടുള്ളവർ അധികമുണ്ടെന്നു പറയുന്നില്ല. അതിനാൽ അവയെ ചുരുക്കത്തിൽ ചുവടെ വിവരിക്കുന്നു. പാണ്ടമ്പറമ്പത്തു ഭട്ടതിരിയുടെ ഇല്ലം ബ്രിട്ടീ‌ഷിലാണു്. ഇപ്പോൾ അവിടെ സാമാന്യം ധനപുഷ്ടിയുണ്ടെങ്കിലും ആ തറവാടു മുമ്പൊരു കാലത്തു് വളരെ ദാരിദ്ര്യം ഉള്ളതാരുന്നു. നിത്യവൃത്തിക്കുപോലും യാതൊരു നിവൃത്തിയുമില്ലാതെ വളരെ വി‌ഷമിച്ചുകൊണ്ടാണു് ഇരുന്നിരുന്നതു്. അങ്ങനെയിരിക്കുന്ന കാലത്തു് ചീനത്തുകാരൻ ഒരു കപ്പൽക്കച്ചവടക്കാരൻ അവന്റെ കപ്പലിൽ വിലപിടിച്ച അനേകം സാമാനങ്ങൾ കയറ്റിക്കൊണ്ടു കച്ചവടത്തിന്നായി പുറപ്പെട്ടു. ദൈവഗത്യാ മധ്യേമാർഗം ആ കപ്പൽ ഉടഞ്ഞുപോയതിനാൽ അതിലുണ്ടായിരുന്ന മിക്ക സാധനങ്ങളും നഷ്ടപ്പെട്ടുപോയി. കപ്പലിലുണ്ടായിരുന്ന അനേകം ജനങ്ങളും ചരമഗതിയെ പ്രാപിച്ചു. ചിലരെല്ലാം പത്തേമാരികളിലായിട്ടും നീന്തിയും മറ്റും കരയ്ക്കു കയറി രക്ഷപ്പെട്ടു. ആ കൂട്ടത്തിൽ കപ്പലിന്റെ ഉടമസ്ഥനും ഒരു പത്തേമാരിയിൽ കയറി കൈവശം കിട്ടിയ പത്തു് ചീനഭരണികളും അതിൽ കയറ്റി ഒരു വിധം കരയ്ക്കടുത്തു കണ്ട ഒരു ഗൃഹത്തിലേക്കു ചെന്നു. അതു സാക്ഷാൽ പാണ്ടമ്പറമ്പത്തു ഭട്ടതിരിയുടെ ഇല്ലമായിരുന്നു. അന്നു് ആ ഇല്ലം വളരെ ചെറിയതും ഉള്ളതുതന്നെ പഴക്കംകൊണ്ടും സാമാന്യംപോലെ കെട്ടി സൂക്ഷിക്കായ്കയാൽ വീണിടിഞ്ഞും മഹാമോശമായിരുന്നു.\nഈ കച്ചവടക്കാരൻ മുറ്റത്തു ചെന്നു് നിന്നുകൊണ്ടു് “ഇവിടെ ആരാ ഉള്ളതു്? ഇവിടെയൊന്നു കാണട്ടെ” എന്നു് ഉറക്കെ വിളിച്ചുപറഞ്ഞു. അപ്പോൾ അവിടെ ഗൃഹസ്ഥനായ ഭട്ടതിരിക്കും അന്തർജനത്തിനും നാലഞ്ചു കിടാങ്ങൾക്കും കൂടി ഇരുനാഴി അരിയിട്ടു കഞ്ഞിവെച്ചുണ്ടാക്കി, ഗൃഹസ്ഥൻ കഞ്ഞി കുടിക്കാനായി ഇരിക്കാൻ ഭാവിക്കയായിരുന്നു. കച്ചവടക്കാരൻ വിളിക്കുന്നതുകേട്ട ഉടനെ ഭട്ടതിരി പുറത്തേക്കു വന്നു. അപ്പോൾ കച്ചവടക്കാരൻ “ഞാൻ ചീനത്തുകാരനായ ഒരു കപ്പൽക്കച്ചവടക്കാരനാണു്. എന്റെ കപ്പൽ ചേതംവന്നുപോയി. കൂടെയുണ്ടായിരുന്ന വേലക്കാരും ഒക്കെ മരിച്ചുപോയി. ഞാൻ ഭക്ഷണം കഴിച്ചിട്ടു നേരത്തോടുനേരം കഴിഞ്ഞിരിക്കുന്നു. അതിനാൽ എനിക്കു ഭക്ഷിപ്പാൻ വല്ലതും തന്നാൽ കൊള്ളാം” എന്നു പറഞ്ഞു. ഇപ്രകാരം ആ കച്ചവടക്കാരന്റെ ദീനവചനങ്ങളെ കേൾക്കുകയും പാരവശ്യത്തെ കാണുകയും ചെയ്തിട്ടു് ആർദ്രമാനസനായി ഭവിച്ച ആ ഭട്ടതിരി ഉടനെ അകത്തേക്കുപോയി ആ ഉണ്ടായിരുന്ന കഞ്ഞി എടുത്തുകൊണ്ടുവന്നു് കച്ചവടക്കാരനു വിളമ്പിക്കൊടുത്തു. കച്ചവടക്കാരൻ കഞ്ഞികുടി കഴിഞ്ഞതിന്റെ ശേ‌ഷം ഭട്ടതിരിയോടു് “അവിടുന്നു് ഇപ്പോൾ എനിക്കു് കഞ്ഞി തന്നേ ഉള്ളൂ എന്നു വിചാരിക്കേണ്ട. ഇതുകൊണ്ടു് എന്റെ പ്രാണരക്ഷ ചെയ്കയാണു് ചെയ്തതു്. ഈ കഞ്ഞിയുടെ സ്വാദു് ഞാൻ ചത്താലും മറക്കുന്നതല്ല. ഈ ഉപകാരത്തിനു തക്കതായ പ്രതിഫലം തരുന്നതിനു ഞാൻ ശക്തനല്ല. എങ്കിലും ഞാൻ സ്വദേശത്തു പോയി തിരിച്ചുവരാൻ സംഗതിയായെങ്കിൽ എന്റെ ശക്തിക്കു തക്ക പ്രതിഫലം ഞാൻ തരും. പോരാത്തതു ദൈവവും അവിടേക്കു തന്നുകൊള്ളും. എന്നാൽ എനിക്കിനി ഇവിടുന്നു് ഒരു സഹായം കൂടി ചെയ്തുതരണം. എന്തെന്നാൽ എന്റെ സാമാനങ്ങളെല്ലാം നഷ്ടപ്പെട്ടുപോയി. എങ്കിലും പത്തു ചീനബ്ഭരണി കേടുകൂടാതെ കിട്ടീട്ടുണ്ടു്. ഞാൻ നാട്ടിൽപ്പോയി തിരിച്ചുവരുന്നതുവരെ അവ ഇവിടെവെച്ചു സൂക്ഷിച്ചുതരണം” എന്നു പറഞ്ഞു. അപ്പോൾ ഭട്ടതിരി “ഇവിടെ സ്ഥലം ചുരുക്കമാണു്. എങ്കിലും ഉള്ള സ്ഥലം കൊണ്ടു സൂക്ഷിച്ചുതരാം. ഭരണിയിൽ വിലപിടിപ്പുള്ള സാധനമൊന്നുമില്ലല്ലോ. അങ്ങനെ വല്ലതുമുണ്ടെങ്കിൽ ഇവിടെ വെക്കാൻ പാടില്ല. ഇല്ലം ഒട്ടും ഉറപ്പിലാത്തതാണു്” എന്നു പറഞ്ഞു.\nവിലപിടിപ്പുള്ള സാമാനങ്ങളൊന്നുമില്ല. അതിലൊക്കെ തുവരപ്പരിപ്പു നിറച്ചിട്ടുണ്ടു്, അത്രേ ഉള്ളൂ.\nഉടനെ കച്ചവടക്കാരൻ ഭരണികൾ പത്തും അടച്ചുകെട്ടി മുദ്രയുംവെച്ചു് എടുപ്പിച്ചു് ഇല്ലത്തു പുരയ്ക്കകത്തു കൊണ്ടുചെന്നു വെപ്പിച്ചു.\nഭട്ടതിരിയോടു യാത്രയും പറഞ്ഞു പോവുകയും ചെയ്തു. പിന്നെ കുറഞ്ഞോരു ദിവസം കഴിഞ്ഞപ്പോൾ ഒരു ദിവസം ആ ഇല്ലത്തുള്ളവർക്കു ഭക്ഷണത്തിനു യാതൊരു നിവൃത്തിയുമില്ലാതെവന്നുകൂടി. ഉച്ചതിരിഞ്ഞപ്പോഴേക്കും കുട്ടികളെല്ലാം വിശപ്പു സഹിക്കാൻ പാടില്ലാതെ കരഞ്ഞുകൊണ്ടു കിടന്നുരുണ്ടുതുടങ്ങി. ഗൃഹസ്ഥനും അന്തർജനവും വിശപ്പുകൊണ്ടും കിടാങ്ങളുടെ പാരവശ്യം കണ്ടിട്ടും ആകപ്പാടെ വളരെ വി‌ഷണ്ണരായിത്തീർന്നു. അപ്പോൾ അന്തർജനം “ചീനത്തുകാരന്റെ ആ ഭരണികളിൽ തുവരപ്പരിപ്പാണെന്നല്ലേ പറഞ്ഞതു്? നമുക്കു് ഒരു ഭരണിയിൽ നിന്നു് കുറച്ചു് പരിപ്പെടുത്തു വെച്ചു ഈ കുട്ടികൾക്കു് കുറേശ്ശെ കൊടുത്തെങ്കിലോ? ഇപ്പോൾ ഇവർക്കു എന്തു കൊടുത്താലും തിന്നോളും. ഇവർ അത്രയ്ക്കു വി‌ഷമിച്ചു. നമുക്കൊന്നുമില്ലെങ്കിൽ വേണ്ട. ഒന്നും അറിയാറായിട്ടില്ലാത്ത ഈ കുട്ടികൾക്കു് ഇനിയും ഒന്നും കൊടുക്കാത്തതും കഷ്ടമല്ലേ? നേരം പത്തു നാഴികപ്പകലായല്ലോ?” എന്നു പറഞ്ഞു.\nപറഞ്ഞതൊക്കെ ശരിയാണു്. എനിക്കും വിശപ്പു് സഹിക്കാൻ വഹിയാതെയായിരിക്കുന്നു. അവിടെയും അങ്ങനെതന്നെ ആയിരിക്കുമല്ലോ. എങ്കിലും മറ്റൊരാൾ നമ്മെ വിശ്വസിച്ചു സൂക്ഷിക്കാനായി വെച്ചിരിക്കുന്ന സാമാനം ഉടമസ്ഥന്റെ അനുവാദം കൂടാതെ നാമെടുക്കുന്നതു ശരിയാണോ? മരിച്ചാലും വിശ്വാസവഞ്ചന ചെയ്യരുതു്.\nഈ കൂട്ടികളുടെ പ്രാണരക്ഷയ്ക്കായിട്ടു് അതിൽനിന്നു് കുറച്ചു പരിപ്പെടുത്താൽ നമുക്കു് ഒരു പാപവും വരികയില്ല. പിന്നെ ആ കച്ചവടക്കാരൻ വരുമ്പോഴേക്കും അത്രയും പരിപ്പു് നമുക്കു് എങ്ങനെയെങ്കിലും ഉണ്ടാക്കി അതിലിട്ടു് നിറച്ചുവയ്ക്കുകയും ചെയ്യാം. അതില്ലെങ്കിൽതന്നെയും നമ്മുടെ പരമാർത്ഥം അറിഞ്ഞാൽ അവനൊരു വിരോധവും തോന്നുകയില്ല. അവനും ഒരു മനു‌ഷ്യനല്ലേ? വിശന്നാലുള്ള ദണ്ഡം അവനും അറിഞ്ഞിട്ടുണ്ടല്ലോ…എന്തിനു വളരെപ്പറയുന്നു. ഇങ്ങനെ വളരെ നേരത്തെ വാഗ്വാദം കഴിഞ്ഞതിന്റെശേ‌ഷം ഭട്ടതിരി ഒരു ഭരണിയഴിച്ചു കുറച്ചു പരിപ്പു് എടുക്കുക തന്നെയെന്നു തീർച്ചപ്പെടുത്തി പുരയ്ക്കകത്തു ചെന്നു് ഒരു ഭരണിയുടെ മുദ്ര പൊട്ടിച്ചു കെട്ടഴിച്ചു ഭരണിക്കകത്തു കയ്യിട്ടു പരിപ്പു വാരിയെടുത്തു. ഉടനെ അതു് തുവരപ്പരിപ്പു മാത്രമല്ലെന്നു തോന്നുകയാൽ അദ്ദേഹം വെളിച്ചത്തു കൊണ്ടുവന്നുനോക്കി. അപ്പോൾ അതു് തുവരപ്പരിപ്പും ചില സ്വർണ്ണനാണയങ്ങളുമായിരുന്നു. പിന്നെ പുരയ്ക്കകത്തു് ഇരുട്ടായതിനാൽ ഒരു വിളക്കു കൊളുത്തിക്കൊണ്ടുചെന്നു നോക്കിയപ്പോൾ ഭരണിനിറച്ചു സ്വർണ്ണനാണയങ്ങൾ ഇട്ടു മീതെ മാത്രം കുറേശ്ശെ തുവരപ്പരിപ്പു് ഇട്ടിട്ടേ ഉള്ളൂ എന്നു മനസ്സിലായി. പത്തു ഭരണികളും പരിശോധിച്ചപ്പോൾ എല്ലാം അങ്ങനെ തന്നെ ആയിരുന്നു. ഒമ്പതു ഭരണികളും അദ്ദേഹം പൂർവസ്ഥിതിയിൽത്തന്നെ അടച്ചു മുദ്രയിട്ടുവെച്ചു. ഒരു ഭരണിയിൽനിന്നു് ഒരു പവൻ എടുത്തുകൊണ്ടുപോയി വിറ്റു കുറെ അരിയും കറിക്കോപ്പുകളും ശേ‌ഷം പണവും വാങ്ങി ഇല്ലത്തു വന്നു. ഉടനെ അന്തർജനം എല്ലാം വെച്ചുണ്ടാക്കി കുട്ടികൾക്കൊക്കെ ചോറു കൊടുത്തു. പിന്നെ ആ ദമ്പതിമാരും ഊണു കഴിച്ചു.\nഇങ്ങനെ കുറച്ചു ദിവസം കഴിഞ്ഞപ്പോൾ ഭട്ടതിരി വിചാരിച്ചു. “ഏതെങ്കിലും വിശ്വാസവഞ്ചന ചെയ്കയെന്നുള്ളതു് ഇവിടെക്കഴിഞ്ഞു. ഇനി ഈ ദാരിദ്ര്യദുഃഖം അനുഭവിച്ചുകൊണ്ടിരുന്നിട്ടു പ്രയോജനമൊന്നുമില്ല. അതിനാൽ ഇനി സുഖമായിട്ടിരിക്കാനുള്ള മാർഗം നോക്കണം. ആ കച്ചവടക്കാരൻ വരാൻ കുറച്ചു താമസിച്ചു എങ്കിൽ എല്ലാം ശരിയാക്കിക്കൊടുക്കുകയും ചെയ്യാം” എന്നിങ്ങനെ വിചാരിച്ചു നിശ്ചയിച്ചിട്ടു് ആ ഭരണിയിൽനിന്നു് ഏതാനും ദ്രവ്യമെടുത്തു് അതികേമമായി എട്ടുകെട്ടോടും മാളികയോടും കൂടി ഒരില്ലം പണിയിച്ചു. ശേ‌ഷം ആഭരണിയിലുണ്ടായിരുന്ന മുതലിനു വസ്തുക്കളും ഭരണി, പാത്രങ്ങൾ മുതലായവയും സമ്പാദിച്ചു. അങ്ങനെ കുറച്ചു ദിവസംകൊണ്ടു് അദ്ദേഹം ഒരു വലിയ ദ്രവ്യസ്ഥനായിത്തീർന്നു. പരമാനന്ദമായി സകലചെലവും കഴിച്ചു പ്രതിവത്സരം പന്തീരായിരം രൂപ മിച്ചമുണ്ടായിത്തുടങ്ങി. ആ മിച്ചംവരുന്ന മുതലിനു സ്വർണനാണയങ്ങൾ വാങ്ങി താൻ എടുത്ത ഭരണി നിറച്ചു തുടങ്ങി. അങ്ങനെ അഞ്ചെട്ടുകൊല്ലം കൊണ്ടു് അദ്ദേഹം ആ ഭരണി പൂർവ്വസ്ഥിതിയിൽ നിറച്ചു് അടച്ചുകെട്ടി മുദ്രയിട്ടുവെച്ചു. പിന്നെ ആ പത്തു ഭരണികളുടെ വലിപ്പത്തിൽ ഒന്നുപാതി വീതം വലിപ്പമുള്ള പത്തു ഭരണികൾ കൂടി അദ്ദേഹം വിലയ്ക്കു വാങ്ങി. അവയിലും സ്വർണനാണയങ്ങൾ നിറച്ചു് അവയും അടച്ചുകെട്ടി മുദ്രയിട്ടുവെച്ചു. അപ്പോഴേക്കും ആ കച്ചവടക്കാരൻ വേറെ ഒരു കപ്പലിൽ സാമാനങ്ങളും കയറ്റി ആ ദിക്കിൽ വന്നടുത്തു. അപ്പോൾ അവൻ പോയിട്ടു പന്ത്രണ്ടു കൊല്ലം കഴിഞ്ഞിരുന്നു. അവൻ കരയ്ക്കിറങ്ങി, താൻ ഭരണികൾ സൂക്ഷിക്കാൻ വെച്ചിരുന്ന ഇല്ലം അന്വേ‌ഷിച്ചു പുറപ്പെട്ടു. ആ സ്ഥലത്തു വന്നു നോക്കിയപ്പോൾ ഇല്ലത്തിന്റെ സ്വഭാവം ആകപ്പാടെ മാറിക്കണ്ടതുകൊണ്ടു് അവനു വളരെ സംശയമായിത്തീർന്നു. പിന്നെ ചിലരോടു ചോദിച്ചപ്പോൾ ആ ഇല്ലം ഇതുതന്നെയാണെന്നും അതിയ്യിടെ പുത്തനായി പണികഴിപ്പിച്ചതാണെന്നും ഭട്ടതിരിക്കു് ഒരു നിധി കിട്ടിയതിനാലാണു് ദാരിദ്ര്യം ഒക്കെ തീർന്നതു് എന്നും ഇപ്പോൾ അവിടെ സ്വത്തു ധാരാളമായിപ്പോയി എന്നും മറ്റും പറഞ്ഞു. അതു കേട്ടപ്പോൾ നിധി കിട്ടിയെന്നു പറയുന്നതു ഭോ‌ഷ്കാണെന്നും ഇതെല്ലാം തന്റെ ഭരണിയിലുണ്ടായിരുന്ന മുതൽകൊണ്ടു് സമ്പാദിച്ചതാണെന്നും കച്ചവടക്കാരൻ തീർച്ചപ്പെടുത്തി. ഈ സ്ഥിതിക്കു തന്റെ മുതൽ കിട്ടുന്ന കാര്യം പൂജ്യം തന്നെ എന്നും അവൻ നിശ്ചയിച്ചു. എങ്കിലും ഭട്ടതിരിയെക്കണ്ടു് ഒന്നു ചോദിച്ചേക്കാം. തരുന്നു എങ്കിൽ തരട്ടെ, ഇല്ലെങ്കിൽ വേണ്ടാ എന്നു വിചാരിച്ചു് ആ കച്ചവടക്കാരൻ ഇല്ലത്തു ചെന്നു് മുറ്റത്തു നിന്നുംകൊണ്ടു് “ഇവിടത്തെ തിരുമേനി ഇവിടെയുണ്ടോ?” എന്നു ചോദിച്ചു. അപ്പോൾ ഭട്ടതിരി മാളികയിൽ ഇരിക്കുകയായിരുന്നു. കച്ചവടക്കാരന്റെ ഒച്ച കേട്ടപ്പോൾ ആളറിയുകയാൽ ഉടനെ അദ്ദേഹം താഴെയിറങ്ങിവന്നു. കച്ചവടക്കാരനെ വളരെ ആദരവോടുകൂടി വിളിച്ചു തന്റെ പടിപ്പുര മാളികയിൽ കൊണ്ടുചെന്നു കസേര കൊടുത്തിരുത്തി, താനും ഇരുന്നിട്ടു കുശലപ്രശ്നാദികളെല്ലാം ചെയ്തു. പിന്നെ ആ കച്ചവടക്കാരനും കൂടെ വന്നിരുന്നവർക്കും അതികേമമായി ഒരു വിരുന്നുസല്ക്കാരവും കഴിച്ചതിന്റെ ശേ‌ഷം ഭട്ടതിരി പറഞ്ഞു, “ഞാൻ നിങ്ങളുടെ അനുവാദം കൂടാതെ ഇവിടെ സൂക്ഷിക്കാനായി വെച്ചിരുന്ന മുതലിൽനിന്നു സ്വല്പമെടുത്തു ചില കൈകാര്യങ്ങൾ ചെയ്തു. അങ്ങനെ ചെയ്യാൻ സംഗതിയായതു് എന്റെ ദാരിദ്ര്യദുഃഖത്തിന്റെ ശക്തി നിമിത്തമാണു്. എങ്കിലും എന്റെ പ്രവൃത്തി ന്യായവിരോധമായിട്ടുള്ളതാണെന്നു് ഞാൻ സമ്മതിക്കുന്നു. ആ തെറ്റിനെ നിങ്ങൾ ക്ഷമിച്ചു് എനിക്കു് മാപ്പു തരണമെന്നു അപേക്ഷിക്കുന്നു. ഇപ്പോൾ നിങ്ങളുടെ മുതൽ പലിശയോടുകൂടി ഇവിടെ തയ്യാറുണ്ടുതാനും.” ഇത്രയും പറഞ്ഞതിന്റെശേ‌ഷം കച്ചവടക്കാരന്റെ പത്തു ഭരണികളും അതോടുകൂടി താൻ ശേഖരിച്ചുവെച്ചിരുന്ന ചെറിയ ഭരണികൾ പത്തും എടുപ്പിച്ചു പുറത്തു വരുത്തിവെച്ചു. അപ്പോൾ കച്ചവടക്കാരൻ “ഞാനിവിടെ പത്തു ഭരണി മാത്രമേ വെച്ചിട്ടുണ്ടായിരുന്നുള്ളൂ. ഈ ചെറിയ ഭരണികൾ എന്റെ വകയല്ല. ഇതിന്റെ കൂടെ അതുകൂടി കൊണ്ടുവന്നു വെച്ചിരിക്കുന്നതെന്തിനാണു്?” എന്നു ചോദിച്ചു.\nനിങ്ങൾ ഈ മുതൽ ഇവിടെ ഏല്പിച്ചിട്ടു പന്ത്രണ്ടുകൊല്ലം കഴിഞ്ഞിരിക്കുന്നു. മുതലിനു് അരവാശി പലിശ കൂട്ടി തരേണ്ടതാണല്ലോ.\nസൂക്ഷിക്കാൻ തന്ന മുതലിനു സൂക്ഷിപ്പുകൂലി അങ്ങോട്ടു തരികയല്ലാതെ പലിശ ഇങ്ങോട്ടു വാങ്ങുക ന്യായമല്ല. അതിനാൽ ഈ പലിശ ഞാൻവാങ്ങുന്നതല്ല.\nഎനിക്കിപ്പോൾ കൊല്ലത്തിൽ ചെലവു കഴിച്ചു പന്തീരയിരത്തിൽ ഉറുപ്പിക ബാക്കിയാകുന്നുണ്ടു്. പന്തീരായിരത്തിൽ കുറയാതെ അത്രയ്ക്കുള്ള വസ്തുക്കളും ഈ കാണുന്ന ഇല്ലവും എന്നു വേണ്ടാ എന്റെ സർവസ്വവും നിങ്ങളുടെ മുതൽ കൊണ്ടുണ്ടായതാണു്. അനുവാദം കൂടാതെ നിങ്ങളുടെ മുതലെടുത്തു കൈകാര്യം ചെയ്തതിനായി ഒരു പ്രായശ്ചിത്തമായിട്ടെങ്കിലും ഈ ചെറിയ ഭരണികൾകൂടെ നിങ്ങൾ സ്വീകരിക്കണം. അല്ലെങ്കിൽ എനിക്കു വളരെ വ്യസനമാണു്.\nഞാനിവിടെ കൊണ്ടുവന്നുവെച്ച പത്തു ഭരണികളും പൂർവസ്ഥിതിയിൽ ഇപ്പോഴും ഇരിക്കുന്നുണ്ടു്. അതിൽ എനിക്കു യാതൊരു നഷ്ടവും വരുത്തിയിട്ടില്ല. പിന്നെ ഇവിടേക്കു കുറച്ചു സമ്പാദ്യമുണ്ടായതു് ഇവിടത്തെ ഭാഗ്യവും ഉത്സാഹവും കൊണ്ടെന്നല്ലാതെ വിചാരിപ്പാനില്ല. ഇവിടേക്കു് അപ്രകാരമുണ്ടായ മുതലെല്ലാം ഇവിടുത്തെ സ്വന്തം തന്നെയാണു്. അതിനാൽ ആ ബ്രഹ്മസ്വം ഒരിക്കലും ഞാൻ സ്വീകരിക്കുന്നതല്ല. വെറുതെ ഞാൻ ബ്രഹ്മസ്വം സ്വീകരിച്ചാൽ എനിക്കുള്ള ശേ‌ഷം മുതൽകൂടി നശിച്ചുപോകും.\nഇങ്ങനെ അവർ തമ്മിൽ വളരെ വാഗ്വാദം കഴിഞ്ഞതിന്റെ ശേ‌ഷം ചെറിയ ഭരണികൾ പത്തും ഭട്ടതിരി തിരിയെ എടുപ്പിച്ചു് അകത്തുതന്നെ കൊണ്ടുചെന്നു വെപ്പിച്ചു. അതിന്റെ ശേ‌ഷം ആ കച്ചവടക്കാരൻ പൂവും നീരും വെറ്റിലയും പാക്കും കൂട്ടി തന്റെ സ്വന്തം ഭരണിയിൽ ഒന്നു ഭട്ടതിരിക്കു ദാനമായി കൊടുത്തു. അതു വാങ്ങുന്നതിനും ഭട്ടതിരി വളരെ വിസമ്മതിച്ചു. എങ്കിലും കച്ചവടക്കാരന്റെ നിർബന്ധം നിമിത്തം ഒടുക്കം വാങ്ങി. ആ ഭരണിയാണു് “കോടൻഭരണി” അതിന്റെ വായല്പം കോടീട്ടുള്ളതിനാലാണു് അതിനു് ഈ പേരു സിദ്ധിച്ചതു്. ദാനം ചെയ്തു കഴിഞ്ഞതിന്റെ ശേ‌ഷം കച്ചവടക്കാരൻ “അല്ലയോ മഹാ ബ്രാഹ്മണാ! ഈ ഭരണി കുറച്ചു കോട്ടമുള്ളതാണെങ്കിലും വളരെ ഐശ്വര്യവും വിശേ‌ഷവുമുള്ളതാണു്. ഈ ഭരണി ഇരിക്കുന്ന ദിക്കിൽ ദാരിദ്ര്യം എന്നുള്ളതു് ഒരിക്കലും ഉണ്ടാവുകയില്ല. എന്നു മാത്രമല്ല ഇതിൽ മാങ്ങ ഉപ്പിലിട്ടാൽ അനിതരസാധാരണമായ ഒരു സ്വാദുണ്ടായിരിക്കയും ചെയ്യും എന്നും പറഞ്ഞു് തൊഴുതു് അത്യന്തം സന്തോ‌ഷത്തോടുകൂടി ഒൻപതു ഭരണികളും എടുപ്പിച്ചുകൊണ്ടു് കച്ചവടക്കാരൻ പോവുകയും ചെയ്തു.\nഭട്ടതിരി ആ ചെറിയ ഭരണികളും കോടൻഭരണിയിലുണ്ടായിരുന്ന ദ്രവ്യം മറ്റൊരു ഭരണിയിലാക്കി അതും തന്റെ നിലവറയിൽ സ്ഥാപിച്ചു. ആ പതിനൊന്നു നിക്ഷേപങ്ങളും ഇന്നും അവിടെയിരിക്കുന്നുണ്ടെന്നാണു് കേൾവി. പിന്നെ ആണ്ടുതോറും കോടൻഭരണിയിൽ മാങ്ങ ഉപ്പിലിടുകയും തുടങ്ങി. ആ ഭരണിയിൽ മാങ്ങ ഉപ്പിലിട്ടാൽ എത്രനാൾ കഴിഞ്ഞാലും മാങ്ങയുടെ പച്ചനിറം മാറുകയില്ല. അതിന്റെ സ്വാദു് ഇന്ന പ്രകാരമെന്നു് അനുഭവിച്ചിട്ടുള്ളവർക്കറിയാമെന്നല്ലാതെ പറഞ്ഞറിയിക്കുന്ന കാര്യം പ്രയാസം. അമൃതതുല്യമെന്നു പറഞ്ഞാൽ മതിയോ എന്നു സംശയമാണു്. രുചിക്ഷയം നിമിത്തം ജലപാനംപോലും കഴിക്കാൻ പാടില്ലാതെ കിടക്കുന്നവർക്കു് ആ മാങ്ങയുടെ ഒരു ക‌ഷണം കൊടുത്താൽ അപ്പോൾ നിശ്ചയമായിട്ടും മുന്നാഴിയരിയുടെ ചോറുണ്ണും. അത്രയുണ്ടു് അതിന്റെ സ്വാദു്. ഈ മാങ്ങയെക്കുറിച്ചു് കേട്ടിട്ടുള്ള ഒരു കഥകൂടി പറയാം.\nകൊല്ലം തൊള്ളായിരത്തെഴുപത്തുമൂന്നാമാണ്ടു നാടു നീങ്ങിയ മഹാരാജാവു തിരുമനസ്സുകൊണ്ടു രാജ്യം വാണുകൊണ്ടിരിക്കുമ്പോൾ ഒരു മുറജപക്കാലത്തു് ഒരു ദിവസം നമ്പൂരിമാർ അത്താഴമുണ്ടുകൊണ്ടിരിക്കുന്ന സമയം അത്താഴത്തിന്റെ വെടിപ്പും കേമത്തവും കൊണ്ടു് ഒരു നമ്പൂരി മറ്റൊരു നമ്പൂരിയോടു് “എടോ! എന്താ അത്താഴം കേമംതന്നെ, അല്ലേ? ഇങ്ങനെ മറ്റൊരു സ്ഥലത്തു നടക്കാൻ പ്രയാസമുണ്ടു്. അങ്ങനെയല്ലോ?” എന്നു ചോദിച്ചു. അപ്പോൾ മറ്റേ നമ്പൂരി, “അങ്ങനെ തന്നെ, അങ്ങനെതന്നെ, സംശയമില്ല. എങ്കിലും ആ പാണ്ടമ്പറത്തെ ഉപ്പുമാങ്ങയുടെ ഒരു ക‌ഷണം കൂടിയുണ്ടായിരുന്നു എങ്കിൽ ഒന്നുകൂടി ജാത്യമായേനേ. ആ ഒരു കുറവേ ഉള്ളൂ” എന്നു പറഞ്ഞു. ആ സമയം തിരുമനസ്സുകൊണ്ടു കോവിലെഴുന്നള്ളി പ്രദക്ഷിണമായി പോവുകയായിരുന്നു. നമ്പൂരിമാർ തിരുമനസ്സിനെ കണ്ടില്ല. എങ്കിലും അവിടുന്നു് ഈ സംഭാ‌ഷണം കേൾക്കുകയും അതു പറഞ്ഞ നമ്പൂരി ഇന്നാരാണെന്നു മനസ്സിലാക്കുകയും ചെയ്തു.\nഅന്നു രാത്രിയിൽത്തന്നെ തിരുമനസ്സുകൊണ്ടു ഗൂഢമായി ഒരാളെ അയച്ചു പിന്നത്തെ മുറയായപ്പോഴേക്കും കോടൻഭരണിയിലെ ഉപ്പുമാങ്ങ വരുത്തി, ഒരു ദിവസം അത്താഴത്തിനു പുളി വിളമ്പിച്ചു. അവിടെ മുറജപംവകയ്ക്കായി പലവിധത്തിൽ ഉപ്പിലിട്ടിട്ടുള്ള മാങ്ങകൾ പുളി വിളമ്പിയ കൂട്ടത്തിലാണു് ഇതും വിളമ്പിയതു്. കോടൻ ഭരണിയിലെ മാങ്ങ വരുത്തിയ കഥ യാതൊരുത്തരും അറിഞ്ഞിരുന്നുമില്ല. എങ്കിലും മേല്പറഞ്ഞ നമ്പൂരി ഈ മാങ്ങാ ക‌ഷണം എടുത്തു കഴിച്ച ഉടനെ “ഓഹോ ആ കുറവും തീർന്നു. എടാ യോഗ്യാ! നീ ഇവിടെ വന്നുചേർന്നോ?” എന്നു പറഞ്ഞത്രെ. അപ്പോൾ അടുക്കലിരുന്ന വേറെ നമ്പൂരി “ഈ മാങ്ങ സാക്ഷാൽ കോടൻഭരണിയിലേതാണു്” എന്നു പറഞ്ഞു. തിരുമനസ്സുകൊണ്ടു് ആ സമയവും കോവിലെഴുന്നെള്ളീട്ടുണ്ടായിരുന്നതിനാൽ അതും കേട്ടു. കൊട്ടാരത്തിൽ എഴുന്നള്ളിയ ഉടനെ ആ നമ്പൂരിയെ വരുത്തി, “അങ്ങേപ്പോലെ സ്വാദറിഞ്ഞു ഭക്ഷിക്കുന്നവർ ചുരുക്കമാണു്” എന്നും മറ്റും സന്തോ‌ഷപൂർവം കല്പിക്കുകയും നമ്പൂരിക്കു് ഒരു സമ്മാനം കൊടുത്തു് അയയ്ക്കുകയും ചെയ്തു.\nഇങ്ങനെയാണു് കോടൻഭരണിയുടെയും അതിലെ മാങ്ങയുടെയും വിശേ‌ഷം. ആ മാങ്ങ ഒരിക്കൽ കൂട്ടീട്ടുള്ളവർ അതിന്റെ സ്വാദു് ഒരിക്കലും മറക്കുകയില്ല. ആ കോടൻഭരണി ആ ഇല്ലത്തു് ഇന്നും ഇരിക്കുന്നുണ്ടു്. അതിലെ മാങ്ങയ്ക്കുള്ള അനന്യസാധാരണമായ ആ വിശേ‌ഷം ഇന്നും കണ്ടുവരുന്നുമുണ്ടു്.\nRetrieved from "http://ml.sayahna.org/index.php?title=ഐതിഹ്യമാല-14&oldid=18103"


Apart from Uttar Pradesh, more states are in the fray with compulsory conversion laws ഉത്തർപ്രദേശിന് പുറമേ നിർബന്ധിത മതപരിവർത്തന നിയമങ്ങളുമായി രംഗത്ത് കൂടുതൽ സംസ്ഥാനങ്ങൾ\nഉത്തർപ്രദേശിന് പുറമേ നിർബന്ധിത മതപരിവർത്തന നിയമങ്ങളുമായി രംഗത്ത് കൂടുതൽ സംസ്ഥാനങ്ങൾ\nബിജെപി ഭരിയ്ക്കുന്ന കൂടുതൽ സംസ്ഥാനങ്ങൾ നിർബന്ധിത മതപരിവർത്തന നിയമങ്ങളുമായി രംഗത്ത്. ഉത്തർപ്രദേശിലെ നിയമ നിർമാണത്തിന്റെ ചുവട് പിടിച്ച് മധ്യപ്രദേശ്, അസം, ഹരിയാന, ഹിമാചൽപ്രദേശ് സംസ്ഥാനങ്ങൾ അടുത്ത മാസം തന്നെ ഓർഡിനൻസുകൾ പുറപ്പെടുവിയ്ക്കും. പ്രായപൂർത്തിയായവർക്ക് വിവാഹിതരാകണമെങ്കിൽ അവരുടെ മതം നിർബന്ധമായും വെളിപ്പെടുത്തണം എന്ന ശക്തമായ വ്യവസ്ഥ കൂടി ഉൾപ്പെടുന്നതാണ് അസാമിലെ നിർദ്ദിഷ്ട ബില്ല്. അതേസമയം, ഉത്തർപ്രദേശിന് പിന്നാലെ നിർബന്ധിത മതപരിവർത്തനാരോപണത്തിൽ മധ്യപ്രദേശിലും ആദ്യ കേസ് രജിസ്റ്റർ ചെയ്തു.\nനിർബന്ധിത മത പരിവർത്തന ബില്ല് ആദ്യം വിജ്ഞാപനം ചെയ്യാൻ പറ്റാത്തതിലെ ഖേദം ബിജെപി ഭരിയ്ക്കുന്ന പല സംസ്ഥാനങ്ങൾക്കും ഉണ്ട്. കൂടുതൽ ശക്തമായ നിർദേശങ്ങൾ പരിഗണനയിലുള്ള നിർദ്ദിഷ്ട ബില്ലുകളിൽ ഉൾപ്പെടുത്തി ഇത് മറികടക്കാൻ ആണ് ഇത്തരം സംസ്ഥാന സർക്കാരുകളുടെ ശ്രമം. അസാമിൽ നടപ്പാൻ തീരുമാനിച്ച ബില്ലിന്റെ കരട് ആണ് ഏറ്റവും അവസാനത്തെതായി ഈ വിധത്തിൽ തയാറായത്. ബില്ല് സംസ്ഥാനത്തെ സ്ത്രീശാക്തീകരണ ലക്ഷ്യത്തിന്റെ ഭാഗമാണെന്ന് അസാം ധനകാര്യമന്ത്രി ഹിമന്ത് ബിശ്വ പറഞ്ഞു. അസമിലെ വിവാഹനിയമങ്ങളിൽ ആണ് ബില്ല് കാതലായ മാറ്റങ്ങൾ വരുത്തുക. വിവാഹത്തിന് വധുവിന്റെയും വരന്റെയും മതവും വരുമാനവും നിർബന്ധമായി രേഖപ്പെടുത്തണം എന്നതാണ് പുതിയ നിർദേശം. മധ്യപ്രദേശിലെ നിയമത്തിൽ പ്രധാനമായും ലക്ഷ്യം വയ്ക്കുന്നത് മിഷണറി പ്രപർത്തനങ്ങളെ ആണ്. എസ്.ടി വിഭാഗത്തിലെ ആളുകളോ മതപരിവർത്തനത്തിന് പ്രേരിപ്പിയ്ക്കുന്നത് ഇപ്രകാരം ഗുരുതര കുറ്റമാകും.\nഉത്തർ പ്രദേശിന് പിന്നാലെ ഇന്നലെ മധ്യപ്രദേശിലും നിർബന്ധിത മതപരിവർത്തന നിയമമനുസരിച്ച് ആദ്യ അറസ്റ്റ് നടന്നു. യുവാവിന്റെ ഭാര്യ നൽകിയ പരാതിയിലാണ് അറസ്റ്റ്. ഹരിയാനയിലും ഹിമചലിലും ഡിസംബർ അവസാനവാരം നിർബന്ധിതമതപരിവർത്തന ബില്ലുകൾ വിജ്ഞാപനം ചെയ്യും. കർണാടകയിലും ഈ മാസംതന്നെ ബില്ല് ഓർഡിനൻസായി വിജ്ഞാപനം ചെയ്യാനാണ് സംസ്ഥാന സർക്കാർ ശ്രമിയ്ക്കുന്നത്.\nStory Highlights – Apart from Uttar Pradesh, more states are in the fray with compulsory conversion laws\nRead more on: compulsory religious conversion laws


ഒടുവില് ദുബായില് നിന്ന് മാലിദ്വീപ് വഴി കേരളത്തിലേക്ക് ഒന്നരക്കിലോ സ്വര്‍ണ്ണം കൊണ്ടുവന്നിരുന്നെന്നും പിടിക്കപ്പെടുമെന്ന് വന്നതോടെ ഇത് വഴിയില് ഉപേക്ഷിക്കുകയായിരുന്നെന്നും ഇവര് അന്വേഷണസംഘത്തിന് മൊഴി നല്‍കി.\nനാല് ദിവസം മുമ്പ് ഗള്‍ഫില് നിന്നെത്തിയ മാന്നാര് സ്വദേശിനിയെ വീടാക്രമിച്ച് തട്ടിക്കൊണ്ടുപോയ സംഭവത്തിന് പിന്നില് സ്വര്‍ണ്ണക്കടത്ത് സംഘമെന്ന് പോലീസ്. സംഭവത്തില് ഒരാള് കസ്റ്റഡിയില്. മാന്നാര് സ്വദേശി പീറ്റര് ആണ് അറസ്റ്റിലായത്. ഇയാളുടെ അറസ്റ്റ് ഇന്ന് രേഖപ്പെടുത്തും. പിടിയിലായത് തട്ടികൊണ്ടുപോകല് സംഘത്തില് ഉള്‍പ്പെട്ടയാളല്ലെന്നും തട്ടികൊണ്ടുപോകല് സംഘത്തിന് സഹായങ്ങള് ചെയ്തുകൊടുത്ത ആളാണെന്നും പോലീസ് പറയുന്നു.\nഅക്രമി സംഘത്തിന് വീട് കാണിച്ചുകൊടുത്തത് പീറ്ററാണെന്നാണ് പോലീസ് പറയുന്നത്. ഇതിനിടെ, തനിക്ക് സ്വര്‍ണ്ണക്കടത്ത് സംഘവുമായി ബന്ധമുണ്ടെന്ന് മാന്നാര് കൊരട്ടിക്കാട് സ്വദേശിനി ബിന്ദു ചോദ്യം ചെയ്യലില് സമ്മതിച്ചെന്നാണ് റിപ്പോര്‍ട്ട്.\nഏറ്റവും ഒടുവില് ദുബായില് നിന്ന് മാലിദ്വീപ് വഴി കേരളത്തിലേക്ക് ഒന്നരക്കിലോ സ്വര്‍ണ്ണം കൊണ്ടുവന്നിരുന്നെന്നും പിടിക്കപ്പെടുമെന്ന് വന്നതോടെ ഇത് വഴിയില് ഉപേക്ഷിക്കുകയായിരുന്നെന്നും ഇവര് അന്വേഷണസംഘത്തിന് മൊഴി നല്‍കി.\nതിങ്കളാഴ്ച പുലര്‍ച്ചെ മാന്നാറിലെ വീട്ടില്‍നിന്നും തട്ടിക്കൊണ്ടുപോയ ബിന്ദുവിനെ അജ്ഞാതസംഘം രാവിലെ 11 മണിയോടെ പാലക്കാട് വടക്കഞ്ചേരി മുടപ്പല്ലൂരില് ഉപേക്ഷിച്ച് കടന്നുകളഞ്ഞു. അവശനിലയിലായ ബിന്ദു പിന്നീട് ഓട്ടോറിക്ഷ വിളിച്ചാണ് വടക്കഞ്ചേരി സ്റ്റേഷനിലെത്തിയതെന്ന് പോലീസ് പറഞ്ഞു. തുടര്‍ന്ന് യുവതിയെ ആലത്തൂര് താലൂക്ക് ആശുപത്രിയിലെത്തിച്ച് പ്രാഥമിക ചികിത്സനല്‍കി. ശേഷം ചെങ്ങന്നൂരിലേക്ക് കൊണ്ടുപോയി.


ഹോട്ട്സ്റ്റാര് ഇനി ഡിസ്നി പ്ലസ് ഹോട്ട്സ്റ്റാര്; രൂപമാറ്റം കണ്ടന്‍റിലും | Hotstar rolls back Disney+ in India in less than 24 hours\nStar India Private Limited, First Published 13, Mar 2020, 6:22 PM IST\nലോഗോയിലും മാറ്റം ഉണ്ട്. സ്റ്റാര് ഇന്ത്യയെ പ്രതിനിധീകരിച്ചിരുന്ന നക്ഷത്ര ചിഹ്നം ഉള്‍പ്പെടുന്ന ഹോട്ട്സ്റ്റാറിന്റെ ലോഗോ മാറി. ഇപ്പോള് കടും നീല നിറത്തിലുള്ള ഗ്രേഡിയന്റ് പശ്ചാത്തലത്തില് ഹോട്ട്സ്റ്റാര് എന്ന് എഴുതിയിരിക്കുന്നതാണ് ലോഗോ.\nമുംബൈ: ഓണ്‍ലൈന് വീഡിയോ സ്ട്രീമിങ് സേവനമായ ഹോട്ട്സ്റ്റാര് പുതിയ രൂപത്തില് എത്തുന്നു. ഹോട്ട്സ്റ്റാര് ആരംഭിച്ച സ്റ്റാര് ഇന്ത്യയെ വാള്‍ട്ട് ഡിസ്നി കമ്പനി ഏറ്റടുത്തതോടെയാണ് പുതിയ മാറ്റം സാധ്യമായത്. ഹോട്ട്‌സ്റ്റാറിന്‍റെ പേരിലും മാറ്റം വന്നിട്ടുണ്ട്. ഇനി മുതല് ഡിസ്നി പ്ലസ് ഹോട്ട്സ്റ്റാര് എന്ന പേരിലാവും ഹോട്ട്സ്റ്റാര് എത്തുക. കഴിഞ്ഞ രണ്ട് ദിവസത്തിനുള്ളിലാണ് ഹോട്ട്സ്റ്റാറിന്റെ ആന്‍ഡ്രോയിഡ്, ഐഓഎസ് ആപ്പുകള് ഡിസ്നി പ്ലസ് ഹോട്ട്സ്റ്റാര് ആയി അപ്ഡേറ്റ് ചെയ്യപ്പെട്ടത്.\nലോഗോയിലും മാറ്റം ഉണ്ട്. സ്റ്റാര് ഇന്ത്യയെ പ്രതിനിധീകരിച്ചിരുന്ന നക്ഷത്ര ചിഹ്നം ഉള്‍പ്പെടുന്ന ഹോട്ട്സ്റ്റാറിന്റെ ലോഗോ മാറി. ഇപ്പോള് കടും നീല നിറത്തിലുള്ള ഗ്രേഡിയന്റ് പശ്ചാത്തലത്തില് ഹോട്ട്സ്റ്റാര് എന്ന് എഴുതിയിരിക്കുന്നതാണ് ലോഗോ. പുതിയ രൂപകല്‍പന ഹോട്ട്സ്റ്റാറിന്‍റെ വെബ്സൈറ്റില് പ്രകടമായിട്ടില്ല. എങ്കിലും ഡിസ്നി പ്ലസ് ഉള്ളടക്കങ്ങള് ഹോട്ട്സ്റ്റാറിന്‍റെ എല്ലാ പതിപ്പുകളിലും ലഭ്യമാണ്. ഹോട്ട്സ്റ്റാറിന്‍റെ പഴയ വിഐപി, പ്രീമിയം സബ്സ്‌ക്രിപ്ഷന് പ്ലാനുകള് തന്നെയാണ് ഇപ്പോഴും തുടരുന്നത്.\nഹോളിവുഡ് സിനിമകളുടെയും ഒറിജിനല് പ്രൊഡക്ഷനുകളുടേയും വന്‍ശേഖരമാണ് ഡിസ്നിപ്ലസ് ഹോട്ട്സ്റ്റാറിലൂടെ ഉപയോക്താക്കളിലെത്തുക. മാര്‍വെലിന്റെ സ്റ്റാര്‍വാര്‍സ് പരമ്പര, പിക്സാറിന്‍റെ അനിമേഷന് സിനിമകള്, ഡിസ്നിയുടെ തന്നെ സ്വന്തം പ്രൊഡക്ഷനുകള് നാഷണല് ജ്യോഗ്രഫിക് ഡോക്യുമെന്‍ററികള് ഉള്‍പ്പടെ ഡിസ്നിപ്ലസ് ഹോട്ട്സ്റ്റാറിലൂടെ ആസ്വദിക്കാം. ഇന്ത്യയിലെ മുന്‍നിര സ്ട്രീമിങ് സേവനങ്ങളായ ആമസോണ് പ്രൈം, നെറ്റ് ഫ്ളിക്സ് പോലുള്ള സേവനങ്ങള്‍ക്ക് കനത്ത വെല്ലുവിളിയാണ് വാള്‍ട്ട് ഡിസ്നിയുടെ ഉടമസ്ഥതയിലുള്ള ഹോട്ട്സ്റ്റാര് ഉയര്‍ത്തുക.\nDisney plus icon


മലയാളം ബ്ലോഗേര്‍സ് ഗ്രൂപ്പ്: മലയാളം ബ്ലോഗേഴ്സ് ഗ്രൂപ്പിന്റെ 'ജിദ്ദ മീറ്റ് 2011' പ്രഥമ കൂടിയാലോചനാ യോഗം നടന്നു.\nSabu M H 2011, ഫെബ്രുവരി710:03 PM\nകണ്ണന് | Kannan 2011, ഫെബ്രുവരി 8 2:15 AM\nകൂതറHashimܓ 2011, ഫെബ്രുവരി 8 6:41 AM\n>>> • ബ്ലോഗര്മാര് ഫേസ് ബുക്കില് കൂടി പോസ്റ്റ് ചെയ്തു ബ്ലോഗ് വായനയും\nകമ്മന്റുകളും വര്‍ധിപ്പിക്കുക. <<\nഎന്തായാലും പരസ്പര ധാരാണാ കമന്റുകളെ പ്രോത്സാഹിപ്പിക്കാം.\n‘ബ്ലോഗ് വായനയും രചനയും‘ എന്നായിരുന്നെങ്കില് നന്നായേനെ\nഐക്കരപ്പടിയന് 2011, ഫെബ്രുവരി 8 8:32 PM\nഷയിം, ഷയിം എന്ന് പറഞ്ഞത് മനസ്സിലായില്ല.\nബ്ലോഗ് എഴുത്തിന്റെ ഏറ്റവും വലിയ പരിമിതി അതിന്റെ വായന ബ്ലോഗര്‍മാര്‍ക്ക് അപ്പുറം എത്തുന്നില്ല എന്നത് തന്നെയാണ്. അതെ സമയം ഫേസ് ബുക്ക് ഉപയോഗിക്കുന്ന വലിയൊരു വായനക്കൂട്ടം നമുക്ക് എത്തിപ്പിടിക്കാവുന്ന അകലത്തില് ഉണ്ട്. അവിടെ കൂടി പോസ്റ്റുകള് മുഴുവനായും പോസ്റ്റ് ചെയ്തു കഴിഞ്ഞാല് കുറെ പേരെ കൂടി ആകര്‍ഷിക്കാന് സാധിക്കുമല്ലോ. അതാണ് ജിദ്ദയിലെ ബ്ലോഗര്‍മാരെ ഇങ്ങനെ ഒരു നിര്‍ദ്ദേശത്തിനു പ്രേരിപ്പിച്ചത്.\nഇത് പോലെ എന്തൊക്കെ മാര്‍ഗങ്ങള് ഉണ്ടോ അതൊക്കെയും ഉപയോഗിച്ച് ബ്ലോഗ എഴുത്തിനെ ജനകീയ വല്കരിക്കുക എന്നാണ് ഞങ്ങള് നിര്‍ദ്ദേശിച്ചത്. അതില് ഷയിം പറയുമ്പോള് താങ്കള് താങ്കളെ തന്നെയാണ് ഷയിം വിളിക്കുന്നത്..!


ജാഗ്രത: അന്ന് ഇഎംഎസ് ചോദിച്ചു; മന്ത്രിയാകാന് എന്തിനു മുന്‍പരിചയം\nഅന്ന് ഇഎംഎസ് ചോദിച്ചു; മന്ത്രിയാകാന് എന്തിനു മുന്‍പരിചയം\nകൂടുതല് പുതുമുഖങ്ങളുമായി വരുന്ന പുതിയ മന്ത്രിസഭയുടെ പ്രവര്‍ത്തന പരിചയത്തെക്കുറിച്ച് ചിലര് ആശങ്കപ്പെടുമ്പോള്, കാല് നൂറ്റാണ്ടു മുമ്പ് ഇഎംഎസ് പറഞ്ഞ വാക്കുകള് പ്രസക്തമാകുന്നു.\nഇപ്പോള് വീണ്ടും മന്ത്രിയാവുന്ന സിപിഐ എം കേന്ദ്ര കമ്മിറ്റി അംഗം കെ രാധാകൃഷ്ണന് 1996 ലാണ് ആദ്യം മന്ത്രിയായത്. അന്ന് കന്നി എംഎല്‍എയുമായിരുന്നു അദ്ദേഹം. സത്യപ്രതിജ്ഞയ്ക്ക് മുമ്പ് സഖാവിന് ഇ എം എസിനെ കാണണം. തിരുവനന്തപുരത്ത് അന്നത്തെ ദേശാഭിമാനി ഓഫീസിനടുത്ത് ഗാന്ധാരി അമ്മന് കോവില് റോഡിലെ വാടക വീട്ടിലാണ് ഇഎംഎസ് താമസം.\nഇഎംഎസിന്റെ വീട്ടിലെത്തി രാധാകൃഷ്ണന് പരിചയപ്പെടുത്തി. 'മന്ത്രിയായി അല്ലേ' -ഇഎമ്മിന്റെ ചോദ്യം.\nമറ്റ് കുശലാന്വേഷണങ്ങള്‍ക്കിടെ രാധാകൃഷ്ണന് ആദ്യമായി മന്ത്രിയാകുന്നതിന്റെ പ്രയാസം പറഞ്ഞു, ''ഭരണമൊന്നും പരിചയമില്ല.അതിന്റെ ആശങ്കയുണ്ട്''.\nപെട്ടെന്ന് ഇഎംഎസ് രാധാകൃഷ്ണനെ സൂക്ഷിച്ചു നോക്കി. അല്പം ഗൗരവത്തില് ഒരു ചോദ്യം: ''സഖാവ് ഏത് രംഗത്താണ് ഇപ്പോള് പ്രവര്‍ത്തിക്കുന്നത് ?''\n''കര്‍ഷകത്തൊഴിലാളി മേഖലയിലാണ്''-രാധാകൃഷ്ണന്റെ മറുപടി.\nഇഎം വീണ്ടും ചിരിച്ചു. ''മതി. മന്ത്രിയാകാന് ആ പ്രവര്‍ത്തന പരിചയം മതി. ജനങ്ങള്‍ക്കിടയിലല്ലേ പ്രവര്‍ത്തിച്ചത്. 57 ല് മുഖ്യമന്ത്രിയും മന്ത്രിയും ആകുമ്പോള് ഞങ്ങള്‍ക്കും ആ പരിചയമൊക്കെയേ ഉണ്ടായിരുന്നുള്ളൂ ''\nപിന്നെ പഴയൊരു അനുഭവവും ഇഎംഎസ് പങ്കുവെച്ചു. ''മുഖ്യമന്ത്രിയായി ആദ്യം ദില്ലിയിലെത്തുമ്പോള് ജി.ബി പന്തായിരുന്നു ആഭ്യന്തരമന്ത്രി. അദ്ദേഹത്തോട് ഞാന് മുന് പരിചയമില്ലെന്ന കാര്യം പറഞ്ഞു. അതില് കാര്യമൊന്നുമില്ല.നിങ്ങള് രാഷ്ട്രീയ പ്രവര്‍ത്തകനല്ലേ ഇതുവരെ ചെയ്തതൊക്കെ തുടര്‍ന്നും ചെയ്താല് മതി'' എന്നായിരുന്നു പന്തിന്റെ മറുപടി. സഖാവിനും അത് ബാധകമാണ് ''-\nഇഎംഎസ് ആ ചിരിയോടെ തന്നെ രാധാകൃഷ്ണനെ യാത്രയാക്കി .\nPosted by ജനശക്തി at 6:18 PM\nLabels: ഇ.എം.എസ്, പിണറായി സർക്കാർ


ജോളിക്കെതിരെ പുതിയ അന്വേഷണം; എന്.ഐ.ടിക്കടുത്ത് മണ്ണിലേതില് വീട്ടില് രാമകൃഷ്ണന്റെ മരണം പൊലീസ് അന്വേഷിക്കും - Muhimmath\nജോളിക്കെതിരെ പുതിയ അന്വേഷണം; എന്.ഐ.ടിക്കടുത്ത് മണ്ണിലേതില് വീട്ടില് രാമകൃഷ്ണന്റെ മരണം പൊലീസ് അന്വേഷിക്കും\non 12:110Comment\nകോഴിക്കോട്: കൂടത്തായി കൊലപാതക പരമ്പരയിലെ മുഖ്യ പ്രതിയായ ജോളിക്കെതിരെ പുതിയ അന്വേഷണം. എന്.ഐ.ടിക്കടുത്ത് മണ്ണിലേതില് വീട്ടില് രാമകൃഷ്ണന്റെ മരണമാണ് പൊലീസ് അന്വേഷിക്കുന്നത്.\nജോളിയും സുഹൃത്ത് സുലേഖയും നടത്തിയ ബ്യൂട്ടിബാര്‍ലറുമായി രാമകൃഷ്ണന് ബന്ധമുള്ളതായി ക്രൈംബ്രാഞ്ച് അന്വേഷണത്തില് കണ്ടെത്തിയിരുന്നു. തുടര്‍ന്നാണ് രാമകൃഷ്ണന്റെ മകന്റെ മൊഴി ക്രൈംബ്രാഞ്ച് എടുത്തത്. അച്ഛനില് നിന്നും വലിയ തുക ആരൊക്കെയോ ചേര്‍ന്ന് തട്ടിയെടുത്തതായി രോഹിത് മൊഴി നല്‍കിയിട്ടുണ്ട്.\nഅച്ഛന് അറ്റാക്ക് ആണെന്നാണ് കരുതിയതെന്നും മരണം കൊലപാതകമാണെന്ന സംശയം ഉണ്ടായിരുന്നില്ലെന്നും രോഹിത് പറയുന്നു. എന്നാല് പണം നഷ്ടപ്പെട്ടിട്ടുണ്ട്. 2008 ല് സ്വത്ത് വിറ്റെങ്കിലും പണമൊന്നും വീട്ടില് എത്തിട്ടില്ലെന്നും രോഹിത് പ്രതികരിച്ചു.\nകഴിഞ്ഞ രണ്ട് മാസത്തിനിടെയുണ്ടായ അന്വേഷണത്തിനിടെ പൊലീസിന്റെ ശ്രദ്ധയില്‍പ്പെട്ട സംഭവമാണ് ഇത്. പ്രാദേശിക കോണ്‍ഗ്രസ് നേതാവായിരുന്നു രാമകൃഷ്ണന്. ഇദ്ദേഹത്തിന് പലയിടത്തും കടകളും മുറികളുമുണ്ടായിരുന്നു.\nജോളിയും സുഹൃത്ത് സുലേഖയും നടത്തിയ ബ്യൂട്ടിബാര്‍ലറുമായി രാമകൃഷ്ണന് ബന്ധമുണ്ടായിരുന്നതായാണ് റിപ്പോര്‍ട്ട്. അവരുമായി സൗഹൃദം ഉണ്ടായിരുന്നതായും റിപ്പോര്‍ട്ടുണ്ട്. 2016 മെയ് 17 നാണ് രാമകൃഷ്ണന് മരിക്കുന്നത്. നിയസഭാ തെരഞ്ഞെടുപ്പ് നടന്നതിന്റെ പിറ്റേദിവസം. വീട്ടിലെത്തി ഉറങ്ങാന് കിടന്നപ്പോള് അസ്വസ്ഥതയുണ്ടാവുകയും മരണപ്പെടുകയുമായിരുന്നു.\nകഴിഞ്ഞ ദിവസമാണ് പൊലീസ് അന്വേഷണത്തിന്റെ ഭാഗമായി രാമകൃഷ്ണന്റെ വീട്ടില് എത്തിയത്. 2008 മുതല് രാമകൃഷ്ണന് സാമ്പത്തിക നഷ്ടമുണ്ടായിരുന്നു. കുടുംബ സ്വത്ത് വിറ്റ പണം ആരോ തട്ടിയെടുത്തതായും സൂചന ലഭിച്ചിട്ടുണ്ട്. ജോളിയില് നിന്ന് ചോദ്യം ചെയ്തതില് നിന്നും ലഭിച്ച വിവര പ്രകാരമാണ് രാമകൃഷ്ണന്റെ വീട്ടിലെത്തി ക്രൈംബ്രാഞ്ച് മൊഴിയെടുത്തതാണെന്നാണ് റിപ്പോര്‍ട്ട്.\nഈ കുടുംബത്തിന്റെ പരാതി ഇല്ലാതെ തന്നെയാണ് പൊലീസ് ഇവരുടെ വീട്ടിലെത്തി മൊഴിയെടുത്തത്. രാമകൃഷ്ണന്റേത് ഹൃദ്രോഗം മൂലമുള്ള മരണമാണെന്നാണ് കുടുംബം കരുതുന്നത്.


വിസ്മയയുടെ മരണം: ഐജി ഇന്ന് കൊല്ലത്ത്; പോസ്റ്റ്‌മോർട്ടം റിപ്പോർട്ട് നിർണായകമാകും| Vismaya death post-mortem report will be crucial, IG Harshitha Attaluri will reach Kollam to investigate – News18 Malayalam\nവിസ്മയയുടെ നിലമേലിലെ വീട്ടിലെത്തിയ ശേഷം ശൂരനാട് പൊലീസിന്റെ അന്വേഷണനടപടികൾ ഐജി വിലയിരുത്തും. ആത്മഹത്യയാണോ കൊലപാതകമാണോ എന്നതില് പോസ്റ്റുമോര്‍ട്ടം റിപ്പോര്‍ട്ട് നിര്‍ണായകമാകും.\nLast Updated : June 23, 2021, 07:42 IST\nകൊല്ലം: വിസ്മയയുടെ മരണത്തില് കേസന്വേഷത്തിന്റെ മേല്‍നോട്ട ചുമതലയുള്ള ദക്ഷിണ മേഖല ഐ ജി ഹര്‍ഷിത അട്ടല്ലൂരി ഇന്ന് കൊല്ലത്തെത്തും. വിസ്മയയുടെ നിലമേലിലെ വീട്ടിലെത്തിയ ശേഷം ശൂരനാട് പൊലീസിന്റെ അന്വേഷണനടപടികൾ ഐജി വിലയിരുത്തും. ആത്മഹത്യയാണോ കൊലപാതകമാണോ എന്നതില് പോസ്റ്റുമോര്‍ട്ടം റിപ്പോര്‍ട്ട് നിര്‍ണായകമാകും.\nശൂരനാട് പൊലീസ് റജിസ്റ്റര് ചെയ്ത കേസില് ഉന്നത പൊലീസ് ഉദ്യോഗസ്ഥര് വിസ്മയയുടെ മാതാപിതാക്കളില്‍നിന്ന് ഇന്നലെ മൊഴിയെടുത്തു. അന്വേഷണത്തില് തൃപ്തിയുണ്ടെന്നാണ് വിസ്മയയുടെ കുടുംബം പറയുന്നത്. വാട്സാപ് ചാറ്റുകളും മര്‍ദനമേറ്റ ചിത്രങ്ങളും സഹിതം പൊലീസിന് കൈമാറിയെന്ന് സഹോദരൻ വിജിത് പറഞ്ഞു. കേസിൽ വിസ്മയയുടെ ഭർത്താവ് കിരൺ കുമാറിനെ പൊലീസ് അറസ്റ്റ് ചെയ്തിരുന്നു. ശാസ്താംകോട്ട കോടതി റിമാൻഡ് ചെയ്ത കിരണിനെ കൊട്ടാരക്കര സബ് ജയിലിലേക്ക് മാറ്റി.\nകൊലപാതകമെന്ന് ആവർത്തിച്ച് കുടുംബം\nവിസ്മയയുടെ മരണം ആത്മഹത്യയല്ലെന്നും കൊലപാതകമെന്നും ആവർത്തിച്ചു പറഞ്ഞ് കുടുംബംയ. തൂങ്ങിമരിച്ചതാണെന്നാണ് പ്രാഥമിക നിഗമനമെന്ന് പൊലീസ് പറയുന്നുണ്ടെങ്കിലും ബന്ധുക്കൾ അത് അംഗീകരിക്കുന്നില്ല. വിസ്മയ ഭർത്താവിന്റെ കണ്ണുവെട്ടിച്ച് വീട്ടിലേക്ക് വരാനുള്ള ശ്രമത്തിലായിരുന്നെന്ന് ഒരു സുഹൃത്തിനോട് പറഞ്ഞിരുന്നെന്ന് ബന്ധുക്കൾ പറയുന്നു.\nതാൻ കൊല്ലപ്പെടാൻ സാധ്യതയുണ്ടെന്നും വിസ്മയ പറഞ്ഞെന്നും ഈ സുഹൃത്ത് ബന്ധുക്കളെ അറിയിച്ചു. വീട്ടിലേക്ക് രക്ഷപ്പെടാൻ അവസരം കാത്തിരുന്ന മകൾ ആത്മഹത്യ ചെയ്തെന്നു പറഞ്ഞാൽ അത് വിശ്വസിക്കാനാകില്ലെന്ന് പിതാവ് ത്രിവിക്രമൻ നായർ പറയുന്നു. തൂങ്ങിമരണത്തിന്റെ ലക്ഷണങ്ങൾ ശരീരത്തിലില്ല. കഴുത്തിലെ പാട് കണ്ടാൽ തൂങ്ങി മരിച്ചതാണെന്ന് തോന്നില്ല.\nവിസ്മയയുടെ മൊബൈൽ ഫോൺ പൊട്ടിച്ചത് തെളിവ് നശിപ്പിക്കാനാണെന്നും അവർ ആരോപിക്കുന്നു. മരണത്തിന്റെ തലേ രാത്രിയും പരീക്ഷ എഴുതാൻ ഭർത്താവ് അനുവദിക്കാത്തതിന്റെ വിഷമമാണ് വിസ്മയ അമ്മയോട് പറഞ്ഞത്. പരീക്ഷാ ഫീസ് അടയ്ക്കാൻ പണം അയച്ചുതരണമെന്നും അമ്മയോടു പറഞ്ഞിരുന്നു.\nഅതേസമയം, മന്ത്രി വീണാ ജോര്‍ജ് ഇന്നലെ വിസ്മയയുടെ നിലമേലിലെ വീട് സന്ദര്‍ശിച്ചു. സ്ത്രീധനവുമായി ബന്ധപ്പെട്ട വിഷയങ്ങള് ഒരിടവേളയ്ക്കു ശേഷം വീണ്ടും സമൂഹത്തില് ചര്‍ച്ചയാവുന്നത് അങ്ങേയറ്റം ഗൗരവമുള്ള സാമൂഹ്യവിപത്താണെന്നായിരുന്നു മുഖ്യമന്ത്രി പിണറായി വിജയൻ പ്രതികരിച്ചത്.\nതിങ്കളാഴ്ച പുലര്‍ച്ചെ വിസ്മയയുമായി വഴക്കിട്ടിരുന്നു. വഴക്കിന് ശേഷം വീട്ടില്‍പോകണമെന്ന് വിസ്മയ പറഞ്ഞു. പിന്നീട് മാതാപിതാക്കള് ഇടപെട്ടാണ് പ്രശ്‌നം പരിഹരിച്ചത്. ഇതിനുശേഷമാണ് വിസ്മയ ജീവനൊടുക്കിയതെന്നും കിരണ്‍കുമാര് പൊലീസിനോട് പറഞ്ഞു. വഴക്കിന് ശേഷം ശുചിമുറിയില് പോയ വിസ്മയ ഏറെനേരം കഴിഞ്ഞിട്ടും പുറത്തുവന്നില്ല. 20 മിനിറ്റ് കഴിഞ്ഞിട്ടും ഭാര്യ പുറത്തുവരാതിരുന്നതിനാല് വാതില് ചവിട്ടിത്തുറന്നെന്നും അപ്പോഴാണ് ജീവനൊടുക്കിയ നിലയില് കണ്ടതെന്നുമാണ് കിരണിന്റെ മൊഴി.\nFirst published: June 23, 2021, 07:42 IST


ഈ അടുത്തകാലത്തായാണ് ഇത്തരം വാര്‍ത്തകള് കൂടിവന്നത്.പത്രം തുറന്നാല് വിശ്വസിക്കാന് കഴിയാത്ത ഇത്തരം വാര്‍ത്തകള് അതെ പുതുതലമുറയിലെ യുവാക്കളുടെ മരണവാര്‍ത്തകള് .\nബൈക്ക് ടിപ്പര് ലോറിയുമായി കൂട്ടിയിടിച്ച് 21കാരന് മരണമടഞ്ഞു.നിര്‍ത്തിയിട്ട കാറില് ടിപ്പര്‍ലോറിയിടിച്ച് എം ബി എ വിദ്യാര്‍ത്ഥി മരണപ്പെട്ടു , നേരം പുലര്‍ന്നാല് ഇരുട്ടുമ്പോഴേക്കും ഇത്തരം വാര്‍ത്തകള് കേട്ട് കാതുകള് മരവിച്ചുതുടങ്ങി .\nപ്രായമായ എത്രയോ പേര് മരണം കാത്ത് കിടക്കുന്ന ഇക്കാലത്ത് ഈ യുവാക്കളുടെ മരണവാര്‍ത്ത കണ്ണീരിലാഴ്ത്താത്തഹൃദയങ്ങള് ഭൂമിയില് ഒട്ടും തന്നെ ഇല്ലാതായി .\nപ്രായമായവര് അടക്കം പറഞ്ഞു “കാലനും ഇപ്പോ ഞങ്ങളെ വേണ്ടാണ്ടായി ” കേരളത്തില് ഓള്‍ഡ് ഏയ്ജ്ഡ് ഹോമുകള് വന് വ്യവസായമായി വളര്‍ന്നുവരുന്നു . ഫേയ്സ് ബുക്കിലും , യൂറ്റൂബിലും ചര്‍ച്ചകള് പൊടിപൊടിച്ചു . എന്തിനുമില്ലേ ഒരു പോംവഴി പരിഹാരം . തീര്‍ച്ചയായും ! അങ്ങനെ ഒരു പറ്റം യുവാക്കള് യമരാജന് ഒരു പരാതി കൊടുക്കാന് തീരുമാനിച്ചു . പക്ഷേ എങ്ങനെ? ചിലര് പറഞ്ഞു നമുക്ക് ഇ-മെയില് ചെയ്യാം . മറ്റുചിലര് പറഞ്ഞു നമുക്ക് എസ് എം എസ് ആവാം . അഭിപ്രായങ്ങള് കാടുകയറി . അങ്ങിനെയിരിക്കെ ആരോ പറഞ്ഞു. കര്‍ക്കിടകത്തിലെ കറുത്തവാവിന് യമരാജന് ഭൂമിയില് നേരിട്ടെത്തി ആത്മാക്കള്‍ക്ക് മോക്ഷം നല്‍കുന്ന ഒരു ചടങ്ങുണ്ട് . ഏഴര വെളുപ്പിന് നിളയുടെ തീരത്ത് ചെന്നാല് അദ്ദേഹത്തെ നേരില്‍കണ്ട് കാര്യം ഉണര്‍ത്തിക്കാം . എല്ലാവരും ഏകസ്വരത്തില് ആ അഭിപ്രായത്തെ പിന് തുണച്ചു.\nകര്‍ക്കിടകത്തിലെ കറുത്തവാവിന് ദിവസം ഒരുപറ്റം യുവാക്കള് ഇറുകിയ ജീന്‍സും ചെവിയില് ഇയര്‍ഫോണും വായില് പാന്‍പരാഗുമായി യമരാജനെ കാത്തുനിന്നു . ഇമചിമ്മാതെ കാത്തുനിന്ന യുവതലമുറയുടെ മുന്നിലേക്ക് യമദേവന് തന്റെ ഷവര്‍ലെ കാറില് വന്നിറങ്ങി . യുവാക്കളുടെ നീണ്ട നിര കണ്ട യമദേവന് ഒന്നു പകച്ചു.\nപിന്നെ മുന്നില് നേതാവെന്ന് തോന്നുന്നിക്കുന്ന ഒരുവന്റെ മുഖത്തേക്ക് കനപ്പിച്ച് ഒന്നു നോക്കി . ഇരു മുട്ടുകളും കൂട്ടിയിടിക്കുന്ന ആ യുവാവ് അല്പം മുന്നോട്ടാഞ്ഞു. തന്റെ കൈയ്യിലുള്ള പരാതി യമദേവന്റെ നേര്‍ക്ക് നീട്ടി .\nഒന്നു മടിച്ചെങ്കിലും യമരാജന് പരാതി ഒരാവര്‍ത്തി ഓടിച്ചു വായിച്ചു . ആശങ്കയോടെ തന്നെ നോക്കുന്ന യുവാക്കളുടെ നേര്‍ക്ക് നിസ്സഹായതയോടെ ഒന്നു നോക്കി . എന്നിട്ടു പറഞ്ഞു .\n“കേരളത്തില് എല്.കെ.ജി.മുതല് ഇപ്പോള് കമ്പ്യൂട്ടര് പഠനം തുടങ്ങി. നൂറില് തൊണ്ണൂറ്റിഒന്‍പതുപേരും ഐ.ടി വിദ്യാര്‍ത്ഥികളാണ്. ”\nഅതിന് , കൂട്ടത്തില്‍നിന്നും ആരോ ഒരു മറുചോദ്യം എറിഞ്ഞു.\nയമരാജന് തുടര്‍ന്നു. “സ്വര്‍ഗവും നരഗവും പൂര്‍ണ്ണമായും കമ്പ്യൂട്ടര്‍വല്‍ക്കരിച്ചതിനാല് അവിടത്തെ ജോലികള് ചെയ്യുന്നതിന് ചെറുപ്പക്കാരെയാണ് ഇപ്പോള് ഞങ്ങള്‍ക്കു കൂടുതലായി ആവശ്യം.\nഇതുകേട്ട് വാ പൊളിച്ചുനിന്ന യുവാക്കളുടെ വായിലേക്ക് കര്‍ക്കിടകത്തിലെ മഴത്തുള്ളികള് ചന്നം പിന്നം പെയ്തുകൊണ്ടിരുന്നു.\nചിത്രകലാ അധ്യാപകൻ, കാർട്ടൂണിസ്‌റ്റ്, പത്രപ്രവർത്തകൻ, ഡിസൈനർ എന്നീ നിലകളിൽ അറിയപ്പെടുന്നു. മലയാള മനോരമ ആഴ്‌ചപതിപ്പ്, മാതൃഭൂമി, ചന്ദ്രിക, മലപ്പുറം വോയ്‌സ്, സ്‌റ്റുഡൻസ് വോയ്‌സ്, വോയ്‌സ് പബ്ലിക്കേഷൻ തുടങ്ങിയ പ്രസിദ്ധീകരണങ്ങളിൽ ഇല്ലസ്‌ട്രേഷൻ ആർട്ടിസ്‌റ്റായും, മലർവാടി, യൂറിക്ക, ബാലരമ എന്നീ കുട്ടികളുടെ മാസികകളിൽ ചിത്രകഥകളും, ബാലസാഹിത്യ രചനകളും ചെയ്യുന്നതോടൊപ്പം തമാശ കാർട്ടൂൺ മാസിക, നക്ഷത്രരാജ്യം വാരിക, മറുമൊഴി മാസിക തുടങ്ങിയവയിൽ കാർട്ടൂൺ ഇല്ലസ്‌ട്രേറ്ററായും പ്രവർത്തിക്കുന്നു. അരീക്കോട് മജ്‌മഅ ഇംഗ്ലീഷ് സ്‌കൂൾ, മൈസസ് പബ്ലിക് സ്‌കൂൾ എന്നിവിടങ്ങളിൽ ചിത്രകലാ അധ്യാപകനായും പ്രവർത്തിക്കുന്നു.\nമലപ്പുറം - 673644.


എസ്എസ്എല്‍സി ചോദ്യപേപ്പര് വിവാദം: രണ്ട് അധ്യാപകരെ സസ്‌പെന്‍ഡ് ചെയ്തു - Calicut Journal\nHome » ന്യൂസ് & വ്യൂസ് » എസ്എസ്എല്‍സി ചോദ്യപേപ്പര് വിവാദം: രണ്ട് അധ്യാപകരെ സസ്‌പെന്‍ഡ് ചെയ്തു\nഎസ്.എസ്.എല്.സി കണക്ക് പരീക്ഷയുടെ ചോദ്യപേപ്പര് വിവാദവുമായി ബന്ധപ്പെട്ട് രണ്ട് അധ്യാപകരെ പൊതു വിദ്യാഭ്യാസ വകുപ്പ് സെക്രട്ടറി ഉഷ ടൈറ്റസ് സസ്‌പെന്‍ഡ് ചെയ്തു. ചോദ്യപേപ്പര് തയ്യാറാക്കിയ സമിതിയുടെ ചെയര്‍മാന് കെ.ജി വാസു, അധ്യാപകന് ജി. സുജിത് കുമാര് എന്നിവര്‍ക്കെതിരെയാണ് നടപടി.\nപരീക്ഷ മൂല്യ നിര്‍ണയ ജോലികളില് നിന്ന് ഇവരെ വിലക്കുകയും ചെയ്തിട്ടുണ്ട്. മൂന്ന് ദിവസത്തിനകം പൊതു വിദ്യാഭ്യാസ വകുപ്പ് സെക്രട്ടറിയുടെ റിപ്പോര്‍ട്ട് കിട്ടിയതിനുശേഷമായിരിക്കും ഇവര്‍ക്കെതിരെ കൂടുതല് നടപടിയുണ്ടാവുക.\nകണക്കുപരീക്ഷയുടെ ചോദ്യപേപ്പറില് മോഡല് ചോദ്യപേപ്പറിലെ 13 ചോദ്യങ്ങള് അതേപടി പകര്‍ത്തിയ സംഭവം വിവാദമായിരുന്നു. മലപ്പുറത്തെ സ്വകാര്യ ഏജന്‍സി തയാറാക്കിയ മോഡല് ചോദ്യപേപ്പറിലെ ചോദ്യങ്ങളാണു പരീക്ഷയ്ക്കു തയാറാക്കിയ ചോദ്യപേപ്പറില് കടന്നുകൂടിയത്. ചോദ്യപേപ്പര് തയാറാക്കിയ അധ്യാപകന് സ്വകാര്യ സ്ഥാപനത്തില് പഠിപ്പിച്ചിരുന്നതായി നേരത്തേ തന്നെ കണ്ടെത്തിയിരുന്നു.\nPrevious: ജില്ലയിൽ കുടിവെള്ള വിതരണത്തിന് 63 കിയോസ്കുകൾ\nNext: സ്ത്രീ സുരക്ഷയ്ക്കായി ഷി ലോഡ്ജ് ഒരുങ്ങുന്നു


Upcoming Electric Cars | 2022ല് ഇന്ത്യയില് പുറത്തിറങ്ങാനിരിക്കുന്ന ഇലക്ട്രിക് കാറുകള് | Year Opener 2022 Upcoming Electric Cars in India A Detailed List – News18 Malayalam\nUpcoming Electric Cars | 2022ല് ഇന്ത്യയില് പുറത്തിറങ്ങാനിരിക്കുന്ന ഇലക്ട്രിക് കാറുകള്\nബിഎംഡബ്ല്യു ഐഎക്‌സ് (BMW iX), പോര്‍ഷെ ടെയ്കാന് (Porsche Taycan), ടാറ്റ ടിഗോര് ഇവി (Tata Tigor EV) തുടങ്ങിയ പുതിയ കാറുകൾ പോയവർഷം വിപണിയിലെത്തുകയും ചെയ്തു. 2022ല് ഇന്ത്യയില് പുറത്തിറങ്ങാനിരിക്കുന്ന ഇലക്ട്രിക് കാറുകള് ഏതൊക്കെയെന്ന് നോക്കാം\n2022ല് വാഹന വിപണിയിൽ (Vehicle Market) തരംഗം സൃഷ്ടിക്കാൻ പോവുകയാണ് ഇലക്ട്രിക് കാറുകൾ (Electric Cars). ഇത് മനസ്സിലാക്കിയതോടെ വാഹന നിര്‍മ്മാതാക്കളില് (Automakers) പലരും ഇലക്ട്രിക് വാഹന നിര്‍മ്മാണത്തിലേക്ക് തിരിഞ്ഞു. ഇന്ധന വില വര്‍ധനവും വായു മലിനീകരണവും ഇലക്ട്രിക് വാഹനങ്ങളുടെ സ്വീകാര്യതയ്ക്ക് ഒരു പരിധി വരെ കാരണങ്ങളാണ്. ഇലക്ട്രിക് വാഹനങ്ങള് കൂടുതല് പരിസ്ഥിതി സൗഹാര്‍ദ്ദമാണ്. ബിഎംഡബ്ല്യു ഐഎക്‌സ് (BMW iX), പോര്‍ഷെ ടെയ്കാന് (Porsche Taycan), ടാറ്റ ടിഗോര് ഇവി (Tata Tigor EV) തുടങ്ങിയ പുതിയ കാറുകൾ പോയവർഷം വിപണിയിലെത്തുകയും ചെയ്തു. 2022ല് ഇന്ത്യയില് പുറത്തിറങ്ങാനിരിക്കുന്ന ഇലക്ട്രിക് കാറുകള് ഏതൊക്കെയെന്ന് നോക്കാം.\nടാറ്റ ആല്‍ട്രോസ് ഇവി (Tata Altroz EV)\nഇലക്ട്രിക് വാഹനങ്ങളിൽ ആദ്യം വിപണിയിലെത്താൻ സാധ്യതയുള്ള മോഡലാണ് ഇത്. ഒറ്റ ചാര്‍ജില് 250 മുതല് 300 കിലോമീറ്റര് വരെ സഞ്ചരിക്കാന് പറ്റുന്ന തരത്തിലായിരിക്കും കാറിന്റെ ഡിസൈന്. കൂടാതെ ഒരു മണിക്കൂര് കൊണ്ട് 80 ശതമാനം വരെ ചാര്‍ജ് ചെയ്യാവുന്ന സാങ്കേതികവിദ്യയും പുതിയ കാറിലുണ്ടാകുമെന്നാണ് കമ്പനി പറയുന്നത്. 10-15 ലക്ഷം രൂപ വരെയായിരിക്കും കാറിന്റെ വില. ആല്‍ട്രോസ് ഇവിയില് ശേഷി കൂടിയ ഒരു ബാറ്ററിയോ അല്ലെങ്കില് ഒന്നില് കൂടുതല് ബാറ്ററികളോ ടാറ്റ മോട്ടോര്‍സ് സജ്ജീകരിക്കുമെന്നാണ് റിപ്പോര്‍ട്ട്. ഇതോടെ 312 കിലോമീറ്ററിലധികം റേഞ്ചുള്ള നെക്സോണ് ഇവിയെക്കാള് 40 ശതമാനം വരെ കൂടുതല് റേഞ്ച് ആല്‍ട്രോസ് ഇവിയ്ക്കുണ്ടാകും. ഇത് ഏകദേശം 500 കിലോമീറ്റര് ആയിരിക്കും.\nടാറ്റ പഞ്ച് ഇവി (Tata Punch EV)\nവാഹനം എന്ന് വിപണിയില് ലഭ്യമാകുമെന്ന് ഇതുവരെ പ്രഖ്യാപിച്ചിട്ടില്ലെങ്കിലും നമ്മള് പ്രതീക്ഷിക്കുന്നതിനേക്കാള് മുമ്പ് തന്നെ ടാറ്റ പഞ്ച് ഇവി പുറത്തിറങ്ങും എന്നാണ് സൂചന. ടിഗോര് ഇവിക്ക് സമാനമായ വില തന്നെയാണ് പഞ്ച് ഇവിക്കും. ഏകദേശം 10 ലക്ഷം രൂപയോളമായിരിക്കും വാഹനത്തിന്റെ വില.\nമഹീന്ദ്ര എക്‌സ്‌യുവി300 ഇലക്ട്രിക്, ഇകെയുവി100 (Mahindra XUV300 Electric, eKUV100)\nഒറ്റത്തവണ ചാര്‍ജ് ചെയ്താല് 250 കിലോമീറ്റര് വരെ ഓടുന്ന എസ് യു വിക്ക് മണിക്കൂറില് 150 കിലോമീറ്റര് ആണ് മഹീന്ദ്ര വാഗ്ദാനം ചെയ്യുന്ന പരമാവധി വേഗം. രാജ്യത്തെ ഏറ്റവും വില കുറഞ്ഞ ഇലക്ട്രിക് കാറായ ഇ-കെയുവി 100നു പിന്നാലെ ദില്ലി ഓട്ടോ എക്‌സ്‌പോയില് കോംപാക്ട് എസ്‌യുവി മോഡലായ എക്സ്‍യുവി 300ന്റെ ഇലക്ട്രിക് പതിപ്പ് മഹീന്ദ്ര 2020ല് അവതരിപ്പിച്ചിരുന്നു. നെക്സോണ് ഇവി ആയിരിക്കും ഈ വാഹനത്തിന്റെ എതിരാളി എന്നതുകൊണ്ടുതന്നെ വിലയും നെക്സോണ് ഇവിക്ക് സമാനമായിരിക്കും. ഏകദേശം 15 ലക്ഷത്തിനടുത്തായിരിക്കും വാഹനത്തിന്റെ വില. ഇ-കെയുവി ഇലക്ട്രിക് കാറിന് 10 ലക്ഷത്തിന് താഴെയാണ് വില.\nഇന്ത്യയിലെ എംജിയുടെ രണ്ടാമത്തെ കാറാണ് ഇസെഡ്എസ് ഇവി. ഇസെഡ്എസ്സിനുള്ളത് 44.5 kWh ടെര്‍ണറി ലിഥിയം ബാറ്ററിയും ഒരു ഇലക്ട്രിക്ക് മോട്ടോറും അടങ്ങുന്ന ഇലക്ട്രിക്ക് പവര് ട്രെയിനാണ്. 143 എച്ച് പി കരുത്തും 353 ന്യൂട്ടണ് മീറ്റര് ടോര്‍ക്കുമാണ് ഇസെഡ്എസ്സ് ഉത്പ്പാദിപ്പിക്കുന്നത്. പൂജ്യത്തില് നിന്നും മണിക്കൂറില് 100 കിലോമീറ്റര് വേഗതയിലേക്ക് ഇസെഡ്എസ്സിനു കുതിക്കാൻ 8.5 സെക്കന്‍ഡുകള് മാത്രം മതിയാവും. മണിക്കൂറില് 140 കിലോമീറ്ററാണ് പരമാവധി വേഗം. 2022 പകുതിയോടെ വാഹനം ഇന്ത്യന് വിപണിയിലെത്തും.\n2019ലാണ് ദക്ഷിണ കൊറിയന് വാഹന നിര്‍മ്മാതാക്കളായ ഹ്യുണ്ടായ് കോന ഇലക്ട്രിക് എസ്‌യുവികൾ ഇന്ത്യയില് അവതരിപ്പിച്ചത്. ടിഗോര് ഇലക്ട്രിക്, ഇ-വെരിറ്റോ എന്നിവയെക്കാള് ഇരട്ടിയിലേറെ വിലയുള്ള കാറാണ് കോന ഇലക്ട്രിക്, 23.76 ലക്ഷം രൂപയാണ് ഇതിന്റെ വില. ഒറ്റ ചാര്‍ജില് 452 കിലോമീറ്റര് ദൂരം കോന പിന്നിടുമെന്നാണ് കമ്പനിയുടെ ഉറപ്പ്. കിലോമീറ്ററിന് വെറും 40 പൈസ മാത്രമാണ് കോനയുടെ റണ്ണിങ് കോസ്റ്റ്. 134 ബിഎച്ച്പി പവറും 395 എന്‍എം ടോര്‍ക്കും ഉത്പാദിപ്പിക്കുന്ന ഇലക്ട്രിക് മോട്ടോറും 39.2 kWh ലിഥിയം അയേണ് പോളിമെര് ബാറ്ററിയുമാണ് ഇലക്ട്രിക് കോനയിലുള്ളത്. എളുപ്പത്തില് വേഗതയാര്‍ജിക്കാനും ഈ മോഡലിന് സാധിക്കും. 9.7 സെക്കന്‍ഡില് പൂജ്യത്തില് നിന്ന് നൂറ് കിലോമീറ്റര് വേഗതയിലെത്താം. വാഹനം ചില അപ്‌ഡേറ്റുകളുമായി വിപണിയില് തിരിച്ചെത്തും. ഏകദേശം 25 ലക്ഷം രൂപയായിരിക്കും വാഹനത്തിന്റെ പുതിയ വില.\nവോള്‍വോ എക്‌സ്‌സി40 റീചാര്‍ജ് (Volvo XC40 Recharge)\nവോള്‍വോ എക്‌സ് സി 40 റീചാര്‍ജ് അടുത്ത രണ്ട് മാസങ്ങള്‍ക്കുള്ളില് കമ്പനി വിപണിയിൽ അവതരിപ്പിച്ചേക്കും. 402 ബിഎച്ച്പി കരുത്തും 660 എന്‍എം പീക്ക് ടോര്‍ക്കുമാണ് കാറിന്റെ പ്രത്യേകത. കാറിന് 4.9 സെക്കന്‍ഡിനുള്ളില് മണിക്കൂറിൽ 100 കിലോമീറ്റര് വേഗത കൈവരിക്കാൻ കഴിയും. 50-60 ലക്ഷം രൂപ വരെയായിരിക്കും വാഹനത്തിന്റെ വില.\nമിനി കൂപ്പര് എസ്ഇ (Mini Cooper SE)\nഈ വര്‍ഷം ഫെബ്രുവരിയിലോ മാര്‍ച്ചിലോ വാഹനം അവതരിപ്പിച്ചേക്കും. 50-60 ലക്ഷം രൂപ വരെയായിരിക്കും വാഹനത്തിന്റെ വില. ബിഎംഡബ്ല്യു ഗ്രൂപ്പില് നിന്നുള്ള ആദ്യ ഇലക്ട്രിക് കാറാണ് കൂപ്പര് എസ്ഇ. മിനി കൂപ്പറിന്റെ ത്രീ ഡോര് മോഡലിനെ അടിസ്ഥാനമാക്കിയാണ് കൂപ്പര് എസ് ഇ ഇലക്ട്രിക് പതിപ്പിനെ കമ്പനി അണിയിച്ചൊരുക്കിയിരിക്കുന്നത്. 184 എച്ച്പി കരുത്തും 270 ന്യൂട്ടണ് മീറ്റര് ടോര്‍ക്കും ഈ കാര് ഉല്‍പ്പാദിപ്പിക്കും. അതുവഴി വെറും 7.3 സെക്കന്‍ഡില് 100 കിലോമീറ്റര് വേഗത കൈവരിക്കാന് ഇതിന് കഴിയും. 32.6 kWh ശേഷിയുള്ള ബാറ്ററിയാണ് ഇതിന് കരുത്തേകുന്നത്. അതിനാല് ഈ ചെറിയ ഇലക്ട്രിക് കാര് 270 കിലോമീറ്റര് വരെ ഡ്രൈവിംഗ് റേഞ്ച് വാഗ്ദാനം ചെയ്യുന്നു. മൊത്തം നാല് നിറങ്ങളിലാണ് ഈ ഇലക്ട്രിക് കാർ വിപണിയിലെത്തുക.\nബിഎംഡബ്ല്യു ഐ4 (BMW i4)\n80-90 ലക്ഷം രൂപ വരെയാണ് വാഹനത്തിന്റെ വില. 2022 പകുതിയോടെ വാഹനം ഇന്ത്യന് വിപണിയില് അവതരിപ്പിക്കും. ഒറ്റത്തവണ ചാര്‍ജ് ചെയ്താല് 600 കിലോമീറ്റര് വരെ ഓടാന് ഐ ഫോറിന് കഴിയുമെന്നാണ് ബി എം ഡബ്ല്യുവിന്റെ അവകാശവാദം. കാറിലെ വൈദ്യുത പവര് ട്രെയ്‌ന് പരമാവധി 537 പി എസ് വരെ കരുത്ത് ഉത്പാദിപ്പിക്കാനാവും. വിപണിയിലെത്തുമ്പോള് മറ്റ് ഇലക്ട്രിക് കാറുകളായ പോര്‍ഷെ ടൈകാന്, ടെസ്ല മോഡല് ത്രീ തുടങ്ങിയവയോടാവും ഐ ഫോറിന്റെ മത്സരം\nമെര്‍സിഡസ് ബെന്‍സ് ഇക്യുഎസ് (Mercedes-Benz EQS)\nമെര്‍സിഡസ് ഇക്യുസി നേരത്തെ ഇന്ത്യയില് അവതരിപ്പിച്ചിരുന്നു. 1.07 കോടിയാണ് വാഹനത്തിന്റെ എക്‌സ് ഷോറൂം വില. ഇതില് നിന്ന് വലിയ വ്യത്യാസങ്ങളൊന്നും ഇക്യുഎസിനും ഉണ്ടാകില്ലെന്ന് നമുക്ക് പ്രതീക്ഷിക്കാം. 107.1 kWh ബാറ്ററി പാക്കായിരിക്കും വാഹനത്തില് ഉള്ളത്. അതായത്, 770 കിലോമീറ്റര് വരെ സഞ്ചരിക്കാം. പുതിയ മെഴ്സിഡസ് ബെന്‍സ് ഇക്യുഎസ് 450+, ഇക്യുഎസ് 580 എന്നിങ്ങനെ രണ്ട് മോഡലുകളില് ലഭ്യമാകും.\nഫോര്‍ഡ് മസ്താങ് മാക് ഇ (Ford Mustang Mach E)\n500 കിലോമീറ്ററോളം സഞ്ചരിക്കാന് കഴിയുന്ന വാഹനത്തിന് 80-90 ലക്ഷം രൂപ വരെയായിരിക്കും വില. 2022ന്റെ അവസാനത്തോടെ വാഹനം വിപണിയിലെത്തും. വാഹനത്തിന്റെ ഇന്റീരിയര് ടെസ്ലയുടെ വാഹനങ്ങളെ അനുസ്മരിപ്പിക്കുന്ന വിധത്തിലാണ് ക്രമീകരിച്ചിരിക്കുന്നത്. സീറ്റുകളും, സ്റ്റിയറിംഗ് വീലും സെന്‍സികോ ലെതറില് പൊതിഞ്ഞിരിക്കുന്നു. ഡാഷ് ബോര്‍ഡിന്റെ നടുക്കായി ക്രമീകരിച്ചിരിക്കുന്ന 15.5 ഇഞ്ച് ടച്‌സ്‌ക്രീന് ആണ് ഇന്റീരിയറിലെ പ്രധാന ആകര്‍ഷണം. ഏറെക്കുറെ എല്ലാ ക്രമീകരണങ്ങളും ഈ ടച് സ്‌ക്രീന് വഴി നിയന്ത്രിക്കാം. ഇത് കൂടാതെ സ്റ്റിയറിംഗ് വീലിനു പിന്നിലായി 10.2-ഇഞ്ച് ഡിജിറ്റല് ഇന്‍സ്ട്രുമെന്റ് ക്ലസ്റ്ററുമുണ്ട്.\nടെസ്ല മോഡല്3(Tesla Model 3)\nഇന്ത്യയില് ലഭ്യമാകുന്ന ടെസ്ലയുടെ ആദ്യത്തെ ഇലക്ട്രിക് കാറാണിത്. ബ്രാന്‍ഡിന്റെ ഇന്ത്യയിലെ ആസ്ഥാനം മുംബൈ ആയിരിക്കും. ഏറെ പ്രതീക്ഷയോടെ കാത്തിരിക്കുന്ന കാറിന് ഒറ്റ ചാര്‍ജില് 500 കിലോമീറ്റര് ദൂരം വരെ സഞ്ചരിക്കാനാകും. 2022ന്റെ പകുതിയോടെ വാഹനം വിപണിയിലെത്തും. 90 ലക്ഷമായിരിക്കും വാഹനത്തിന്റെ വില. ടെസ്ലയുടെ ബെസ്റ്റ് സെല്ലിങ്ങ് വാഹനങ്ങളുടെ പട്ടികയില് മുന്‍പന്തിയില് നില്‍ക്കുന്ന മോഡലാണ് മോഡല് 3. സുരക്ഷയ്ക്കും സ്‌റ്റൈലിനുമൊപ്പം ഉയര്‍ന്ന റേഞ്ചും നല്‍കുന്നതാണ് ഈ വാഹനത്തെ ജനപ്രിയമാക്കുന്നത്. 225 കിലോമീറ്റര് പരമാവധി വേഗതയുള്ള ഈ വാഹനത്തിന് വെറും 5.3 സെക്കന്റില് പൂജ്യത്തില് നിന്ന് 100 കിലോമീറ്റര് വേഗത കൈവരിക്കാന് സാധിക്കുമെന്നാണ് നിര്‍മാതാക്കള് അവകാശപ്പെടുന്നത്.\nelectric cars in indiaLaunchtata altroz evtesla model 3


ഉത്തരേന്ത്യ ദാറുല്‍ഹുദയെ കാത്തിരിക്കുന്നു - Thelicham\nHome / 2017 / ഉത്തരേന്ത്യ ദാറുല്‍ഹുദയെ കാത്തിരിക്കുന്നു\nഇ.ടി മുഹമ്മദ് ബഷീര് എം.പി February 2, 2018\t2017, slide, SLIDER, Uncategorized, കവര്, ലേഖനം Leaveacomment 687 Views\nദാറുല്‍ഹുദാ ഇസ്്‌ലാമിക് യൂനിവേഴ്‌സിറ്റിയുടെ ബിരുദദാന സമ്മേളനത്തോടനുബന്ധിച്ച തെളിച്ചം മാസിക സ്‌പെഷ്യല് ഇഷ്യൂ പുറത്തിറക്കുന്നതില് അതിയായ സന്തോഷമുണ്ട്. മുസ്‌ലിം സമുദായത്തിനകത്തെ അനിവാര്യതകളുടെ വിടവ് നികത്തുകയാണ് തെളിച്ചം മാസിക ചെയ്തുകൊണ്ടിരിക്കുന്നത്. തെളിച്ചം മാസികയുടെ ഒരു നല്ലവായനക്കാരനാണ് ഞാന്. എനിക്ക് അതിന്റെ തുടക്കകാലം മുതലേ അഭേദ്യമായ ആത്മബന്ധമുണ്ടായിരുന്നു. എല്ലാ ലക്കങ്ങളും വായിച്ചു തീര്‍ക്കാനുള്ള പരിമിതികള് ഉണ്ടായിട്ടുകൂടി മിക്കവാറും ലക്കങ്ങളെല്ലാം ഞാന് വായിക്കാന് ശ്രമിക്കാറുണ്ട്. പല സന്ദര്‍ഭങ്ങളിലായി തെളിച്ചത്തിലെ ലേഖനങ്ങളും പഠനങ്ങളും എന്റെ പ്രസംഗങ്ങളിലും ലേഖനങ്ങളിലും ഞാന് ഉദ്ധരിക്കാറുമുണ്ട്. ക്യത്യമായ ദിശാബോധത്തോടെയുള്ള തെളിച്ചത്തിലെ ലേഖനങ്ങള് സമുദായത്തിനകത്ത് ഒന്നിപ്പിന്റെ വഴികള് കണ്ടെത്തുന്നതിലും ഇസ്്‌ലാമിന്റെ ഐഡിയോളജി അവതരിപ്പിക്കുന്നതിലും ധിഷണാപരമായ കാഴ്ചപ്പാടുകള് മുന്നോട്ടുവെക്കുന്നതിലും എന്നും മുന്‍പന്തിയിലാണ്. മതന്യൂനപക്ഷങ്ങള്‍ക്കിടയില് വ്യത്യസ്തമായ വായനാസംസ്‌കാരം വളര്‍ത്തിയെടുക്കുന്നതില് തെളിച്ചം വഹിച്ച പങ്ക് നിസ്തുലമാണ്.\nമുസ്്‌ലിം സമുദായത്തിനകത്ത് സമന്വയ വിദ്യാഭ്യാസ സ്ഥാപനങ്ങളുടെ ഗണ്യമായ വര്‍ധനവ് ഉണ്ടായിട്ടുണ്ട്. ഞങ്ങളുടെയൊക്കെ ചെറുപ്പകാലത്ത് വാഴക്കാട് ദാറുല് ഉലൂമില് വലിയ പണ്ഡിതര് പഠനത്തിനായി വരാറുണ്ടായിരുന്നു. കണ്ണിയത്ത് ഉസ്താദില് നിന്ന് മഹത്തായ ഗ്രന്ഥങ്ങള് ഓതിയിരുന്ന ഈ പണ്ഡിതരൊക്കെ ഞങ്ങള് സ്‌കൂള് വിദ്യാര്‍ത്ഥികള്‍ക്ക് ചെറിയ ഗ്രന്ഥങ്ങള് ഓതിത്തരും. വളരെ ഉപകാരപ്രദമായ ഒരു കാലമായിരുന്നു അത്. കേരളത്തില് വിവിധ മേഖലകളിലെത്തിപ്പെട്ട ഒരുപാട് പണ്ഡിതര് അവിടെ നിന്ന് പഠിച്ചിറങ്ങിയവരാണ്. അവിടത്തെ കുതുബ് ഖാനയിലുള്ളത്ര കിതാബുകള് അന്ന് കേരളത്തില് വേറെയൊരിടത്തും ഉണ്ടായിരുന്നില്ല. 1963 ല് ബാഫഖി തങ്ങളുടെ കാലത്ത് ബാപ്പു ഹാജിയുടെ നേതൃത്വത്തില് പട്ടിക്കാട് ജാമിഅ: നൂരിയ്യ: നിലവില് വന്നു. അത് ഒരു വൈജ്ഞാനിക ഗോപുരമായി നിലകൊണ്ടു. കാലങ്ങള്‍ക്ക് ശേഷം ചെമ്മാട്ട് ദാറുല്‍ഹുദായും സ്ഥാപിതമായി. മുന് കാലങ്ങളെ അപേക്ഷിച്ച് തികച്ചും ഗണനീയമായ വ്യത്യസ്തത ദാറുല്‍ഹുദാക്കുണ്ടായിരുന്നു. പരമ്പരാഗത പാഠ്യരീതികളുടെയും പാഠ്യക്രമങ്ങളുടെയും വാര്‍പ്പുമാതൃകകളെ ക്രമേണ പരിവര്‍ത്തിപ്പിച്ചെടുത്ത അവിടത്തെ സിലബസ് തികച്ചും വ്യതിരിക്തമായിരുന്നു. ദാറുല്‍ഹുദായുടെ പ്രൊഡക്ടുകള്‍ക്ക് ഇന്ത്യയിലെന്നല്ല ലോകത്താകമാനം ദഅ്‌വീ പ്രവര്‍ത്തനങ്ങളില് ഇടപെടാനുള്ള കരുത്ത് നല്‍കുന്ന രീതിയിലായിരുന്നു അവിടത്ത പാഠ്യരീതിയുടെ വിന്യാസം. ജ്ഞാനപ്രസരണത്തിന്റെ ഈ പുതിയ രീതിശാസ്ത്രം കേരളത്തില് വേറിട്ട വൈജ്ഞാനികവിപ്ലത്തിന് നാന്ദി കുറിക്കുകയും അത് കേരളത്തില് വ്യാപകമാകുകയും ചെയ്തു എന്നത് പിന്നീടുള്ള ചരിത്രം.\nലോകത്താകമാനം ദഅ്‌വീ പ്രവര്‍ത്തനങ്ങളില് ഇടപെടാനുള്ള കരുത്ത് നല്‍കുന്ന രീതിയിലായിരുന്നു അവിടത്ത പാഠ്യരീതിയുടെ വിന്യാസം. ജ്ഞാനപ്രസരണത്തിന്റെ ഈ പുതിയ രീതിശാസ്ത്രം കേരളത്തില് വേറിട്ട വൈജ്ഞാനികവിപ്ലത്തിന് നാന്ദി കുറിച്ചു.\nപണ്ട് നമ്മുടെ വിദ്യാര്‍ത്ഥി സമൂഹത്തിന് അന്യ നാട്ടിലെയും മറു ദേശങ്ങളിലെയും പൊതുജനങ്ങളോട് സംവദിക്കാനും ഇടപെടാനും കാര്യങ്ങള് സമര്‍ത്ഥിക്കാനും പരിമിതികളുണ്ടായിരുന്നു. ഈ പരിമിതികളൊക്കെ ഭേദിച്ചത് ദാറുല്‍ഹുദായാണ്. അവര്‍ക്ക് ഏത് ഭാഷയിലും ഇടപെടാനും പൊതുജനങ്ങളോട് സംവദിക്കാനും കാര്യങ്ങള് മനസ്സിലാക്കാനും ദഅ്‌വീ പ്രവര്‍ത്തനങ്ങള് നടത്താനും സാധിക്കുന്നുണ്ട്. ഈ മേഖലയില് പ്രവര്‍ത്തിക്കുന്ന ഒരുപാട് ഹുദവി സുഹൃത്തുക്കളെ കാണാന് സാധിക്കുന്നതാണ്. ഉത്തരേന്ത്യന് സംസ്ഥാനങ്ങളില്, ഞാനറിയുന്നിടത്തോളം ബീഹാര്, യു.പി, ആസാം, ജാര്‍ഖണ്ഡ്, ബംഗാള്, പഞ്ചാബ്, എന്നീ സംസ്ഥാനങ്ങളിലൊക്കെ ഹുദവികള് ഓരോരോ ജോലിയില് വ്യാപൃതരാണ്. ഞാന് എം.പിയായി ഡല്‍ഹിയില് പോയ ശേഷം മിക്കവാറും ദിവസങ്ങളില് ഹുദവികളെ കണ്ടുമുട്ടാറുണ്ട്. ജുമുഅ നമസ്‌കാരത്തിന് പാര്‍ലമെന്റിനടുത്തുള്ള പള്ളിയിലെത്തുന്നവരായും അല്ലാതെ തന്നെ ജെ.എന്.യുവിലും ഡി.യുവിലും അലിഗഢിലും മറ്റിടങ്ങളിലുമൊക്കെയായി റിസര്‍ച്ച് ചെയ്യുന്ന ഒരുപാട് ഹുദവികള് എന്റെ റൂമില് വരികയും, സംസാരിക്കുകയും, ഇടക്കിടെ നമ്മള് വിളിക്കുന്ന മീറ്റിങ്ങുകളില് അവരെയും പങ്കെടുപ്പിക്കുകയും ചെയ്യാറുണ്ട്. അവിടങ്ങളിലൊക്കെ ഞങ്ങളും അവരെ നന്നായി ഉപയോഗപ്പെടുത്തുന്നുണ്ട്. എന്നെ സംബന്ധിച്ചിടത്തോളം എനിക്ക് ഇംഗ്ലീഷും മലയാളവും മാത്രമേ സംസാരിക്കാനറിയൂ. ഹിന്ദിയും ഉറുദുവും എനിക്ക് സംസാരിക്കാനറിയില്ല. ഉത്തരേന്ത്യന് സംസ്ഥാനങ്ങളിലൊക്കെ പ്രവര്‍ത്തിക്കണമെങ്കില് ഹിന്ദിയിലും ഉറുദുവിലും സംസാരിക്കാന് സാധിക്കണം. ഞങ്ങള് പല സ്ഥലത്തും സംസാരിക്കാന് ഹുദവികളെയാണ് കൊണ്ടുപോകാറുള്ളത് അവര് കാര്യങ്ങള് വേണ്ടവിധത്തില് കൈകാര്യം ചെയ്യാനും സംവദിക്കാനും മിടുക്കരാണ്. ഈ മേഖലകളിലൊക്കെ മുസ്്‌ലിം ലീഗിന്റെയും മറ്റും പ്രവര്‍ത്തനങ്ങള്‍ക്ക് യഥാര്‍ഥത്തില് ചുക്കാന് പിടിക്കുന്നത് ദാറുല്‍ഹുദായില് നിന്നും പുറത്തിറങ്ങിയ ഹുദവികളാണ്.\nകേരളേതര സംസ്ഥാനങ്ങളുടെ വിവിധ ഭാഗങ്ങളില് ദാറുല്‍ഹുദാക്ക് ഓഫ്കാമ്പസുകളുണ്ട്. ഈ ഓഫ് കാമ്പസുകള് തീര്‍ത്തും വ്യതിരിക്തത പുലര്‍ത്തുന്നവയാണ്. ഈയടുത്തായി ഉദ്ഘാടനം കഴിഞ്ഞ ആസാം ഓഫ്കാമ്പസ് ഉദ്ഘാടന ചടങ്ങിലേക്ക് ഞാനും ക്ഷണിക്കപ്പെട്ടിരുന്നു. സയ്യിദ് മുഹമ്മദലി ശിഹാബ് തങ്ങളുടെ നാമധേയത്തിലാണ് ഓഫ്കാമ്പസ് നിലകൊള്ളുന്നത്. ആസാമില് കലാപമുണ്ടായ സമയത്ത് മുസ്‌ലിം ലീഗ് ആസാം ദുരിതാശ്വാസ നിധിയിയില് നിന്ന് മുസ്‌ലിംകളുടെ വിദ്യാഭ്യാസ ക്ഷേമപ്രവര്‍ത്തനങ്ങള്‍ക്ക് വേണ്ടി അമ്പത് ലക്ഷം രൂപ കരുതിവെച്ചിരുന്നു. സയ്യിദ് മുഹമ്മദലി ശിഹാബ് തങ്ങളുടെ നാമധേയത്തിലായിരിക്കണം സ്ഥാപനത്തിന്റെ ഒരു ബ്ലോക് എന്ന താല്‍പര്യത്തോടെ മുസ്്‌ലിം ലീഗ് ആ അമ്പത് ലക്ഷം രൂപ ദാറുല്‍ഹുദാ ഓഫ് കാമ്പസിന് കൈമാറി.പക്ഷെ, മുഴുവന് ബില്‍ഡിംഗിനുതന്നെ ശിഹാബ് തങ്ങളെ പേര് നല്കുകയാണ് ദാറുല്‍ഹുദ ചെയ്തത്. ഈ സ്ഥാപനത്തില് പ്രധാനമായും പഠിക്കുന്നത് വടക്ക് കിഴക്കന് മേഖലകളില് നിന്നുള്ള വിദ്യാര്‍ത്ഥികളാണ്. ബീഹാറില് നിന്നും ബംഗാളില്‍നിന്നുമുള്ള വിദ്യാര്‍ത്ഥികള് ഇക്കൂട്ടത്തില് പെടും. വൈജ്ഞാനികമായും സാമൂഹികമായും അവിടെയുള്ള മുസ്്‌ലിംകള് വളരെ പിന്നാക്കമാണ്. അവിടെയൊക്കെ ദീനിന്റെ സന്ദേശമെത്തിക്കുന്ന മഹത്തായ ദൗത്യമാണ് ആസാം കാമ്പസിലൂടെ നിര്‍വഹിക്കപ്പെടുന്നത്.\nവടക്കേ ഇന്ത്യയില് മുസ്‌ലിംകളുടെ മതകീയവും ഭൗതികവുമായ വൈജ്ഞാനിക മോഡല് ഏജന്‍സിയായി ഈ സ്ഥാപനങ്ങള് മാറിക്കൊണ്ടിരിക്കുകയാണ്. വടക്കേ ഇന്ത്യയില് നിഴലിച്ചു നില്‍ക്കുന്ന വിടവുകളെ നികത്താന് പ്രാപ്തമാക്കുന്ന തരത്തിലുള്ള പരിശീലനങ്ങളും വിജ്ഞാനീയങ്ങളുമാണ് ഇവിടെ നിന്ന് പ്രസരണം ചെയ്യപ്പെടുന്നത്. ഇന്ന് ഉത്തരേന്ത്യയില് കാണപ്പെടുന്ന ഉണര്‍വിന്റെ അടയാളങ്ങള് ശ്രദ്ധേയമാണ്. ഉത്തരേന്ത്യയില് എല്ലായിടത്തും ഒരു പ്രസരിപ്പ് എനിക്ക് അനുഭവപ്പെട്ടിട്ടുണ്ട്.\nമദ്‌റസാപ്രസ്ഥാനങ്ങള് വളരെ ആസൂത്രിതമായി മുന്നോട്ട് കൊണ്ടുപോകണമെന്നാണ് നാം ആഗ്രഹിക്കുന്നത്. അതിന് നാം കാണുന്ന വഴി , ദാറുല്‍ഹുദാ വിഭാവനം ചെയ്യുന്ന സിലബസില് തന്നെ വിദ്യാര്‍ത്ഥികളെ പ്രൈവറ്റായി പഠിപ്പിച്ച് നാഷണല് ഓപണ് സ്‌കൂള് സിസ്റ്റം വഴി പരീക്ഷ എഴുതിക്കുക എന്നതാണ്\nഈ ഉണര്‍വിന് കാരണമായി വര്‍ത്തിക്കുന്ന ഘടകങ്ങള് പലതാണ്. കേരളത്തില് ദാറുല്‍ഹുദായിലും മറ്റും പഠിക്കാന് വരുന്ന വിദ്യാര്‍ത്ഥികള്, കേരളത്തിലെ മുസ്‌ലിംകളുടെ ജീവിത പരിസരങ്ങള് മനസ്സിലാക്കിയ തൊഴിലാളികള്, ഭൗതിക വിദ്യാഭ്യാസം കരസ്ഥമാക്കിയവര് തുടങ്ങിയവരുടെ ശ്രദ്ധേയമായ പ്രവര്‍ത്തനങ്ങളാണ് ഈ ഉണര്‍വില് മുഖ്യ പങ്കുവഹിച്ചത്. ഈ പ്രസരിപ്പ് വളരെ സന്തോഷദായകമാണ്. മതാത്മകവും വിദ്യാഭ്യാസപരവുമായ വലിയ ചിന്തകളും ഇടപെടലുകളൊന്നുമില്ലാത്ത ഒരു സമൂഹം, കാര്യങ്ങള് കേള്‍ക്കാനും മനസ്സിലാക്കാനും അതിയായ താല്‍പര്യം കാണിക്കുന്ന മാറ്റത്തിന്റെ മിടിപ്പ് നമുക്ക് കേള്‍ക്കാന് സാധിക്കും. വിദ്യാഭ്യാസ വിപ്ലവ പ്രവര്‍ത്തനങ്ങളെ ഇരുകൈയും നീട്ടി സ്വീകരിക്കാന് തയ്യാറായി നില്‍കുന്നവരാണ് ഇന്ന് അവിടങ്ങളിലെ മുസ്‌ലിംകള്. ഇത് വിപ്ലവകരമായ മാറ്റമാണ്. മുസ്‌ലിം ലീഗിന് കീഴില് ഈ പ്രദേശങ്ങളിലൊക്കെ ഒരുപാട് സന്നദ്ധസേവന പ്രവര്‍ത്തനങ്ങള് നടന്നുകൊണ്ടിരിക്കുന്നുണ്ട്.റോഹിംഗ്യന് മുസ്്‌ലിംകളുടെ ദുരിതാശ്വാസ പ്രവര്‍ത്തനങ്ങള്‍ക്കായി മുസ്്‌ലിം ലീഗ് നിരന്തരമായി പ്രവര്‍ത്തിക്കുന്നുണ്ട്. പരിമിതികള്‍ക്കുള്ളില് നിന്ന് കൊണ്ട് തന്നെ റോഹിംഗ്യന് ക്യാമ്പുകളില് പ്രാഥമിക പഠനത്തിനും ആരാധനക്കുമുള്ള മതിയായ സൗകര്യം ലീഗ് ചെയ്തുകൊടുക്കുന്നുണ്ട്.\nനിലവില് ഉത്തരേന്ത്യയില് മദ്‌റസാപ്രസ്ഥാനങ്ങള് കാര്യമാത്രമായെങ്കിലും പ്രവര്‍ത്തിക്കുന്നുണ്ട്, അവയൊക്കെ അസംഘടിതമാണ്. കൃത്യമായ കരിക്കുലമോ സിലബസോ ഇല്ല. വിദ്യാര്‍ത്ഥികള് മദ്‌റസയില് നല്ല വസ്ത്രമണിഞ്ഞ് വരുന്നുണ്ട്. പക്ഷെ സൗകര്യം വളരെ പരിമിതമാണ്. നിലത്താണ് വിദ്യാര്‍ത്ഥികള് ഇരിക്കുന്നത്. മുമ്പില് ഒരു ഡസ്‌കുമുണ്ടാവും. കൃത്യമായ കരിക്കുലമാണ് ഈ മദ്‌റസാ പ്രസ്ഥാനങ്ങള് തേടികൊണ്ടിരിക്കുന്നത്. ഹാദിയ മദ്‌റസാ പൊജകറ്റ് ഇതില് സ്തുത്യര്‍ഹമായ പ്രവര്‍ത്തനങ്ങളാണ് കാഴ്ചവെക്കുന്നത്.\nമദ്‌റസാപ്രസ്ഥാനങ്ങള് വളരെ ആസൂത്രിതമായി മുന്നോട്ട് കൊണ്ടുപോകണമെന്നാണ് നാം ആഗ്രഹിക്കുന്നത്. അതിന് നാം കാണുന്ന വഴി , ദാറുല്‍ഹുദാ വിഭാവനം ചെയ്യുന്ന സിലബസില് തന്നെ വിദ്യാര്‍ത്ഥികളെ പ്രൈവറ്റായി പഠിപ്പിച്ച് നാഷണല് ഓപണ് സ്‌കൂള് സിസ്റ്റം വഴി പരീക്ഷ എഴുതിക്കുക എന്നതാണ്. കാരണം കേരളത്തിലെ പോലെ അവിടങ്ങളിലൊന്നും സ്‌കൂളുകള്‍ക്ക് വേഗം അംഗീകാരം കിട്ടുകയില്ല.\nമുസ്‌ലിം ലീഗ് തന്നെ നേരിട്ട് ഇടപെട്ട് മുസഫര്‍നഗറില് നിരവധി വീടുകള് നിര്‍മിച്ചു നല്‍കുകയുണ്ടായി. ഇതൊരു വിജയമായതോടെ ഒരുപാട് പേര് മുന്നോട്ട് വന്നു കൈമെയ് മറന്ന് നമ്മെ സഹായിച്ചു. ഇത് ചെറുതല്ലാത്ത പ്രതീക്ഷയാണ് നല്‍കിയത്. വടക്കേ ഇന്ത്യയിലെ ചലനങ്ങള്‍ക്ക് നേതൃത്വം നല്കാന് ഒരു സംഘം തന്നെ സജീവമായിട്ടുണ്ട്. ഈ പ്രവര്‍ത്തനങ്ങളൊക്കെ അവിടെ തരംഗമായികൊണ്ടിരിക്കുകയാണ്. ഉത്തരേന്ത്യയിലെ ശോച്യാവസ്ഥയെ പറ്റി സച്ചാര് കമ്മീഷനിലും മറ്റ് റിപ്പോര്‍ട്ടുകളിലുമുള്ള കാര്യങ്ങളെ കൃത്യമായി അഡ്രസ് ചെയ്യാന് ഇതിലൂടെ സാധിക്കുന്നുണ്ട്.\nഉത്തരേന്ത്യന് മുസ്‌ലിംകളുടെ അപചയത്തെകുറിച്ച് സംസാരിക്കുമ്പോള് പരിഗണിക്കേണ്ട കാര്യങ്ങള് അനവധിയാണ്. മാനുഷിക പുരോഗതിയുടെ ആണിക്കല്ലാണ് വിദ്യഭ്യാസം. വിദ്യാഭ്യാസത്തിലൂടെയാണ് സകലസമൂഹത്തിന്റെയും ഉയിര്‍ത്തെഴുന്നേല്‍പ്. ഇതിനപ്പുറം ഒരു സമൂഹത്തിന് വേറെന്ത് നല്‍കുകയാണെങ്കിലും അത് കാര്യമായി ഒന്നും നേടിത്തരില്ല. ഉത്തരേന്ത്യയില് നിന്ന് വന്ന് കേരളത്തില് പഠിക്കുന്നവര് നിരവധിയാണ്. കേരളത്തിലെ മുസ്‌ലിംകളുടെ പുരോഗതിയും വളര്‍ച്ചയും അവര് മനസ്സിലാക്കുന്നുണ്ട്. കേരളത്തില് നിന്നും വിദ്യാര്‍ത്ഥികള് ഉത്തരേന്ത്യയിലും പഠനം നടത്തുന്നുണ്ട്. അവര് ഉത്തരേന്ത്യന് മുസ്‌ലിംകളുടെ ദയനീയാവസ്ഥ മനസ്സിലാക്കി ആവും വിധം അവരെ സഹായിക്കുന്നുമുണ്ട്. ഇങ്ങനെയൊരു യൂത്ത് എക്‌സ്‌ചേഞ്ച് ഇപ്പോള് നടക്കുന്നുണ്ട്. ഈ എക്‌സ്‌ചേഞ്ച് സമൂഹത്തെ വളര്‍ച്ചയിലേക്ക് നയിക്കും.\nഉത്തരേന്ത്യന് മുസ്‌ലിംകളുടെ പിന്നാക്കാവസ്ഥ മനസ്സിലാക്കി ഒരുപാട് സന്നദ്ധസംഘങ്ങള് അവരെ സഹായിക്കാന് മുന്നോട്ട് വരുന്നുണ്ട്. ഇത്തരം സംഘങ്ങളെ ഒരുമിച്ചിരുത്തി നാം ചെയ്യേണ്ട കാര്യങ്ങള്‍ക്ക് കൃത്യമായ രൂപരേഖ തയ്യാറാക്കാന് ആലോചനകള് സജീവമാണ്. ഫലപ്രദമായ രീതിയില് ഇവ നടപ്പിലാക്കുമ്പോള് മാത്രമേ ഉത്തരേന്ത്യയില് ജാഗരണത്തിന്റെയും ഉത്ഥാനത്തിന്റെയും പുലരികള് യാഥാര്‍ത്ഥ്യമാവുകയുള്ളൂ.\nTags et et muhammed basheer india north north india ഉത്തരേന്ത്യ ദാറുല്‍ഹുദയെ കാത്തിരിക്കുന്നു\nAbout ഇ.ടി മുഹമ്മദ് ബഷീര് എം.പി\nPrevious 2015 നവംബര്\nNext അന്താരാഷ്ട്ര പദ്ധതികളാണ് അടുത്ത ലക്ഷ്യം


നിന്റെ വാഷ് ചെയ്യാത്ത ടി ഷര്‍ട്ട് ഒന്നു തരുമോ? സൈബർ ഞെരമ്പു രോഗിക്ക് നമിത മറുപടി..... - M Today Online\nനിന്റെ വാഷ് ചെയ്യാത്ത ടി ഷര്‍ട്ട് ഒന്നു തരുമോ? സൈബർ ഞെരമ്പു രോഗിക്ക് നമിത മറുപടി…..\nBy Vyshanavi Menon\t Last updated Jan 21, 2019\n‘ട്രാഫിക്’ എന്ന ചിത്രത്തിലൂടെ മലയാളികളുടെ ഇടയിലേക്ക് എത്തിയ നടിയാണ് നമിത പ്രമോദ്. ചുരുങ്ങിയ ചിത്രങ്ങളിലൂടെ മനയാളികളുടെ മനസ്സിൽ ഇടം പിടിക്കാനും ഈ നടിക്ക് സാധിച്ചിട്ടുണ്ട്. പോയകാല സുന്ദരി സുമലതയോടുള്ള സാദൃശ്യം മലയാളികൾക്ക് ഈ നടി പ്രിയങ്കരിയായ നടിയായി മാറാൻ കാരണമായി. ഇപ്പോൾ നടി സാമൂഹ്യ മാധ്യമത്തിൽ നേരിട്ട ചില ദുരാനുഭവങ്ങളാണ് വൈറലായിക്കൊണ്ടിരിക്കുന്നത്. സൈബർ ഞരമ്പു രോഗിക്ക് കിടിലം മറുപടി നൽകിയിരിക്കുകയാണ് നടി.\nനിന്റെ വാഷ് ചെയ്യാത്ത ടീ ഷര്‍ട്ട് തരുമോയെന്നാണ് ഒരാളുടെ ചോദ്യം. ഉടന് തന്നെ നമിത മറുപടിയുമായി എത്തി. ഞാന് ഇത് തീര്‍ച്ചയായും സ്റ്റാറ്റസ് ആയിട്ട് ഇടാന് പോവുകയാണ്. അങ്ങനെ എല്ലാ സ്ത്രീകളും അവരുടെ അലക്കാത്ത വസ്ത്രങ്ങള് താങ്കള്‍ക്ക് നല്‍കുന്നതായിരിക്കും. യാതൊരു ചിലവുമില്ലാതെ ഇതുപോലൊരു ക്ലീന് ഇന്ത്യ ചലഞ്ചിന് മുന്‍കൈ എടുത്ത താങ്കള്‍ക്ക് ഒരായിരം നന്ദി. നിങ്ങളുടെ പ്രവര്‍ത്തനം അഭിനന്ദനം അര്‍ഹിക്കുന്നു. എനിക്ക് താങ്കളുടെ അഡ്രസ്സ് ദയവായി അയച്ചു തരിക.’\nനിമിഷങ്ങള്‍ക്കകം നമിതയുടെ മറുപടി വൈറലായി. വാഷ് ചെയ്യാത്ത നിരവധി ഷര്‍ട്ടുകള് സ്ത്രീകള് അയാളുടെ വിലാസത്തില് അയച്ചു കൊടുക്കുകയാണ് വേണ്ടതെന്ന നിരവധി കമന്റുകളും പ്രചരിച്ചു. നമിതയെ അഭിനന്ദിച്ച് നിരവധി പേര് രംഗത്തു വരികയും ചെയ്തു.\nമഞ്ജു വാര്യരുടെ ട്വന്റി ഇയര് ചലഞ്ചുമായി സന്തോഷ് ശിവന്; സൗന്ദര്യം കൂടിയെന്ന് ആരാധകര്


ശിഥില ചിന്തകള്: പ്രവാസത്തിന്റെ ബാക്കിപത്രം\nഎഴുതിയത്: K.P. Sukumaran at Tuesday, November 11, 2008\nമാഷേ, ഞാനും ചെറുപ്പം മുതലേ സര്‍ക്കാര് സ്കൂളിലും മലയാളം മീഡിയം സ്കൂളിലുമൊക്കെയായി പഠിച്ചതാണ്. എനിക്കു പക്ഷേ അതു കൊണ്ടൊരു കുറവു തോന്നിയത് രണ്ടവസരങ്ങളിലാണ്.ഒന്നു +2 ഇനു ചേര്‍ന്ന ആദ്യ ഒന്നു രണ്ടു മാസങ്ങളും പിന്നെ എഞ്ഞ്ജിനീയറിങ്ങിനു കോളേജില് ചേര്‍ന്ന അവസരത്തിലും. ഞാന് ത്രുശ്ശൂര് ഗവ:എഞ്ജിനീയറിങ്ങ് കോളേജിലാണ് പഠിച്ചത്. അവിടെ എത്തിയപ്പോള് എല്ലവരേയും പോലെ എന്റേയും ആഗ്രഹം ഒരു ജോലി കാമ്പസില് നിന്നു ഒപ്പിക്കുകയായിരുന്നു. പക്ഷേ, അവിടെ ജോലിക്കു വേണ്ട മിനിമം യോഗ്യത ഇംഗ്ലിഷില് സംസാരിക്കാനുള്ള കഴിവായിരുന്നു. എനിക്കു പേടിയായിരുന്നു. പക്ഷേ ഞാന് ഇപ്പോള് നന്നായി ഇംഗ്ലിഷില് സംസാരിക്കുന്നുണ്ട്. രണ്ട് ജോലി നേടുകയും ചെയ്തു. പക്ഷേ എനിക്കു എങ്ലിഷ് പഠിക്കാന് വേണ്ടി മറ്റുള്ളവരേക്കാള് കൂടുതല് കഷ്ട്ടപെടേണ്ടി വന്നു. ഒരുപാട് വായിക്കേണ്ടി വന്നു. ദിവസവും ഇംഗ്ലീഷ് പത്രം വായിച്ചു. ഇംഗ്ലീഷ് ന്യൂസ് ചാനലുകള് കാണുന്നത് പതിവാക്കി. ഇതിലെല്ലാം എനിക്കു താതപര്യം ഉണ്ടായിരുന്നു എന്നത് മറ്റൊരു വസ്തുത. ഇടയിലെന്നോ എനിക്കല്‍പ്പം അപകര്‍ഷതാ ബോധം ഉള്ളിലുണ്ടായിരുന്നു. 10 ഇല് 93 ശതമാനം മാര്‍ക്ക് ഞാന് മലയാളത്തില് വാങ്ങിയിരുന്നു. പക്ഷേ അത് കൊണ്ട് എനിക്കു ജീവിതത്തില് എന്തുപകാരം എന്നു എനിക്കു മനസ്സിലായിരുന്നില്ല.ഇംഗ്ലിഷ് അറിയാതെ ഒരു പ്രൊഫഷണലിനു ജീവിക്കാന് പറ്റില്ല എന്ന വസ്തുത ഞാന് മനസ്സിലാക്കി. ഭാഷ പഠിക്കാനുള്ള കഴിവു മനുഷ്യന്റെ സെറിബ്രത്തില് ഉണ്ട്. ആവശ്യമാണ് നമ്മളെ കൊണ്ട് അത് ചെയ്യിക്കുക. തങ്ങള്‍ക്കുണ്ടായ കുറവുകള് മക്കള്‍ക്കു വരരുത് എന്നു കരുതുന്ന കൊണ്ടാകും പലരും ഇംഗ്ലീഷ് മീഡിയങ്ങളെ സമീപിക്കുന്നത്. മാ‍ത്രമല്ല ഇംഗ്ലിഷ് മീഡിയത്തില് പഠിച്ചവര്‍ക്ക് മലയാളം മീഡിയത്തില് പഠിച്ചവരുടെ മേല് അനിഷേധ്യമായ ഒരു മേല്‍ക്കൈ കിട്ടുന്നുവെന്ന ധാരണയും സമൂഹം അത് ഒരു പരിധി വരെ അംഗീകരിക്കുകയും ചെയ്യുന്നുണ്ടെന്ന വസ്തുതയുമായിരിക്കാം നമ്മൂടെ നാട്ടില് കൂണു പോലെ മുളച്ചു പൊങ്ങുന്ന ഇംഗ്ലീഷ് മീഡിയം സ്കൂളുകളുടെ പ്രചോദനം. പിന്നെ പ്രവാസ ജീവിതം, ഞാന് മസകറ്റില് നിന്നുള്ള ഒരു കമ്പനിയുടെ ഓഫര് നിരസിക്കുകയുണ്ടായി. കാരണം ഇതൊക്കെ തന്നെയാണ്. കല്യാണത്തിനു മുന്‍പ് എനിക്കു സമ്പാദിക്കാനുള്ള എല്ലാ അവസരങ്ങളും ആ ജോലി നലകണം. അതിനു ശേഷം നാട്ടില് തന്നെ നില്‍ക്കാന് എനിക്കു സാധിക്കണം. നമുക്കൊക്കെ ഒരൊറ്റ ജീവിതമല്ലേ ഉള്ളൂ അത് നമ്മുടെ പ്രിയപെട്ടവരുടെ കൂടെ ജീവിക്കാന് കഴിഞില്ലേല് പിന്നെ എന്തു കാര്യം? ഗള്‍ഫിലേക്കു പോകാന് എല്ലാവരേയും പ്രേരിപ്പിക്കുന്നത് ശമ്പളം തന്നെയാണ്.എല്ലാവര്‍ക്കും വേണം നല്ലൊരു വീട്. അതു കഴിഞ്ഞ് നല്ലൊരു ഭാര്യ. പക്ഷേ ഈ വീട്ടില് ഭാര്യയോടൊപ്പം എന്നു ജീവിക്കും എന്നുള്ളതു മാത്രം നിശ്ചയമില്ല. തനിക്കു ജനിച്ച കുട്ടിയുടെ മുഖം അവനു രണ്ടു വയസ്സായിട്ടു മാത്രം കാണേണ്ടി വരുന്ന ഗതികേട്. നമ്മുടെ രാജ്യം കുറച്ചും കൂടെ സമ്പന്നമായിരുന്നേല് ഇവിടെ വിരഹദുഖമനുഭവിക്കുന്ന ആത്മാക്കള് ദുര്‍ലഭമായേനേ\nജീവിതത്തില് നമ്മുടെ മുന്‍ഗണനകള് അട്ടിമറിക്കപ്പെട്ടതിന്റെ പരിണിതഫലമാണിതെല്ല്ലാം...\nനമ്മേക്കാള് സമ്പന്നമലാത്ത പല രാ‍ാജ്യങ്ങലിലെയും ആളുകളെല്ലാം നമ്മെ പോലെ പ്രവാസികളല്ല. നമ്മുടെ ഊര്‍ജ്ജം മറ്റ് നാടുകള്‍ക്ക് നല്‍കാന് വിധീക്കപ്പെട്ടവരായിപ്പോയി നമ്മള്. സഹോദരിമാരെ കെട്ടിച്ചയക്കാ‍ന് വേണ്ടി ഗള്‍ഫില് ജീവിതം ഹോമിക്കുന്നവര് (പ്രശ്നം സ്ത്രീധനം), വലിയ വീട് വെക്കാന് ഗള്‍ഫില് ജീവിതം ഹോമിച്ചവന് (പൊങ്ങച്ചം, അല്ലെങ്കില് അലങ്കാരങ്ങളോടുള്ള ആര്‍ത്തി). തലമുറക്ക് ജീവിതത്തിന്റെ ലക്ഷ്യം നല്‍കാന് മുതിര്‍ന്ന തലമുറ മറന്ന് പോയി എന്നതാണ് ഇതിനൊക്കെ ഞാന് കാണുന്ന കാരണം.\nകോണ്‍ക്രീറ്റ് സൌധങ്ങള്‍ക്ക് വേണ്ടി ജീവിതം പുകച്ച് കളയുന്നവനൂം പറയും ഗള്‍ഫിന്റെ കഥന കഥ, അവനോട് ചിലപ്പോള് പുച്ചമാണ് തോന്നുക.ഗള്‍ഫിന്റെ മികവ് അവന് അനുഭവിക്കുന്നു എങ്കില് അവന് പിന്നെ ഇങ്ങനെയുള്ള കഥന കഥകള് പറയാന് യോഗ്യനേ അല്ല.\nnow i'm in uae,ente nadine janum orupad ishtapedunnu.pakshe innenikku nattil jeevikkan pedithonni thudangiyirikkunnu.\nപ്രിയ ഗോപിക്കുട്ടന്,ആത്മകഥാകഥനപരമായ കമന്റിന് നന്ദി. ഇത്തരം തുറന്ന ഏറ്റുപറച്ചിലുകള് ബ്ലോഗിന്റെ സാധ്യതകള് വിപുലമാക്കുന്നു.\nനമുക്കൊക്കെ ഒരൊറ്റ ജീവിതമല്ലേ ഉള്ളൂ അത് നമ്മുടെ പ്രിയപെട്ടവരുടെ കൂടെ ജീവിക്കാന് കഴിഞ്ഞില്ലേല് പിന്നെ എന്തു കാര്യം? എന്ന ചോദ്യം മനസ്സില് തട്ടുന്നതായി.\nനമ്മുടെ രാജ്യം കുറച്ചും കൂടെ സമ്പന്നമായിരുന്നേല് ഇവിടെ വിരഹദുഖമനുഭവിക്കുന്ന ആത്മാക്കള് ദുര്‍ലഭമായേനേ എന്ന പരിഭവത്തിന് ജോക്കറുടെ വാക്കുകള് ശ്രദ്ധിക്കുക :\nനമ്മേക്കാള് സമ്പന്നമല്ലാത്ത പല രാ‍ജ്യങ്ങളിലെയും ആളുകളെല്ലാം നമ്മെ പോലെ പ്രവാസികളല്ല. നമ്മുടെ ഊര്‍ജ്ജം മറ്റ് നാടുകള്‍ക്ക് നല്‍കാന് വിധീക്കപ്പെട്ടവരായിപ്പോയി നമ്മള്.\nDear bobtess, എന്ത് തന്നെ ആയാലും നമ്മുടെ വേരുകള് ജന്മനാട്ടില് തന്നെയാണല്ലൊ.\nവിശപ്പൊഴിഞ്ഞ വയറിനേ സ്നേഹവും തത്വവും ദഹിക്കുകയുള്ളൂ. നമുക്കു നമ്മെ സ്നേഹിക്കുന്നവരുടെ വിശപ്പകറ്റാന് കയ്യില് വില്‍ക്കാനായി നമ്മുടെ ഊര്‍ജ്ജം മാത്രമല്ലേ ഉള്ളൂ. നമ്മുടെ രാജ്യം മറ്റു രാജ്യങ്ങളെ പോലെയല്ല. ഈ രാജ്യം ഒരേ സമയം ദരിദ്രവും അതേ സമയം ഏറ്റവും വലിയ ഉപഭോക്ത്രുരാജ്യവുമാണ്.\nയഥാര്‍ത്ഥ പ്രവാസികള് കഥ പറയട്ടെ, എല്ലെരെയും ഒരു പോലെ കാണുന്നത് ശരിയല്ല എന്നാണു മുകളിലെ കമ്മെന്റ് എഴുതിയ ജോക്കെര് എന്ന ആളിനോട് എനിക്ക് പറയാന് ഉള്ളത്,ഇവിടെ ഞാന് ജോലി ചെയ്യുന്ന രാജ്യത്ത് 15000 രൂപയില് താഴെ ശമ്പളം പറ്റുന്നവരാണ് കൂടുതല് പേരും അവരൊക്കെ എങ്ങിനെ പണിയും മണി സൌധങ്ങള് ??? പിന്നെ നമ്മുടെ നാട്ടില് ഉള്ളതിനെക്കളും സന്തോഷമായി ആണ് ഇവിടെ പ്രവാസികള് ജീവിക്കുന്നത് സമാധാനം ഉണ്ട് ,ഇവിടെ കക്ഷി രാഷ്ട്രീയം ഇല്ല .നാട്ടിലെ അത്രയും മത ഭ്രാന്ത്,ജാതി ഭ്രാന്ത് ഒന്നും ഇവിടെ ഇല്ല ഒരു ചെറിയ ശതമാനം പേര് പൊങ്ങച്ചം കാട്ടുന്നുണ്ടാവാം ,പക്ഷെ എല്ലാരും അങ്ങിനെ അല്ല.അവനു എപ്പോളും മനസ്സില് നാടിനെ കുറിച്ചും കൂട്ടുകാരെ കുറിച്ചും വീട്ടുകാരെ കുറിച്ചും ഒക്കെ ഉള്ള ചിന്തകള് തന്നെ ആണ് ഉള്ളത്.നഷ്ടങ്ങളുടെ കണക്കു പുസ്തകം തലയില് വെച്ച് ഉറങ്ങുമ്പോള്,അങ്ങ് നാട്ടില് നേട്ടങ്ങളുടെ കണക്കു പുസ്തകം ഉയര്‍ത്തി പിടിച്ചുറങ്ങുന്ന ഒരു കുടുംബം ഉണ്ടല്ലോ എന്നോര്‍ത് ദിവസങ്ങള് കുടുസ്സു മുറിയില് തള്ളി നീക്കുന്ന ആയിരങ്ങള് ഉണ്ട് ഇവിടെ അവരുടെ ഒക്കെ സ്വപനം ഒന്ന് തന്നെ ആണ് ,എന്നെന്നേക്കുമായി നാട്ടിലേക്ക് ഒരു തിരിച്ചു പോക്ക്........


കൊറോണയെന്ന് സംശയം; ചൈനീസ് ജീവനക്കാരുള്ള കപ്പല് ചെന്നൈ തീരത്ത് പിടിച്ചിട്ടു - Express Kerala\nകൊറോണയെന്ന് സംശയം; ചൈനീസ് ജീവനക്കാരുള്ള കപ്പല് ചെന്നൈ തീരത്ത് പിടിച്ചിട്ടു\nചെന്നൈ: കൊറോണവൈറസ് ബാധയെന്ന സംശയത്തെ തുടര്‍ന്ന് ചരക്കുകപ്പല് ചെന്നൈ തീരത്ത് പിടിച്ചിട്ടു. കപ്പലിലെ ചൈനീസ് ജീവനക്കാര്‍ക്ക് പനിയുടെ ലക്ഷണങ്ങള് ഉണ്ട്. എംവി മാഗ്‌നറ്റ് എന്ന കപ്പലാണ് പിടിച്ചിട്ടത്. കപ്പലില് ആരോഗ്യ വിഭാഗം ഉദ്യോഗസ്ഥര് പരിശോധന നടത്തി, ജീവനക്കാരില് പനി ബാധിച്ചവരുടെ രക്തസാമ്പിളുകള് വിശദ പരിശോധനക്കായി അയച്ചിട്ടുണ്ട്. ഫലം അറിഞ്ഞതിന് ശേഷമേ കൊറോണയാണോ എന്ന് സ്ഥിരീകരിക്കാന് കഴിയുള്ളൂ.\n19 ചൈനീസ് ജീവനക്കാരാണ് കപ്പലിലുള്ളത്. കപ്പല് നിരവധി ചൈനീസ് തുറമുഖങ്ങളില് എത്തിയിരുന്നതാണ് സംശയം കൊറോണയിലേക്ക് എത്തിച്ചിരിക്കുന്നത്. ഫെബ്രുവരി 18നാണ് കപ്പല് പുറപ്പെടേണ്ടിയിരുന്നത്. എന്നാല്, ജീവനക്കാരുടെ ആരോഗ്യം മെച്ചപ്പെട്ടതിന് ശേഷം പുറപ്പെട്ടാല് മതിയെന്ന് നിര്‍ദേശം കിട്ടിയതിനെ തുടര്‍ന്നാണ് പിടിച്ചിട്ടിരിക്കുന്നത്.\nഅതേസമയം പേടിക്കേണ്ട സാഹചര്യമില്ലെന്നും മറ്റ് ലക്ഷണങ്ങളൊന്നുമില്ലെന്നും അധികൃതര് പുറപ്പെടുവിച്ച വാര്‍ത്താകുറിപ്പില് പറയുന്നുണ്ട്. പനിയുള്ളവരെ പ്രത്യേക നിരീക്ഷണ മേഖലയില് പാര്‍പ്പിച്ചിരിക്കുകയാണെന്നും മെഡിക്കല് റിപ്പോര്‍ട്ട് ലഭിച്ചതിന് ശേഷം മാത്രമേ മറ്റ് കാര്യങ്ങള് തീരുമാനിക്കൂവെന്നും അധികൃതര് പറഞ്ഞു.


'ദ്രാവിഡിൽ നിന്ന് അത്തരം പ്രസ്താവനകൾ നിങ്ങൾ കേൾക്കില്ല': രവി ശാസ്ത്രിയെ വിമർശിച്ച് ഗംഭീർ - Crickerala\n‘ദ്രാവിഡിൽ നിന്ന് അത്തരം പ്രസ്താവനകൾ നിങ്ങൾ കേൾക്കില്ല’: രവി ശാസ്ത്രിയെ വിമർശിച്ച് ഗംഭീർ\nഅടുത്തിടെ അവസാനിച്ച ടി20 ലോകക്കപ്പിന് പിന്നാലെ ഇന്ത്യയുടെ പരിശീലകനായുള്ള സ്ഥാനം രവിശാസ്ത്രി ഉപേക്ഷിച്ചിരുന്നു. നേരെത്തെ പ്രഖ്യാപിച്ചതിന് പിന്നാലെയാണ് രവിശാസ്ത്രി പരിശീലക സ്ഥാനം ഒഴിഞ്ഞത്. ശാസ്ത്രിയുടെ കീഴിൽ ഇന്ത്യയ്ക്ക് ടെസ്റ്റ് റാങ്കിംഗിൽ ഒന്നാം സ്ഥാനം നേടാനും ഓസ്‌ട്രേലിയയിൽ ഒന്നിലധികം വിദേശ ടെസ്റ്റ് പരമ്പര വിജയങ്ങൾ നേടാനും ഇംഗ്ലണ്ടിലും ദക്ഷിണാഫ്രിക്കയിലും വിജയിക്കാനും സാധിച്ചിരുന്നു.\nഎന്നിരുന്നാലും, ശാസ്ത്രിയുടെ കീഴിൽ ഒരു ഐസിസി കിരീടം നേടുന്നതിൽ ടീം പരാജയപ്പെട്ടു. 2017 ചാമ്പ്യൻസ് ട്രോഫിയിൽ റണ്ണേഴ്‌സ് അപ്പും, 2019 ലോകകപ്പിൽ സെമി ഫൈനലിസ്റ്റുകളും, ലോക ടെസ്റ്റ് ചാമ്പ്യൻഷിപ്പിൽ റണ്ണേഴ്‌സ് അപ്പും, ഇക്കഴിഞ്ഞ ടി20 ലോകകപ്പിൽ സെമിഫൈനൽ കാണാതെയാണ് മടങ്ങിയത്.\nകഴിഞ്ഞ ദിവസം മുഖ്യ പരിശീലകനെന്ന നിലയിൽ ശാസ്ത്രിയുടെ പോരായ്മകളെക്കുറിച്ച് അഭിപ്രായം പറയാൻ ഗൗതം ഗംഭീറിനോട് ആവശ്യപ്പെട്ടപ്പോൾ, വിദേശ മത്സരങ്ങളിലെ ഇന്ത്യയുടെ പ്രധാന വിജയങ്ങളെ തുടർന്നുള്ള അദ്ദേഹത്തിന്റെ പ്രസ്താവനകളെ മുൻ ഇന്ത്യൻ ക്രിക്കറ്റ് താരം വിമർശിച്ചു. 2019ൽ ഓസ്‌ട്രേലിയയിൽ ടെസ്റ്റ് പരമ്പര നേടിയപ്പോൾ ‘1983ലെ ലോകകപ്പിനേക്കാള് വലിയ വിജയം’ എന്ന് രവിശാസ്ത്രി പറഞ്ഞിരുന്നു.\n“നന്നായി കളിക്കുമ്ബോള് ആരും സ്വന്തം പ്രകടനത്തെ കുറിച്ച് പറയാറില്ല. മറ്റുള്ളവര് സംസാരിക്കുന്നുണ്ടെങ്കില് അതില് സന്തോഷം മാത്രം. 2011ല് ഞങ്ങള് ഏകദിന ലോകകപ്പ് ജയിച്ചു. ഞങ്ങളാരും പ്രസ്താവന ഇറക്കിയില്ല ഇന്ത്യന് ടീം ലോകത്തിലെ മികച്ചതാണെന്ന്. ഓസ്‌ട്രേലിയയിലും ഇംഗ്ലണ്ടിലും കാഴ്ച്ചവെച്ച പ്രകടനം വലിയ നേട്ടമെന്ന കാര്യത്തിൽ ഒരു സംശയവുമില്ല. ” ഗംഭീര്\n“വിനയമാണ് പ്രധാനമായിട്ടും വേണ്ടത്. മോശം രീതിയില് കളിച്ചാലും നല്ലതുപോലെ കളിച്ചാലും വിനയത്തോടെ സംസാരിക്കണം. ടീമിനെ വിജയങ്ങളേയും പ്രകടനത്തേയും കുറിച്ച് മറ്റുള്ളവരാണ് സംസാരിക്കേണ്ടത്. അല്ലാതെ മറ്റൊരു നേട്ടത്തെ ഇകഴ്ത്തി മറ്റൊന്നിനെ പുകഴ്ത്തി പറയുന്നത് നിലവാരമില്ലായ്മയാണ്. രാഹുല് ദ്രാവിഡില് നിന്ന് അത്തരത്തിലൊന്ന് ഉണ്ടാവില്ലെന്ന് എനിക്ക് ഉറപ്പാണ്” ഗംഭീർ കൂട്ടിച്ചേർത്തു.


കാസർകോഡ് അണ്ടർ 22 മത്സരത്തിനിടെ ക്രിക്കറ്റ് താരം കുഴഞ്ഞ് വീണു മരിച്ചു; വീഡിയോ ദൃശ്യങ്ങൾ പുറത്ത് | Malayalam UK\nകാസർകോഡ് അണ്ടർ 22 മത്സരത്തിനിടെ ക്രിക്കറ്റ് താരം കുഴഞ്ഞ് വീണു മരിച്ചു; വീഡിയോ ദൃശ്യങ്ങൾ പുറത്ത്\nDecember 18 02:23 2017 by News Desk 6\tPrint This Article\nവീണ്ടും കായിക താരത്തിന്റെ മരണകളമായി മൈതാനം. കാസര്‍ഗോഡ് മഞ്ചേശ്വരത്താണ് ക്രിക്കറ്റ് താരം ഹൃദയാഘാതത്തെ തുര്‍ന്ന് കുഴഞ്ഞ് വീണ് മരിച്ചത്. അണ്ടര് ടീം ടൂര്‍ണമെന്റിനിടെയായിരുന്നു 20 വയസുകാരനായ പത്മനാഭ് എന്ന യുവാവ് മൈതാനത്ത് മരിച്ച് വീണത്.\nബോളറായ പത്മനാഭ് പന്തെറിയാനായി തുടങ്ങുന്നതിന് മുന്‍പ് കുഴഞ്ഞ് വീഴുകയായിരുന്നു. സമീപത്തുണ്ടായിരുന്ന അമ്പയറും, സഹതാരങ്ങളും ഓടി കൂടുന്നതും പുറത്ത് വന്ന ദൃശ്യങ്ങളില് കാണാം. അതേസമയം ആവശ്യമായ ആരോഗ്യ സുരക്ഷാ മാനദണ്ഡങ്ങള് പാലിക്കാതെയാണ് മത്സരം സംഘടിപ്പിച്ചതെന്ന ആരോപണം ശക്തമാണ്. സംഘാടകര്‍ക്കെതിരെ മഞ്ചേശ്വരം പോലീസ് കേസെടുത്തു.\n‘അണ്‍ലോക്ക് ദി എന്‍എംസി കോഡ്’: നഴ്സിംഗ് രംഗത്തെ നിബന്ധനകളും ചട്ടങ്ങളും അടങ്ങുന്ന എന്‍എംസി കോഡിനെ ലളിതമായി അവതരിപ്പിക്കുന്ന പരമ്പര മലയാളം യുകെയില്\nആഷ്ഫോര്‍ഡ് മലയാളി അസോസിയേഷന്റെ 5-ാമത് അഖില യു.കെ. ക്രിക്കറ്റ് ടൂര്‍ണമെന്റിന് ഒരുക്കം തുടങ്ങി; ജേതാക്കള്‍ക്ക് യു.കെ.യിലെ ഏറ്റവും ഉയര്‍ന്ന സമ്മാന തുക; ആഷ്ഫോര്‍ഡില് ഇത്തവണ പോരാട്ടം തീപാറും\nCricketer dies on field in kerala